text:
ཀླད་ཀོར་གྱི་བརྩམས་སྒྲུང་། མི་དགེ་མེ་ཏོག་མ།
དཔྱིད་ཀྱི་མེ་ཏོག་ཚོང་ཁང་ཟེར་བའི་མེ་ཏོག་ཚོང་སར་མེ་ཏོག་སྣ་ཚོགས་སྤུངས་པའི་དཀྱིལ་ནས་མེ་ཏོག་དཀར་ལ་ཆེན་པོ་དེ་ཡར་བླངས་ཏེ། ང་རང་ཚོང་ཁང་དེའི་ཟུར་གང་དུ་འགྲོ་ཡང་རྗེས་སུ་འདེད་བཞིན་པའི་ལྷ་སའི་ཨ་ཅག་དེ་ལ“ཨ་ཅག་ལགས། མེ་ཏོག་འདིའི་མིང་ལ་ཅི་ཟེར”ཞེས་དྲིས་པ་ན་མོའི་དོགས་ཟོན་གྱི་མིག་འོད་དེ་རིམ་གྱིས་འཇམ་དུ་སོང་བ་དང“འདི་ནི་ས་པད་མ་རེད”ཅེས་བཤད་བྱུང་། ངས་མེ་ཏོག་དེ་ལ་ལྟ་སྐབས་ཨ་ཅག་ཁོ་རང་མེ་ཏོག་འདི་ཉོ་བར་སྒུག་པའི་ཚུགས་ཀ་དང་བཅས་ངའི་མདུན་དུ་འགྲེང་ཡོད།
མོས་ང་ལ་དོགས་ཟོན་ཆེན་པོ་བྱེད་པ་དེའང་ཁག་མི་འདུག ངའི་སྐྲ་ལོ་རིང་པོ་དེ་མགོ་ཐོག་ཏུ་ཡར་བསྡམས་ཡོད་ཅིང་ལས་ཀ་གང་ཡང་མེད་པར་ལྷ་སའི་སྲང་ལམ་ན་ཡར་འཁྱམས་མར་འཁྱམས་བྱས་ནས་ཟླ་གཅིག་ཙམ་སོང་བས་ངོ་གདོང་ཉི་འོད་ཀྱིས་ཚིག་ནས་དམར་སྨུག་ཏུ་འགྱུར་ཡོད། ཕྱི་ཚུལ་ནས་བལྟས་ན་སུས་ཀྱང་ང་རང་ནི་རྐུ་དང་གཡོ་རྒྱུའི་ལས་ཀ་གཞོལ་མཁན་ཞིག་ཏུ་ངོས་འཛིན་སྲིད། དེ་རིང་ཡང་ལས་ཀ་ཅི་ཡང་མེད་པར་ལྷ་སའི་སྲང་ལམ་ག་གེ་མོ་ཞིག་ཏུ་འགྲོ་སྐབས། གཡས་ཕྱོགས་ནས་མེ་ཏོག་གི་དྲི་ཞིམ་ཞིག་ལྡང་འོང་བས་ངས་ཉི་འོད་ཀྱི་ཀློང་དུ་མིག་རུབ་རུབ་བྱེད་བཞིན་ལྟ་དུས་དྲི་མས་ཁེངས་པའི་སྒོ་བྱང་ཞིག་གི་ཐོག་ཏུ ‘དཔྱིད་ཀྱི་མེ་ཏོག་ཚོང་ཁང’ཞེས་བྲིས་ཡོད་པ་མཐོང་བྱུང་། ངས་སྒོ་བྱང་དེ་མཐོང་བ་དང་དབྱར་ཁ་ཡང་དཔྱིད་ཀྱི་མེ་ཏོག་ཚོང་མཁན་ཞིག་ཡོད་དམ་སྙམ་གྱིན་གོམ་པ་ཡང་དེའི་ཕྱོགས་སུ་སྤོས། ང་རང་ཚོང་ཁང་དེའི་ནང་དུ་འཛུལ་དུས་མེ་ཏོག་ཅིག་ཉོ་བའི་བསམ་པ་ཡེ་ནས་མེད།
ངས་ལྷ་སའི་ཨ་ཅག་དེས་ས་པད་མ་ཡིན་ཟེར་བའི་མེ་ཏོག་དེ་ལ་ཞིབ་ལྟ་ཞིག་བྱས་ཚེ་རྒྱུས་ཡོད་ཡོད་ཀྱི་ཚོར་བ་ཞིག་གིས་ང་རང་ན་ཆུང་བྱིས་པ་ཡིན་དུས་ཀྱི་དོན་དག་མང་པོ་ཞིག་དྲན་དུ་བཅུག ངེད་ཚང་གི་མུ་ཁ་དག་ཏུ་ས་པད་མ་དཀར་པོ་མང་པོ་བཙུགས་ཡོད། དཔྱིད་ཀར་མེ་ཏོག་བཞད་ཡོང་དུས་ཐག་རིང་ནས་བལྟས་ན་མུ་ཁར་རྩྭས་བད་པའི་ལུག་ཁྱུ་གཅིག་ཉལ་ཡོད་པ་དང་འདྲ། ས་པད་མ་དེ་དག་ཀྱང་མེ་ཏོག་དང་ཤིང་སྡོང་འཛུགས་རྒྱུ་ལ་ཤིན་ཏུ་དགའ་བའི་ངའི་ཨ་མྱེས་ཀྱིས་བཙུགས་པ་ཡིན་ལ་ང་རང་ཡང་མུ་ཁར་སྐྱེས་པའི་མེ་ཏོག་དཀར་ལ་ཆུན་པོའི་འགྲམ་དུ་ཙོག་བཞིན། མེ་ཏོག་གྱི་འདབ་བར་མར་འཛུལ་ཞིང་ཡར་ཐོན་པའི་རོལ་རྩེད་ཀྱི་ཀློང་དུ་མྱོས་པའི་སྦྲང་བུ་སྣ་ཚོགས་ལ་ཞིབ་ལྟ་ཡུན་རིང་བྱེད་མྱོང་། ཉིན་ཞིག་ཨ་མྱེས་ང་སར་འོང་ནས “མེ་ཏོག་པད་མའི་ནང་དུ་པད་མ་འབྱུང་གནས་ཞེས་པའི་བླ་མ་ཞིག་འཁྲུངས་མྱོང”ཟེར། སྐབས་དེར་ངའི་དྲན་སྣང་དུ་ཕྲུ་གུ་ཆུང་ཆུང་འོད་དང་ལྡན་པ་ཞིག་སྦྲང་བུ་བཞིན་མེ་ཏོག་གི་འདབ་མའི་བར་ནས་ཡར་ཐོན་ཡོང་བའི་རྣམ་པ་ཡང་ཡང་དུ་ཤར། ང་རང་ཆེན་པོ་ཅུང་ཙམ་ཆགས་རྗེས་བླ་མ་ཞིག་གིས་ང་ལ་ཐང་ག་ཞིག་བསྟན་ཏེ“འདི་ནི་སློབ་དཔོན་པད་མ་འབྱུང་གནས་རེད”ཅེས་ངོ་སྤྲོད་བྱུང་། ཞིབ་པར་བལྟས་དུས་སློབ་དཔོན་ཁོང་ཉིད་འཁྲུངས་ཡུལ་ནི་ས་པད་མ་དཀར་པོའི་ནང་དུ་མིན་པར་མཚོ་པད་མ་དམར་པོའི་ནང་དུ་ཡིན་པ་ཤེས་བྱུང་། དེའི་རྗེས་ནས་ཕ་ཡུལ་དུ་འཇིག་རྟེན་ནུབ་པའི་དུས་ཤར་ཚུལ་གྱི་བཤད་སྲོལ་ཞིག་དར། བཤད་སྲོལ་དེ་ལྟར་ན་འཇིག་རྟེན་འདིའི་དངོས་པོ་དང་སྲོག་ཆགས་ཡོས་ཚད་མུན་དུ་ལྷུང་ནས་རྡུལ་ལ་འགྱུར་འགྲོ་ཟེར། དེ་ནས་བཟུང་ཉལ་ཁར་ངས་ང་རང་དགའ་པོ་ཡོད་པའི་ས་པད་མ་དཀར་པོ་དེ་ལག་ཏུ་འཛིོན་བཞིན་མུན་དུང་ལྷུང་བཞིན་པ་ཡང་ཡང་ཤར་མྱོང་། སད་དུས་དེ་ནི་དྲན་པ་ཡིན་ནམ་རྨི་ལམ་ཡིན་པ་ད་ལྟའང་གསལ་པོ་ཞིག་རྟོགས་ཐབས་མི་འདུག
ལྷ་སའི་ཉི་འོད་དམ་པོའི་འོག་གི་མེ་ཏོག་ཚོང་ཁང་དུ་རལ་གྲིས་བཅད་པའི་ས་པད་མ་དཀར་ཆེན་ཞིག་མཐོང་བས་ངའི་དྲན་སྣང་ཡང་བགྲང་བྱ་དུ་མ་བརྒལ་དེ་ཐག་རིང་དུ་ཤོར་སོང་། ངས་མེ་ཏོག་དེ་ལག་ཏུ་བཟུང་ནས་དུས་ཡུན་རིང་པོ་ཞིག་འདས་པས་ངའི་གཡས་སུ་གཅིག་ལག་གཅིག་ཐོག་ཏུ་བཞག་ཏེ་བསྡད་པའི་ལྷ་སའི་ཨ་ཅག་དེའི་གདོང་ལ་སུན་སྣང་གྱི་ཉམས་གསལ་པོ་མངོན་འདུག་པ་མཐོང་བས་ང་རང་ཤིན་ཏུ་དོགས་མི་བདེ་བ་གྱུར། ང་རང་མེ་ཏོག་ཚོང་ཁང་འདི་ལས་འབྲོ་ཆེད“ཨ་ཅག་ལགས། མེ་ཏོག་འདི་ལ་སྒོར་མོ་ག་ཚོད་རེད”ཅེས་དྲིས། “སྒོར་མོ་ཅོ་ལྔ་རེད”མེ་ཏོག་འདི་དང་མཉམ་དུ་སྒོར་མོ་ཅོ་ལྔ་ཡར་སྐྱེས་ཡོང་བ་བཞིན་ཨ་ཅག་དེས་བདེན་ཅོག་ཅོག་གིས་འདི་ལྟར་བཤད་བྱུང་། ངས་པར་ཁུག་ཡོད་ཚད་བསློགས་པས་སྒོ་མོ་ཉི་ཤུ་རྩ་གཅིག་ལས་ལྷག་མི་འདུག དེའི་ནང་ནས་སྒོར་མོ་ཅོ་ལྔ་བླངས་ཏེ་ཁོ་མོའི་ལག་ཏུ་བཞག་པ་དང་མེ་ཏོག་དཀར་ཆེན་དེ་ཁུར་ནས་སྒོའི་ཕྱོགས་སུ་ཕྱིན།
ངའི་གོམ་པ་སྒོའི་ཕྱི་ལ་སྤོ་མ་ཐག་འབུགས་རིང་ཞིག་ཤོར་ཞིང་ད་ནི་ང་ལ་སྒོར་མོ་དྲུག་ལས་མེད་པས་ཕྱི་དྲོར་ཟ་མ་ཅི་ཞིག་ཟ་དགོས་ཨང་སྙམ་བཞིན་པའི་སྐབས་དེར་ངའི་རྒྱབ་ནས་བུ་མོ་ཞིག་གིས“བཀྲ་ཤེས་ཟླ་བ”ཞེས་འབོད་བྱུང་། ངས་ཁ་ཕྱིོར་བསྐོར་བ་དང་ལག་ཏུ་མེ་ཏོག་གི་བུམ་པ་བཟུང་བའི་བུ་མོ་ཞིག་སྒོ་ནས་མར་ཐོན་བྱུང་ལ“ངོ་མ་ཁྱོད་རང་རེད་བཞག”ཅེས་ཤིན་ཏུ་དགའ་བའི་འཛུམ་དང་བཅས་ལག་པ་ངའི་ཕྱོགས་སུ་བསྐྱངས་འོང་པ་ལ་བལྟས་ན་ངོ་ཤེས་རྙིང་པ་ཞིག་དང་འདྲ་ནའང་ངས་མོ་རང་སུ་ཡིན་རྩ་བ་ནས་དྲན་མ་ཐུབ། ཡིན་ཡང་བདག་ཕྱོགས་བསྐྱངས་འོང་བའི་མོའི་ལག་པ་དེས་ངས་ཀྱང་མོའི་ལག་པ་དེ་ཡིན་གཅིག་མིན་གཉིས་འཇུ་དགོས་པའི་བརྡ་ཞིག་སྟོན་བཞིན་འདུག
ངས་མོའི་ལག་པ་ཆུང་དེ་དམ་ལྷོད་རན་པའི་སྒོ་ནས་ཕར་འཇུ་ཙམ་བྱེད་ཚེ་མོས་ཀྱང་ཚུར་འཇུས་ནས་ངའི་ལག་པ་ཕར་གཡུག་ཚུར་གཡུག་བྱེད་བཞིན“མ་མཇལ་ཟླ་གསུམ་གྱི་རིམ་ཁྱོད་ཀྱི་རྣམ་པ་རྩ་བ་ནས་འགྱུར་འདུག སྔོན་མ་ང་རང་དང་པོ་ཁྱོིད་དང་འཕྲད་དུས། ངའི་རོགས་པ་བུ་མོ་ཚོས“ཁྱོད་རང་བོད་མི་དང་མི་འདྲ་བ་ཁོ་རེ་ཡའི་གསར་བུ་ཞིག་དང་འདྲ་པོ་འདུག”ཅེས་འཆད་ཀྱིན་འདུག ད་ནི་རང་གིས་རང་ལ་གཅིག་ལྟོས་དང་། རྩམ་དྲི་ཁ་བའི་བོད་མི་ཞིག་ནས་ཧྥེ་གླེང་མི་ནག་གི་ཕྱོགས་སུ་འགྱུར་བཞིན་འདུག”ཅེས་བཤད་རྗེས་རང་ཉིད་ཀྱི་ལག་པས་རང་ཉིད་ཀྱི་མཆུ་ཏོ་བཀབ་ཏེ་དགོད་བྱུང་། ང་རང་ཡང་མོ་རང་དང་མཉམ་དུ་དགོད་ཁུལ་བྱེད་ཀྱང་སེམས་ནང་དུ་མོ་རང་ནི་སུ་ཡིན་ནམ་སྙམ། མོས་ང་ལ་ཞིབ་ལྟ་བྱེད་རྗེས་ངའི་ལག་ནང་གི་མེ་ཏོག་ལ་ཞིབ་ལྟ་བྱེད་བྱུང་། མོས“ཁྱོད་རང་སྙན་ངག་པ་ཏའོ་ལྦེན་གྱི་འདས་མཆོད་ལ་འགྲོ་བསམ་པ་ཡིན་ནམ”ཞེས་འདྲི། ངས“སྙན་ངག་པ་ཏའོ་ལྦེན་ཟེར་བ་དེ་སུ་རེད། ངས་ངུ་མི་ཤེས”ཅེས་བཤད་པ་ན་མོས“སྙན་ངག་པ་ཏའོ་ལྦེན་ནི་ལྷ་ས་རུ་གྲགས་པ་འབར་བའི་རྒྱ་སྐད་སྙན་ངག་པ་ཞིག་རེད། ཉིན་འགའ་ཡི་སྔོན་དུ་གྱི་མཚན་མོར་ལྕེབས་པས་ད་ལྟ་སྐད་འཕྲིན་དང་པོད་འཕྲིན་གང་སར་ཁོའི་སྙན་ངག་གི་ཁེངས་འདུག དེ་རིང་རྒྱའི་ལུགས་ཀྱི་འདས་མཆོད་རྒྱ་ཆེ་ཞིག་བསྒྲུབ་རྒྱུ་རེད་ཟེར། མི་མང་པོ་ཞིག་གིས་མེ་ཏོག་དཀར་པོ་བཟུང་བཞིན་འགྲོ་བཞིན་འདུག”ཅེས་གསལ་བཤད་བྱེད་བྱུང་། ངས་“སྐད་འཕྲིན་དང་པོད་འཕྲིན་ཁ་མ་ཕྱེ་བར་ཟླ་གཅིག་ཙམ་འགོར་སོང”ཞེས་དག་སེལ་བྱེད་པར་མོས “ཁྱོད་རང་ཡིན་ན། དེ་ན་རྟེན་འབྲེལ་ངན་པ། མེ་ཏོག་དཀར་པོ་ཞོག་ཉོས་ནས་ཅི་བྱེད”ཟེར།
“ང་ཚོ་བོད་ཀྱིས་འདས་མཆོད་ཀྱི་སྐབས་སུ་མེ་ཏོག་དཀར་པོ་འབུལ་སྲོལ་མེད་པས་མེ་ཏོག་དཀར་པོ་ནི་རྟེན་འབྲེལ་ངན་པའི་མཚོན་བྱེད་མེད”ཅེས་བཤད་པ་དང་མོས“ངས་གང་དེ་བོད་གི་ཡིན་པ་དང་གང་དེ་རྒྱའི་ཡིན་པ་སྔ་མོ་ཞིག་ནས་བརྗེད་ཟིན་འདུག་ཨང”ཞེས་རང་ལ་ལེ་འདའ་བྱེད་བྱུང་།
ང་གཉིས་གཞུང་ལམ་བརྒྱུད་དེ་མདུན་དུ་བསྐྱོད་པ་ན་པོ་ཏ་ལའི་ཟུར་ཞིག་མིག་ལམ་དུ་ཐོན་བྱུང་ལ་མུ་མཐུད་དུ་བསྐྱོད་ཚེ་པོ་ཏ་ལའི་འོག་ཏུ་ཡོད་པའི་མཆོད་རྟེན་གྱི་འགྲམ་དུ་ཐོན། ལམ་བར་དུ་མོས་ང་ལ་སྙན་ངག་པ་ཏའོ་ལྦེན་གྱི་མདས་མཆོད་སོགས་མང་པོ་ཞིག་བཤད་མོད། སྐད་ཆ་ཚིག་གཅིག་ཀྱང་ངའི་སེམས་ནང་དུ་འགྲོ་མ་ཐུབ་རྒྱུ་མཚན་ནི་ལམ་འདིའི་ཐོག་མཐའ་བར་གསུམ་དུ་ངས་མོ་རང་ཡང་སྙིང་སུ་ཡིན་ནམ་སྙམ།
མོ་རང་ནི་སྙན་ངག་དང་འབྲེལ་བ་ཡོད་པའི་བུ་མོ་ཞིག་ཡིན་པ་འདྲ། ཡིན་ཡང་སྙན་ངག་དང་འབྲེལ་བ་ཡོད་ལ་ང་དང་འབྲེལ་བ་ཡོད་པའི་བུ་མོ་ཞིག་ངའི་ཡིད་ལ་དྲན་རྒྱུ་མི་འདུག
མོིས “པོ་ཏ་ལ་བསྐོར་བ་ཐེངས་གཅིག་བརྒྱབ་འགྲོ”ཟེར་བས་ང་གཉིས་མཆོད་རྟེན་ཡོད་ས་ནས་གཞུང་ལམ་ཕྲེད་ཀྱིས་བཅད་དེ་ཕ་རོལ་གྱི་པོ་ཏ་ལའི་ཕྱོགས་སུ་བསྐྱོེད། རླངས་འཁོར་གྱིས་དུང་སྒྲ་ཡང་ཡང་དུ་སྒྲོག་བྱུང་བས་མོས་ངའི་དཔུང་པ་བཟུང་བྱུང་། ཕར་པོ་ཏ་ལའི་བསྐོར་ལམ་དུ་སླེབ་ཚེ་ངས “ཁྱོད་རང་སུ་ཡིན”ཞེས་འདྲི་འདོད་ཀྱང་ཕ་རོལ་དུ་སླེབས་པ་ན་འདྲིི་བ་འདི་དང་པོ་ཉིད་ནས་མི་འདྲི་བ་ད་ལྟ་གློ་བུར་དྲིས་ན་ཅི་འདྲའི་གླེན་རྟགས་ཤིག་རེད་ཨང་སྙམ་ཡོང་བས་ཁ་ནས་ཐོན་མ་ཐུབ།
ལྷ་ས་ནི་ཁ་ཕྱོགས་མེད་པའི་ཞིང་ཁམས་ཤིག་ཡིན་སྣང་ཤར། ང་རང་དུས་རྒྱུན་པོ་ཏ་ལའི་གཡས་ཕྱོགས་ནས་ཁ་བྲལ་ཏེ་སོང་སོང་ན་པོ་ཏ་ལའི་གཡོན་ཕྱོགས་སུ་སླེབས་འགྲོ་ཞིང་དེ་བཞིན་གཡོན་ནས་སོང་སོང་ན་གཡས་ཕྱོགས་སུ་སླེབས་འགྲོ དེ་ནི་ཆུང་དུས་བརྙན་འཕྲིན་ལྟ་དུས་ནུ་བས “བརྙན་འཕྲིན་ནང་དུ་གཅིག་བྱེད་དུས་པོ་ཏ་ལའི་མདུན་དུ་ཐང་ཆེན་ཞིག་ཡོད་པ་དང་ཡང་གཅིག་བྱེད་དུས་མཚོའུ་ཞིག་ཡོད་པ་དེ་ཅི་ཡིན་ནམ”ཞེས་འདྲི་འོང་། ངས་ཁོ་ལ “དེ་ནི་མདུན་རྒྱབ་ཀྱི་ཁྱད་པ་རེད”ཅེས་བཤད་མོད། ཁོ་རང་སྔ་བཞིན་མགོ་ཚུད་པ་དང་གཅིག་པ་རེད། ཡིན་ཡང་ང་རང་ལྷ་སའི་ཕྱོགས་ག་གེ་མོ་ཞིག་ནས་པོ་ཏ་ལའི་འགྲམ་དུ་ཐོན་ཡོང་དུས་ཕྱོགས་བཞི་གང་ཡོད་གསལ་ལྷང་ལྷང་དུ་གྱུར། དེའི་ཕྱིར་ངས་གྲོགས་པོ་ཞིག་ལ “པོ་ཏ་ལ་ནི་ལྷ་སའི་ཕྱོགས་སྟོན་འཁོར་ལོ་རེད་བཞག”ཅེས་བཤད་པ་ཡིན། འོན་ཀྱང་། ངའི་གྲོགས་པོ་ཁོ་རང་པོ་ཏ་ལ་ལོག་བསྐོར་བྱེད་ནས་ཡོང་བཞིན་པའི་ཡུལ་སྐོར་བ་རྒྱ་མོ་ཞིག་ལ་མགོ་འཁོར་སོང་བས་སྙན་ངག་གི་ཚིག་དུམ་ཞིག་དང་འདྲ་བའི་ངའི་སྐད་ཆ་འདི་ཡ་ཁ་ཡ་གང་ཡང་བྱེད་མ་སོང་།
དེ་རིང་ང་ཡང་ངོ་མི་ཤེས་པའི་བུ་མོ་ཞིག་དང་འདི་ལྟར་པོ་ཏ་ལའི་འགྲམ་དུ་སླེབས་མ་ཐག་ལྷ་སའི་ཕྱོགས་བཞི་གསལ་ལྷང་ལྷང་དུ་གྱུར་སོང་བས་རྨོངས་པ་ཐམས་ཅད་གློ་བུར་སེལ་བའི་སྣང་བ་སྐྱེས། སྣང་བ་དེས་ང་ལ་འགྲམ་གྱི་བུ་མོ་དེ་ལ་རྒྱུས་ལོན་བྱེད་པའི་སྤོབས་པ་བསྩལ་བྱུང་།
པོ་ཏ་ལའི་མདུན་གྱི་རྒྱ་སེ་མེ་ཏོག་མང་པོ་བཙུགས་ཡོད་སར་སླེབས་པ་དང་ངས་མོ་ལ “ཁྱོད་རང་ཡང་སྙིང་སུ་ཡིན་ནམ”ཞེས་དྲིས་པ་ཡིན།
ངའི་དྲི་བ་ཡ་མཚན་དེ་ཐོས་མ་ཐག་ཏུ་མོས་ལག་གཡས་པས་མཆུ་ཏོ་བཀབ་ནས་ལྷུག་ལྷུག་ཏུ་དགོད་བྱུང་། ལག་གཡོན་དུ་པང་བའི་མེ་ཏོག་རྫ་མ་དེ་ཨེན་ཙམ་མེད་ན་སར་ཤོར། ངས་མོའི་རྫ་མ་དེ་པང་རོགས་བྱེད་པ་དང་ངའི་ལག་ནང་གི་ས་པད་མ་དཀར་ལ་ཆེ་བ་དེ་མོའི་ལག་ཏུ་བཞག་པ་ཡིན། མོས་ལག་གཡས་པས་ད་ནི་བགད་ནས་གཟེར་བའི་གྲོད་ལ་རེག་རེག་བྱེད་པ་དང་ལག་གཡོན་པས་ངས་སྟེར་བའི་མེ་ཏོག་དེ་ལེན་ཨེ་ཐུབ་མི་ཐུབ་གྱིས་བླངས་སོང་། མེ་ཏོག་དེ་རླུང་བུ་མེད་པའི་ཉི་འོད་འོག་ཏུ་ལྷུག་ལྷུག་འདར།
མོ་རང་ལམ་དཀྱིལ་དུ་མར་ཙོག་པ་དང་དགོད་སྒྲ་ཆད་སོང་མོད། ལག་ནང་གི་མེ་ཏོག་དང་ལུས་པོ་སྔ་བཞིན་འདར་སིག་སིག་བྱས། ང་གཉིས་ཀྱིས་མདུན་ནས་འོང་བའི་ཡུལ་བསྐོར་བ་དང་རྒྱབ་ནས་འོང་བའི་རྩེ་བསྐོར་བ་རྣམས་ཀྱི་བགྲོད་ལམ་བཀག་པས་མི་མང་པོ་ཞིག་གིས་ཅི་འབྱུང་མི་ཤེས་པ་ང་གཉིས་ལ་ལྟ་བཞིན་འདུག ངས་མོའི་རྒྱབ་ཏུ་ལག་པས་བྱིལ་བྱིལ་ཡང་ཡང་བྱེད་རྗེས་མོ་རང་ཡར་བསླངས་པ་ཡིན། མོའི་ངོ་གདོང་དཀར་པོ་དེ་ཡོངས་སུ་དམར་འདུག་ཅིང་མིག་ཆུས་མིག་བརླན་འདུག་ལ་རྔུས་ཆུས་ཀྱང་ཐོད་པ་བརླན་འདུག དེ་ནི་མོ་རང་ཡིད་སྐྱོ་བས་མ་ཡིན་ཏེ་དགོད་དྲག་པས་རྐྱེན་གྱིས་སོ།།
ངས་མོ་རང་ཁྲིད་དེ་གོམ་པ་ཁ་ཤས་སྤོས་རྗེས་མོའི་ལུས་ཀྱི་ན་ཟུག་ཅུང་ཙམ་འཇགས་པ་འདྲ། མེ་ཏོག་བཟུང་བའི་ལག་པ་དེ་ངའི་ཕྲག་པའི་ཐོག་བཞག་འོང་བ་དང་ངག་དར་དིར་གྱིས “ཁྱོས་རང་ཉིད་ཀྱི་དགའ་རོགས་ཀྱང་ངོ་ཤེས་ཀྱི་མི་འདུག་གམ”ཞེས་འདྲི་བྱུང་བས་ཡོད་ཚད་གསལ་པོར་གྱུར།
སློབ་ཚན་ཚོགས་པའི་ཅོང་སྒྲ་སྒྲག་འོང་དུས་ང་རང་ཀྲུང་དབྱང་མི་རིགས་སློབ་ཆེན་གྱི་སློབ་རའི་ནང་གི་རྡུལ་གྱི་ཁེངས་པའི་འདུག་སྟེགས་ཤིག་གི་ཐོག་ཏུ་ཙོག་ནས་ཁ་པར་རྩེད་བཞིན་ཡོད། པོད་འཕྲིན་གྱི་ཁ་ཕྱེ་དུས་མིང་ལ་དུ་བ་ཟེར་བའི་སྙན་ངག་པ་ཞིག་གི་ང་ལ་སྐད་ཅིག་བཞག་འདུག ཁོས “དེ་རིང་མཚན་མོའི་ཆུ་ཚོད་དང་པོར་པེ་ཅིང་གི་རོལ་དབྱངས་ཁོ་ཧྥེ་ཁང་དུ་ངའི་སྙན་དེབ་མུན་པ་ཞེས་པ་དེ་འགྲིམ་སྤེལ་བྱ་རྒྱུ་ཡིན། ཁྱོད་རང་ཁོམ་ན་ཕེབས་རོགས་ཞུའོ”ཟེར། ངས་ལན་དུ “ཡ་ཡ”ཟེར་བ་ཡིན། བསམ་རྒྱུ་ནི་མུན་པ་སླེབས་དུས་འགྲོ་མི་འགྲོ་ལྟ་ཆོག་སྙམ།
མཚན་མོ་ཆུ་ཚོད་བཅུ་པར་སོན་ཡང་ང་རང་གད་སྙིགས་ཀྱི་ཁེངས་པའི་ཉལ་ཁང་ནང་དུ་ཉལ་མི་དྲོ་བས་ཆུ་གྲང་མོ་ངོ་གདོང་ལ་ཕྱོར་ཙམ་ཕྱོར་ཙམ་དང་སྐྲ་ཤད་ཀྱིས་སྐྲ་ལོ་མར་ཤད་ཙམ་ཤད་ཙམ་བྱེད་རྗེས་ཉལ་ཁང་ནས་ཐོན་པ་ཡིན། ཤ་སྲེག་མ་དང་ཐུབ་པའི་དྲི་མའི་ཁེངས་པའི་སློབ་གྲྭའི་ནུབ་སྒོ་བརྒྱུད་དེ་རོལ་དབྱངས་ཁོ་ཧྥེ་ཁང་གི་ཕྱོགས་སུ་སོང་།
རོལ་དབྱངས་ཁོ་ཧྥེ་ཁང་དུ་འཛུལ་དུས་ནམ་རྒྱུན་བཞིན་ཁོ་ཧྥེའི་དྲི་ཞིམ་བྲོ་རྒྱུ་མི་འདུག་པ་དེ་ཅི་ཡིན་ནམ་སྙམ། ང་ནང་དུ་སླེབས་པ་དང་འུར་ཟིང་ངེ་བྱེད་བཞིན་པའི་པེ་ཅིང་གི་བོད་པ་དག་འཇམ་ཐེང་ངེར་གྱུར་སོང་། དེའི་ནང་ནས་གཟུགས་སྟོབས་ཆེ་ལ་སྐྲ་ལོ་དང་ཁ་སྤུ་གཉིས་པོ་རིང་བའི་ཕོ་གསར་ཞིག་ཚུར་འོང་སྟེ་ངའི་ལག་པ་འཇུས་ནས “ང་དུ་བ་ཡིན། ཁྱོད་ཀླད་ཀོར་ཡིན་ནམ” ཟེར། ངས “ཡིན། ང་རང་ཀླད་ཀོར་ཡིན”ཞེས་པ་ན “ལོ་འདི་དག་གི་རིང་ཁྱོས་ཀྲུང་དབྱང་ཚང་ནས་ཀླད་ཀོར་ཟོས་ནས་སྡུག་རེས་སོང”ཞེས་འཆད་ཀྱིན་ང་ལ་ཤ་པོ་ཤ་འགྲིག་བྱེད་བཞིན་མི་མང་གི་དཀྱིལ་དུ་ཕྱིན་པ་དང “ཨ་རོགས་ཚོ་ཉོན་དང་། ངས་ཁོ་རང་ངོ་སྤྲོད་ཅིག་བྱེད་ཀོ”ཞེས་འབོད། དེ་ཡོད་ཚང་མ་ཆང་ཕོད་སར་བཞག་ནས་འཇམ་ཐིང་ཐིང་དུ་གྱུར་སོང་། ཁོས་མུ་མཐུད་དུ “འདི་ནི་ངའི་གྲོགས་པོ་ཡག་ཤོས་དང་བོད་ཀྱི་སྙན་ངག་པ་རྩེ་གྲས་ཀླད་ཀོར་ལགས་རེད”ཅེས་ངོ་སྤྲོད་བྱས་སོང་བ་དང་ངས་“སྙན་ངག་པ་དུ་བ་ང་གཉིས་ད་ཐེངས་འཕྲད་ཐེངས་དང་པོ་ཡིན་པ་དང་ངས་བརྩམས་སྒྲུང་རེ་གཉིས་ཙམ་བྲིས་མྱོང་བ་ལས་སྙན་ངག་གཅིག་ཀྱང་འབྲི་མ་མྱོང”ཞེས་ཁོའི་སྐད་ཆ་ལ་དག་སེལ་བྱེད་བསམ་ནའང་སྐད་ཆ་འགྲིན་པ་ནས་མ་ཐོན་གོང་དུ་དུ་བས“དེ་རིང་གྲོགས་པོ་ཁྱོད་རང་རྗེས་སུ་ལུས་པས་ཆང་ཕོར་གསུམ་ཞབས་དག་ཡིན་དཱ”ཟེར་བཞིན་ངའི་མདུན་གྱིོ་སྒྲོ་ཙེའི་ཐོག་ཏུ་ཆང་ཕོར་ཆེན་པོ་གསུམ་སྒྲིག་བྱུང་། ངས་ཆང་ཕོད་ཅིག་ཡར་བསྐྱགས་ཏེ་དྲིམ་ཞིག་སྣུམ་པ་ན་ནས་ཆང་གི་དྲི་མ་འཐུས་ཡོང་བས་ངས་དྲི་བའི་མིག་ཟུང་གིས་དུ་བ་ལ་བལྟས་པ་ན “ནས་ཆང་འདི་ནི་དེ་རིང་གི་མུན་པའི་ཆེད་དུ་ནམ་མཁའ་ཟི་ལིང་ནས་འདྲེན་ཡོང་བ་ཡིན་དཱ། ཞབས་དག་བྱོས”ཟེར། ངས་ཀྱང་ནས་ཆང་པེ་ཙི་གསུམ་པོ་བསྟུད་མར་ཞབས་དག་བྱས་པ་དང་གཡས་གཡོན་གྱི་མི་རྣམས་ལ་བལྟས་དུས་ཁོ་ཚོས་ད་དུང་ངའི་ཁ་ལ་ཅེར་བཞིན་ཅི་ཞིག་སྒུག་བཞིན་འདུག་པས་ངས“དེ་རིང་སྙན་ངག་པ་དུ་བའི་སྙན་དེབ་མུན་པ་འགྲེམ་སྤེལ་བྱེད་པའི་ཆང་སྟོན་ལ་ཡོང་བར་ཤིན་ཏུ་དགའ་པོ་བྱུང་། སྙན་ངག་པ་དུ་བ་ནི་ང་རང་ཚོ་མུན་པ་ནས་མུན་པར་འདྲེན་མཁན་གྱི་གཤིན་རྗེ་དེ་ཡིན”ཞེས་བཤད་པ་དང་དུ་བའི་གདོང་སྨུག་པོ་དེ་དམར་པོ་དམར་རྐྱང་དུ་གྱུར་སོང་ལ་ཕར་ཙམ་ནས་ཚུར་ཡོང་སྟེ་ང་ལ་འཁྱུད་ཙམ་བྱེད་རྗེས“ཁྱོས་བཤད་པ་བདེན་སོང་། ང་རང་ནི་འོད་སྣང་མེད། ང་རང་འོད་སྣང་བྱེད་མི་འདོད། ང་ལ་འོད་སྣང་མི་མཁོ། ང་རང་ནི་མུན་པའི་དུས་རབས་འདིར་མུན་པ་ནས་མུན་པ་བརྒལ་མཁན་དེ་ཡིན”འབོད་བྱུང་བ་དང་ང་ཚོས་ད་དུང་ཁོའི་ཁ་ལ་བལྟས་ནས་བསྡད་པས་ཁོས“ད་ནི་ང་ཚོས་ཡོད་ཚད་ལ་ནན་ཏན་བྱེད་དགོས་དོན་མི་འདུག མང་པོ་བཤད་དགོས་པ་མི་འདུག ང་ཚོ་ནི་མུན་པ་ལ་དབང་། མུན་པ་ནང་ནས་ཆང་དང་ཐ་མག་མང་པོ་ཡོད”ཅེས་བཤད་བྱུང་བ་དང་དེང་ལཱ་སྤུས་དག་གྱོན་པའི་བོད་པ་གཞོན་ནུ་དང་གཞོན་ནུ་མ་ཁ་ཤས་ཀྱིས་རོལ་ཆས་འདྲ་མིན་སྣ་ཚོགས་ཁུར་ནས་གར་སྟེགས་ཐོག་ཐོན་བྱུང་ལ་འགོ་ཚུགས་མ་ཐག་ནས་ཁོ་ཧྥེ་ཁང་འདི་གས་བ་སྙམ་བྱེད་པའི་རོལ་དབྱངས་འདི་ནི་དུས་རབས་དྲུག་བཅུ་པར་ཨ་རི་ནས་དར་ཁྱབ་ཆེ་བའི་Rock and Rollཡིན་པ་སྣང་། སྐབས་དེ་དུས་ཀྱང་སྙན་ངག་པ་དུ་བས་ཁོའི་སྙན་ངག་དང་འདྲ་བའི་སྐད་ཆ་ཁ་ཤས་བཤད་ཁུལ་བྱེད་ཀྱིན་ཡོད་མོད། ཁོའི་ཁ་ནས་ཐོན་མ་ཐག་པའི་སྐད་ཆ་དག་རོལ་དབྱངས་ཀྱིས་ཡོང་དུ་གཏོར་བས་སུས་ཀྱང་གོ་མ་ནུས། དེ་ནས་ཁོས་རོལ་དབྱངས་ཀྱི་སྟངས་སྟབས་དང་བསྟུན་ནས་ངེས་མེད་ཀྱི་གར་ལ་རོལ་བྱུང་། ཁོ་ཧྥེ་ཁང་གི་ལོ་མང་པོའི་རིང་ནས་བསགས་པའི་ཁོ་ཧྥེའི་དྲི་མ་དེ་ནས་ཆང་གི་དྲི་མས་བསུབས་ཟིན་པ་རྟོགས་བྱུང་།
པེ་ཅིང་གི་དུ་སྤྲིན་གྱི་ཁེངས་པའི་མུན་པ་ནང་དུ་ང་རང་ཆང་གི་བཟི་བ་དང་རོལ་དབྱངས་ཀྱི་མཐོ་རླབས་ལས་ཅུང་ཙམ་སད་དུས་མུན་པ་རིང་པོའི་ནང་དུ་ངས་མཛེས་མ་ཁ་ཤས་ལ་པེ་ཙི་བཀྱགས་ཏེ་ཞབས་དག་རྒྱག་པ་དང་རང་གི་ཚོར་བ་ཟ་ཟིར་ལ་བརྟེན་ནས་བྲོ་ཁྱར་ཁྱོར་རེ་འཁྲབ་པ་མག་མོག་གི་དྲན་རྒྱུ་འདུག ཆུ་ཚོད་ལྔ་པར་ངའི་རིག་པ་ཅུང་ཙམ་གསལ་བར་གྱུར་ཞིང་ཁོ་ཧྥེ་ཁང་གི་ཟུར་ཀུན་དུ་མི་མང་པོ་ཞིག་ཆང་དང་གཉིད་ཀྱི་བཟི་ནས་གཡས་ཉལ་གཡོན་ཉལ་བྱེད་ཡོད་པ་རིག་ལ་སྙན་ངག་པ་དུ་བ་དང་བཅས་པའི་མི་ཁ་ཤས་གར་སྟེགས་འགྲམ་གྱི་སྒྲོག་ཙེ་བསྐོར་ནས“ཡང་བསྐྱར་གླུ་ཞིག་ཡིན་དཱ། ཡང་བསྐྱར་བྲོ་ཞིག་ཡིན་དཱ”ཞེས་གར་སྟེགས་ཐོག་ཏུ་ཡོད་པའི་མི་རྣམས་ལ་སྐུལ་བཞིན་འདུག གར་སྟེགས་ཀྱི་ཐོག་ཏུ་མི་རྒྱགས་པ་ཞིག་གིས་རྒྱ་གླིང་གི་ཁ་མེ་ཏོག་འདྲ་བ་དེ་ཁོ་ཚོ་ལ་བརྟེན་ནས“ཏིང་ཏུང་ཏང་རང་རང་ཏུང་ཏིང་ཏང”ཞེས་ཡང་ཡང་དུ་འབུད་བཞིན་མཆིས། སྙན་ངག་པ་དུ་བས་ཀྱང་ལག་པ་འཛུབ་མོས་མཆུ་ཏོའི་མདུན་དུ་སྟངས་སྟབས་རྩེན་བཞིན་ཁ་ནས་“ཏིང་ཏུང་ཏང་རང་རང་ཏུང་ཏིང་ཏང”ཞེས་སྒྲོག་བཞིན་རྒྱ་གླེང་འབུད་པའི་ཁུལ་བྱེད་བཞིན་འདུག
ཆུ་ཚོད་ལྔ་པ་ཕྱེད་ཀར་ཁོ་ཧྥེ་ཁང་གི་སྒེའུ་ཁུང་ནས་མུན་གསལ་ཡོང་བ་མཐོང་འཕྲལ། སྙན་ངག་པ་དུ་བ་སྔ་ལས་ཚ་བེ་འཚུབ་བེ་དུ་གྱུར་སོང་ལ“མུན་གསལ་བྱུང་། ང་ཚོ་ཉིན་དཀར་གྱི་འཇིག་རྟེན་ལ་མི་དབང”ཞེས་སྐད་ཆེན་པོ་འབོད་བཞིན་ར་བཟི་བ་དང་གཉིད་བཞིན་པ་དག་བསླངས། ཁོས་སྒེའུ་ཁུང་གི་ཕྱི་རོལ་དུ་འཛུབ་མོ་བཙུག་བཞིན“དགོངས་དག དགོངས་དག ངས་ཁྱོད་ཚོ་བསླངས་བ་མེད། ལྟོས་དང་། ཉིན་དཀར་གྱིས་ཁྱོད་ཚོ་སློང་བཞིན་འདུག”ཅེས་འབོད། དེ་སྐབས་རྒྱ་གླིང་གི་སྒྲ་ཡང་ཆད་པས་ཁོ་རང་གར་སྟེགས་སུ་རྒྱུག་སོང་ནས “བླ་ན་འཕགས། བླ་ན་འཕགས”ཟེར་བཞིན་མི་རྒྱགས་པ་དེ་ལ་འཁྱུད་ལ་ཁད་འཁྱུད་ལ་ཁད་བྱེད་ཀྱང་མཇུག་མཐར་འཁྱུད་བདེན་འཁྱུད་མ་སོང་། ལག་ནང་གི་ཆང་འཐུང་འཕྲོ་ལུས་པའི་པེ་ཙེ་དེ་རྒྱགས་པའི་ལག་དུ་བཞག་པ་དང“ཞབས་དག”ཟེར། རྒྱགས་པས་ཆང་འཐུང་བཞིན་གར་སྟེགས་ནས་མར་འབབ་བྱུང་། དུ་བ་ཁོ་རང་གར་སྟེགས་ནས་ཅི་ཞིག་འབོར་བ་བཞིན་ཕར་འགྲོ་ཚུར་འགྲོ་དང་ཡར་འགྲོ་མར་འགྲོ་ཐེངས་ཁ་ཤས་བྱེད་རྗེས་ཡང་ཅི་ཞིག་དྲན་འོང་བ་བཞིན་ང་ཚོའི་ཕྱོགས་སུ་ཁ་བསྐོར་ནས“ཁྱོད་ཚོས་ཚུར་ཉོན་དང་། ང་ལ་སྐད་ཆ་ཡོད”ཅེས་བཤད་འོང་བས་ང་ཚོས་ཁོའི་ཁ་ནས་ཅི་ཞིག་ཐོན་པ་ཡུན་རིང་བསྒུགས་ཀྱང་ཁོའི་ངོ་གདོང་དམར་ལྷང་ལྷང་དུ་གྱུར་ཏེ་མཆུ་ཏོ་ཡང་ཡང་འགུལ་འགུལ་བྱེད་པ་ལས་སྐད་ཆ་ཚིག་གཅིག་ཀྱང་ཐོན་མ་བྱུང་། མཐར“དེ་འདྲ་རེད། རེད་ཨང་། དེ་འདྲ་རེད། རེད་ཨང ”ཞེས་ཡང་ཡང་ཟློས་པ་ལས་སྐད་ཆ་ཚིག་གཅིག་ཀྱང་བཤད་ཐུབ་མ་སོང་། ང་ཚོ་ལ་མཚོན་ན་ཁོས་སྐད་ཆ་ཅི་ཡང་བཤད་དགོས་ཀྱི་མི་འདུག ཁོས་ཅི་ཞིག་བཤད་བསམ་པ་ང་ཚོ་ཚང་མས་ལུས་སེམས་གཉིས་ཀས་ཤེས་ནས་ཡོད་པའི་སྣང་བ་འཆར། ང་ཚོས་རང་ཉིད་ཀྱིས་སྣང་བ་དེ་བཤད་དགོས་བྱུང་ཚེ་ཁོ་བཞིན་ཁ་ངོ་དམར་པོར་འགྱུར་བཞིན“དེ་འདྲ་རེད། རེད་ཨང་། དེ་འདྲ་རེད། རེད་ཨང”ཞེས་ཡང་ཡང་བཟློས་པ་ལས་ཐབས་གཞན་གང་ཡང་ཡོད་མི་སྲིད།
ང་ཚོ་མཁའ་དབུགས་ཀྱིས་ཀྱང་བཟི་བ་ནུས་པའི་ཁོ་ཧྥེ་ཁང་ནས་ཐོན་ཏེ་པེ་ཅིང་གི་སྲང་ལམ་དུ་ཉུལ། ང་ཚོས་རང་ཉིད་ཀྱི་ཀླད་པའི་ངོས་སུ་ཅི་འཆར་ཐམས་ཅད་ཤུགས་ཀྱི་གླུ་རུ་བླངས་པ་དང་རོལ་ཆ་འཁུར་རྒྱུ་ཡོད་པ་རྣམས་ཀྱིས་ཀྱང་ང་ཚོའི་ཟང་ཟིང་གི་གླུ་དབྱངས་ལ་རམ་འདེགས་མཛད་ནས་སླར་ཡང་གས་པ་ལྟར་བུའི་རོལ་ཆ་དཀྲོལ་བྱུང་། སྲང་ལམ་གཡས་གཡོན་གྱི་གཉིད་ལས་སད་མ་ཐག་པའི་མི་རྣམས་སྒོ་ནས་ཐོན་པ་དང་རྨི་ལམ་ཡིན་ནམ་སྙམ་པ་འདྲ། ཅི་ཡིན་ཆ་མི་འཚལ་བར་ང་ཚོ་ལ་ལྟ་བཞིན་འདུག ང་ཚོས་ཁོ་ཚོ་ལ་ཁ་ཡ་ཅི་ཡང་མི་བྱེད་པ་སྲང་ལམ་འདི་སྔར་ལས་ཟང་ཟིང་དུ་བཟོས། སྐབས་དེར་ཉིན་རྟོག་པའི་རླངས་འཁོར་གསུམ་ང་ཚོའི་འགྲམ་དུ་སླེབས་བྱུང་ལ་དེ་དག་གི་ནང་དུ་མེ་མདའ་ཁུར་ཡོད་པའི་ཉེན་རྟོག་པ་བཅུ་གྲངས་ཤིག་འབབ་བྱུང་། སྙན་ངག་པ་དུ་བ་ཉེན་རྟོག་པ་རྣམས་ཀྱི་ཕྱོགས་སུ་འགྲོ་ནས“གཅིག་ལྟོས་དང་མི་ཡ་མཚན་འདི་ཚོ་ངས་ཁྱོད་ཚོ་ལ་ངོ་སྤྲོད་བྱེད་དགོས་པ་མི་འདུག ཁྱོད་ཚོས་གཅིག་ལྟོས་དང་། ཁོ་ཚོའི་མགོ་ནས་རྐང་པའི་བར་གཅིག་ལྟོས་དང་། ངོ་མ་དགོད་བྲོ་བ་ལའང་ཀླད་རུལ་ཁོ་ཚོས་མིའི་རང་དབང་ལ་མ་གཏོགས་ཇུས་རྟོགས་བྱེད་ཤེས་ནི་མ་རེད”ཅེས་འཆད་བཞིན་ཉེན་རྟོག་པ་དག་ལ་མིག་རུབ་རུབ་ཀྱིས་བལྟས། ཉེན་རྟོག་པ་འགོ་དཔོན་འདྲ་བ་དེས་རྫིག་རྫིག་ངང“ཉི་ཙའེ་ཧྲུའུ་ཧྲེ་མེ”ཟེར། ཁོས་ཉེན་རྟོག་པ་དེ་ཚོར་ཁ་ཡ་མི་བྱེད་པ་ཚུར་འོང་བཞིན་པའི་གླ་གཏོང་རླངས་འཁོར་གྱི་ཁ་བཙན་གྱིས་བཀག་རྗེས་ཉེན་རྟོག་པ་ཚོས་ཁོའི་རྒྱབ་ནས་ཅི་འདྲ་འཐེན་ཡང་ཁོ་རང་བདེ་ལྕག་ཆེན་པོས་ནང་དུ་འཛུལ་སོང་ལ་སྒེའུ་ཁུང་ནས“ཨ་ཁ་ཁ། ངའི་སྙན་དེབ་མུན་པ་རོལ་དབྱངས་ཁོ་ཧྥེ་ཁང་དུ་ལུས་འདུག ཨ་ཁ་ཁ། ཁྱོད་ཚོ་ལ་རེ་རེ་བགོ་དགོས་བསམ་བྱུང་། ད་ཚར་སོང་། སྐྱོན་མི་འདུག དེ་རིང་ང་རང་ཟི་ལེང་དུ་ལོག་དགོས་་་་་་་་” ད་དུང་ཁོས་མང་པོ་ཞིག་ཞེས་བཤད་སོང་ནའང་གླ་གཏོང་རླངས་འཁོར་དེ་མདུན་ཕྱོགས་སུ་རྒྱུག་སོང་བས་ཁོའི་སྐད་ཆ་དག་ཇེ་ཆུང་ནས་ཇེ་ཆུང་། ཇེ་ཆུང་ནས་མེད་པར་གྱུར་བ་དང་ཁོ་རང་བསྡད་པའི་གླ་གཏོང་རླངས་འཁོར་ཡང་པེ་ཅིང་གི་དུ་སྤྲིན་དུ་ཡལ་སོང་། ངས་ཁོ་རང་ཡལ་ཕྱོགས་སུ་ལྟ་བཞིན་ཁོ་རང་འདི་ལྟར་པེ་ཅིང་གི་གླ་གཏོང་རླངས་འཁོར་ཞིག་ལ་བསྡད་ནས་ནམ་མཁའ་ཟི་ལིང་དུ་འགྲོ་བསམ་པ་ཡིན་ནམ་སྙམ། ཁོ་རང་འདི་ལྟར་བུད་སོང་བས་ང་ཚོ་ཉེན་རྟོག་པ་དང་ཁ་བྲལ་བ་ཡིན་ལ་སྨྲ་བ་མེད་པར་རང་རང་སར་ལོག་འགྲོ་བ་ཡིན།
སློབ་ཚན་གྲོལ་བ་དང་ང་རང་གཉིད་ལས་སད། སྒེའུ་ཁུང་གི་ཕྱི་རོལ་དུ་སླར་ཡང་མུན་པ་སླེབས་འདུག ང་རང་མུན་པ་ལ་ཧད་ཀྱིན་སྙན་ངག་པ་དུ་བ་དྲན་ཞིང་ངས་མཐོང་མྱོང་མེད་པའི་ཁོའི་སྙན་དེབ་མུན་པ་ཡང་དྲན་བྱུང་། ཁོས་ཁ་སང་མཚན་མོར་མུན་པའི་སྐོར་གྱི་གཏམ་གླེང་དེ་ད་ལྟའང་ངའི་རྣ་ལམ་བུ་ལྷང་ལྷང་གྲག་འོང་མོད། སྣང་བ་ཞིག་ལ་རོལ་དབྱངས་ཁོ་ཧྥེ་ཁང་གི་མུན་གྱི་སྨྱོ་སྤྱོད་ཐ་དག་དྲན་མི་ཐུབ་པའི་དེ་རིང་ཉིན་དཀར་གྱི་རྨི་ལམ་དང་ཅི་འདྲའི་འདྲ་བ་ལ་ཨང་སྙམ་སྐབས། ང་ཚོ་འཛིན་གྲྭའི་མིང་ལ་འགྱུར་མེད་ཟེར་བའི་སློབ་གྲོགས་བྲེལ་བྲེལ་འཚུབ་འཚུབ་ཅན་དེ་གློ་བུར་ཉལ་ཁང་གི་སྒོ་ནས་ཐོན་བྱུང་། ཁོས་ང་རང་ད་དུང་ཡང་ཉལ་བཞིན་ཡོད་པ་མཐོང་མ་ཐག “ཀི ཀླད་ཀོར། སློབ་ཚན་འཚོགས་སྐབས་དགེ་རྒན་གྱི་ཁྱོད་རང་དེ་རིང་ཡང་སླེབས་མི་འདུག་ཅེས་སྤོ་ལངས་འདུག ལང་སང་ཁ་པར་ཞིག་གཏོང་མ་གཏོགས། རྙོག་དྲ་འོང་ས་རེད་ཀོ”ཞེས་ངའི་མལ་གོས་ཡར་འཐེན་ཙམ་འཐེན་ཙམ་བྱེད་ནའང་ངས་ཁོར་ཁ་ཡ་མི་བྱེད་པར་སྔས་འོག་གི་ཁ་པར་ཡར་བསླངས་ནས་སྐད་འཕྲིན་དུ་ཉུལ་པ་ཡིན།
དེ་རིང་སྐད་འཕྲིན་གྱི་ནང་དུ་“དང་ལེན་བྱེད་རོགས་”ཟེར་བའི་མི་གསར་པ་བཅུ་གྲངས་ཤིག་འཛུལ་འདུག ཁོ་ཚོ་སུ་ཡིན་ནམ་སྙམ་གྱིན་རེ་རེ་བཞིན་ཞིབ་ལྟ་ཞིག་བྱས་མོད། ངོ་ཤེས་པ་ནི་གཅིག་ཀྱང་མི་འདུག་པས་དེའི་ནང་དུ་བུ་མོ་གསུམ་འདུག་པ་དེ་རྣམས་དང་ལེན་བྱེད་རྗེས་གཞན་རྣམས་བསྐྱུར་བཞག་པ་ཡིན།དེའི་ནང་ནས་མིང་ལ་མི་དགེ་མེ་ཏོག་མ་ཟེར་བའི་བུ་མོ་དེས “སྐུ་ཁམས་བཟང”ཟེར་བྱུང་། ངས་ཀྱང་དེའི་ལན་དུ་བྱི་ལ་ཞིག་གིས་དགའ་སྤྲོ་ཆེན་པོས་ཙི་ཙི་ཞིག་གི་ལག་པ་འཇུ་བའི་འགུལ་བརྙན་རྣམ་འགྱུར་ཞིག་བསྐུར་བ་ཡིན།
“ཁྱོིད་ཀྱི་མགོ་པར་མགོ་མཇུག་ཐུར་ལོག་ཁ་བཞག་པའི་རྒྱུ་མཚན་ཅི་ཡིན”
“མགོ་མཇུག་ཐུར་ལོག་ཁས་འཇིག་རྟེན་འདི་ལ་བལྟས་ན་འཇིག་རྟེན་འདི་ནི་དུས་རྒྱུན་གྱི་འཇིག་རྟེན་དང་འདྲ་པོ་མི་འདུག”
“རབ་ཡིན་ན་ཁྱོད་ཀྱི་མགོ་པར་དེ་དྲང་པོར་འཇོག་རོགས།”
“རྒྱུ་མཚན་གང་ཡིན་ནམ”
“མགོ་པར་ལོག་པའི་རྐྱེན་གྱིས་ཁྱོད་དང་མཉམ་དུ་ཁ་བརྡ་བྱེད་སྐབས། ངས་ཁྱོད་ཀྱིས་སྐེ་ལ་བལྟས་ནས་ཁ་བརྡ་བྱེད་བཞིན་པའི་སྣང་བ་སྐྱེས”
“བདེན་པ་རེད། ངས་ཁྱོད་དང་མཉམ་དུ་ཁ་བརྡ་བྱེད་སྐབས་ལུས་པོ་མེད་པའི་བུ་མོ་ཞིག་གི་མགོ་བོ་ཞིག་ལ་ཁ་བརྡ་བྱེད་བཞིན་པའི་སྣང་བ་ཤར”ངས་མོའི་སྐེ་ཡན་ཆད་ལས་མེད་པའི་མགོ་པར་དེ་ཆེར་ཆེར་བཏང་རྗེས་འདི་ལྟར་བཤད་པ་ཡིན།
མོས་དངངས་སྐྲག་སྐྱེས་པའི་རྣམ་འགྱུར་ཞིག་དང་ཁོང་ཁྲོ་ལངས་པའི་རྣམ་འགྱུར་གཉིས་མཉམ་དུ་བསྐུར་བྱུང་།
ངས“ང་གཉིས་ངོ་ཤེས་སམ”ཟེར་དུས་མོས“ང་གཉིས་ངོ་ཤེས་དང་མི་ཤེས་པ་དེ་གཙོ་བོ་མ་རེད། གཙོ་བོ་ནི་ཁ་སང་མཚན་མོར་ཁྱོས་སྙིང་རྗེ་མོས་དབུལ་གཙང་གི་སྐད་ཀྱི་གཏམ་བཤད་བྱེད་ཚུལ་དང་ར་བཟི་ནས་ཞབས་བྲོ་འཁྲབ་པའི་རྣམ་པ་དག་རེད”ཟེར། ངས་མོ་རང་ནི་ཁ་སང་མཚན་མོར་ནས་ཆང་ཞབས་དག་རྒྱག་མྱོང་བའི་བུ་མོ་ནང་གི་གཅིག་ཡིན་པ་ཤེས་སོང་།
“ངའི་མིང་ལ་བཀྲ་ཤེས་ཟླ་བ་ཞེས་འབོད། ཁྱོད་ཀྱི་མིང་ལ་ཅི་ཟེར”དྲིས་དུས་མོས “ངའི་མིང་ལ་ཅི་ཟེར་བ་དེ་གཙོ་བོ་མ་རེད། རྗེས་མ་ང་གཉིས་འཕྲད་པའི་སྐབས་སུ་ཁྱོད་ལ་བཤད་ཆོག ད་སྐབས་ཁྱོས་ང་ལ་མི་དགེ་བ་མེ་ཏོག་མ་ཅེས་འབོད་ན་འགྲིག”ཅེས་ཟེར་བྱུང་།
དེ་ནས་མུན་པ་རེ་རེ་སླེབས་དུས་མོས་ང་ལ་སྙན་དེབ་གྲགས་ཅན་མེ་དགེའི་མེ་ཏོག་ནང་གི་སྙན་ངག་རེ་དབྱངས་ལ་གྱེར་ནས་བསྐུར་ཡོང་ཞིང་སྙན་ངག་དེ་དག་བཀླགས་པའི་མྱོང་ཚོར་རྣམས་ལྷུག་པོར་བརྗོད་པ་བྱེད། ཉིན་ཞིག་མོས་ང་ལ་རང་ཉིད་ངོ་སྤྲོད་ཀྱི་ཚུལ་གྱིས་མོ་རང་ནི་ཀྲུང་དབྱང་མི་རིགས་སློབ་གྲྭ་ཆེན་མོའི་ཞབས་བྲོ་གླིང་ནས་ཡིན་པ་དང་ཕ་ཡུལ་ཉིང་ཁྲི་ནས་ཡིན་ཞེས་ངོ་སྤྲོད་ཀྱང་རང་ཉིད་ཀྱི་མིང་ངོ་མ་ང་ལ་བཤད་མ་བྱུང་། མོས་སྙན་ངག་པ་དུ་བའི་སྙན་དེབ་མུན་པའི་ཆང་སྟོན་མ་རོལ་བའི་སྔོན་ནས་ང་རང་མཐོང་མྱོང་ཟེར། སྐབས་དེར་ཁྱོས་ཐ་མག་རིང་པོ་ཞིག་འཐེན་བཞིན་གཏིང་རིང་བའི་བསམ་གཞིབས་ལ་བཞུགས་འདུག་ཟེར། བསྡད་ས་ནི་ང་ཚོ་སློབ་གྲྭའི་དྲི་མའི་ཁེངས་པའི་འདུག་སྟེགས་ཤིག་གི་ཐོག་ཏུ་རེད་ཅེས་འབོད།
ཉིན་ཞིག་མོས་ང་ལ་པར་གསུམ་བསྐུར་བྱུང་། ངས་པར་རེ་རེར་འཛུབ་མོས་མནན་ཏེ་ཁ་ཕྱེ་བ་ན་ང་རང་ཧ་ལས་སོང་། པར་དང་པོའི་ནང་དུ་ངས་ལག་ཏུ་ཆང་ཕོར་ཆེན་པོ་ཞིག་བཟུང་ནས་སྙན་ངག་པ་དུ་བ་དང་མཉམ་དུ་གཏམ་གླེང་བྱེད་བཞིན་འདུག་ལ་པར་གཉིས་པའི་ནང་གི་ངས་སྐྲ་ལོ་ཡང་འཛིང་བཞིན་གློག་འོད་སྔོ་པོའི་འོག་ཏུ་བྲོ་འཁྲབ་བཞིན་མཆིས། པར་གསུམ་པའི་ནང་དུ་ང་རང་པེ་ཅིང་གི་སྲང་ལམ་དུ་འགྲོ་བཞིན་འདུག་ལ་ཅི་ཞིག་བརྗེད་པ་དང་ཅི་ཞིག་བོར་བ་ལྟ་བུའི་རྒྱག་གཟུགས་ཉམས་ཆུང་ཞིག་པར་འདུག པར་དེ་ནི་སྔོན་གྱི་པར་གཉིས་ལས་ཅུང་གསལ་བས་ང་ཚོས་ཆང་སྟོན་རོལ་རྗེས་རང་རང་སོ་སོ་ཉལ་ཁང་དུ་ལོག་དུས་ཀྱི་རྣམ་པ་ཡིན་པ་གསལ་པོ་རེད།
མོས་དུས་རྒྱུན་དུ “མི་ཞེས་པ་དེ་ཡར་མཚན་རེ་ཡ”ཟེར་ཞིང“ང་ཚོ་མིས་ཅིའི་ཕྱིར་ཟ་མ་བཟའ་དགོས་པ་ཡིན་ནམ། གལ་སྲིལ་མིས་ཟ་མ་བཟའ་མི་དགོས་ན་འཇིག་རྟེན་འདིའི་ནང་དུ་སྲོག་ཆགས་མང་པོའི་ཁེངས་ཡོད་ངེས། མིའི་གྲོད་པ་ནི་རྒྱ་མཚོ་ལས་ཆེ་བའི་རྒྱུ་མཚན་ཅི་ཡིན་ནམ། མིས་ཟ་མ་བཟའ་དོན་ནི་འཆི་བ་ལ་སྐྲག་པ་ཙམ་གྱིས་འགྲེལ་ནུས་སམ”ཟེར། དེ་ནས་མོེས་ཚེ་སྲོག་ལ་གོ་བ་ཅི་ལྟར་ལོན་གྱིན་ཡོད་པ་ང་ལ་གསལ་བཤད་བྱས། མོའི་བསམ་བློ་ནི་རྒྱ་མཚོ་ཆེན་མོ་དང་འདྲ་བས་སྐབས་རེར་ང་ལ་ཡིག་འབྲུ་ཆིག་སྟོང་ཙམ་ཡོད་པའི་སྐད་ཆ་བསྐུར་ཡོང་། མོའི་སྐད་ཆ་དག་ངས་ལན་མ་རྒྱག་པ་བཞག་དུས་མོས“ངས་ཉིན་གང་བོ་ཁྱོད་ལ་སྨྱོ་བཤད་བྱེད་པར་སུན་གི་འདུག་གམ”ཞེས་འདྲི་འོང་།
“ང་རང་སུན་དོན་མེད། ཁྱོས་ཅི་ཞིག་བཤད་བསམ་པ་དེ་ཁྱོད་རང་ཉིད་ཀྱི་རང་དབང་རེད”
“ཁྱོད་ཀྱི་སྐད་ཆ་འདི་དྲང་གཏམ་ཡིན་ནམ”
“དྲང་གཏམ་ཡན”
“དེ་ན་ངས་མུ་མཐུད་དུ་བཤད་པའི་སྐད་ཆ་དེ་དག་ང་ལ་བཤད་པའི་རང་དབང་ཡོད་ཙམ། ཁྱོས་ཇུས་གཏོགས་བྱེད་མི་ཆོག”
“ཇུས་གཏོགས་བྱེད་མི་སྲིད”
མོས་མུ་མཐུད་དུ “ང་རང་ཁྱོད་ལ་སུན་གི ཁྱོད་ལ་མི་དགའ་གི”ཟེར།
ངས་ “རྒྱུ་མཚན་གང་ཡིན་ནམ”ཞེས་དྲིས།
མོས “རྒྱུ་མཚན་ནི་ངའི་བརྩེ་བ་ཁྱོད་ལ་ཤོར་བས་ཡིན”ཟེར།
“ཡིན་ཡང་ང་རང་ཟླ་གཅིག་གི་རྗེས་སུ་སློབ་གྲྭ་ནས་ཐོན་འགྲོ་གི་རེད”ཅེས་པ་ན་མོས“དེ་ནི་ཁྱོད་ཀྱི་གནད་དོན་རེད། ཁྱོས་ང་ལ་ངའི་རང་དབང་ཡོད་ཟེར་བ་མ་ཡིན་ནམ། ང་རང་ཁྱོད་ལ་དགའ་བ་དེ་ངའི་རང་དབང་རེད། ཁྱོད་ཀྱིས་དེ་ལ་ཇུས་གཏོགས་བྱེད་དོན་མེད”ཟེར་བྱུང་བས་ངས་ཅི་ཞིག་བཤད་དགོས་པའང་ཤེས་མ་སོང་།
མོས་དུས་རྒྱུན་དུ་ང་ལ་དེ་རིང་ངའི་བྲང་གར་གཟེར་གྱིན་འདུག་པས་སྙིང་དམར་བོར་སོང་བ་འདྲ་དང་དེ་རིང་ངའི་ཁོག་མན་དུ་ཟུག་གཟེར་ཞིག་རྒྱུག་གིན་འདུག་པས་མཆིན་པར་སྐྱོན་ཞིག་ཕོག་པ་མིན་འགྲོ ངའི་སྐེད་པ་ན་གིན་འདུག་པས་མཁལ་མ་ལ་སྐྱོན་ཕོག་པ་མིན་འགྲོ་ཞེས་བཤད་འོང་བས་ངས་ཁོ་མོ་ལ “མིའི་ཚེ་སྲོག་ནི་རབ་ཏུ་སྲ་བ་ཡིན”ཞེས་བཤད་ཀྱང་མོས “ངའི་ལུས་པོ་འདི་ཤ་དང་རུས་པ་ལས་གྲུབ་པས་ནམ་ཞིག་གློ་བུར་འཇིག་སྲིད”ཅེས་བཤད་བྱུང་།
དེ་བཞིན་མོས་བུ་མོ་གཞན་དང་འདྲ་བར་རང་ཉིད་ཀྱིས་རང་ལ་པར་ཞིག་བརྒྱབ་རྗེས་ང་ལ་བསྐུར་ཡོང་། མོའི་པར་དེ་དག་ནི་མེ་ཏོག་བཞིན་འཛུམ་མདངས་ཀྱིས་རབ་ཏུ་བརྒྱན་མོད་ཀྱང་། མོའི་བཤད་པའི་སྐད་ཆ་དག་ལས་ཁོ་མོའི་ལུས་སེམས་གཉིས་ཀར་སྐྱོ་བས་བཏུམས་ཡོད་པ་ཤེས་ཡོང་།
ཉིན་ཞིག་ངས་སྐད་འཕྲིན་སྒང་གི་བུ་མོ་གཉིས་ལ་ཁ་བརྡ་བྱེད་བཞིན་པའི་སྐབས་དེ་མེ་དགེ་མེ་ཏོག་མས་ང་ལ་སྐད་ཅིག་བསྐུར་ཡོང་བས་ངས་བུ་མོ་ཀ་པ་ལ་བཤད་འདོད་པའི་སྐད་ཆ་དེ་མོར་བསྐུར་ཤོར། མོས་ཀྱང་གནས་ཚུལ་དེ་གློ་བུར་རྟོགས་པ་འདྲ། མོས་ང་ལ “ང་རང་ནི་ཁྱོད་ཀྱི་དགའ་རོགས་ག་པ་ཡིན་ནམ་ཁ་པ་ཡིན”ཞེས་དྲིས་བྱུང་བས་ངས་ལན་ཅི་ཞིག་རྒྱག་དགོས་པ་མི་ཤེས་པའི་སྐབས་དེར “ཁྱོད་ལ་དགའ་རོགས་ཅི་ཙམ་ཡོད་པ་ང་རང་འབྲེལ་བ་གང་ཡང་མེད། ཡིན་ཡང་ང་རང་ཁྱོད་ལ་དུང་བའི་སྐྱིན་པར་ཁྱོད་རང་སློབ་གྲྭ་མ་ཐོན་གོང་དུ་ང་དང་ཐེངས་གཅིག་འཕྲད་དགོས”ཟེར། ཕྱི་ཉིན་མཚན་མོར་མོས་རོལ་དབྱངས་ཁོ་ཧྥེ་ཁང་དུ་ང་རང་སྒུག་གིན་ཡོད་ཅེས་བརྡ་བསྐུར་བྱུང་ཡང་ང་རང་མ་སོང་། ཉིན་དེའི་ཕྱི་ཉིན “མཚན་གང་པོ་ངས་ཐ་མག་འཐེན་བཞིན་ཁྱོད་ལ་བསྒུགས་བསྡད་པས་ང་རང་ཤིན་ཏུ་ངལ་བྱུང”ཞེས་སྐད་འཕྲིན་ནང་བསྐུར་འདུག མོས་ཡང “ངས་ཐ་མག་འཐེན་པ་དེ་ཁྱོད་ཀྱི་ཆེད་དུ་ཡིན། དེ་རང་མི་རྣམས་ཀྱིས་བཤད་པ་བལྟས་ན་བུ་མོས་ཐ་མག་འཐེན་ན་sexyཡིན་ནི་རེད་ཅེས་བཤད་ཀྱིན་འདུག ཁྱོད་རང་ཡང་བུ་མོ་sexyཅན་པོར་དགའ་པོ་ཡོད་དམ”ཞེས་བཤད་འདུག ངས་དེ་དག་ལ་ལན་ཅི་ཡང་མི་བརྒྱབ་པས་ཉིན་དེར་མུན་པ་སླེབས་དུས “ཁ་སང་མཚན་མོར་ང་རང་ཤིན་ཏུ་ངལ་བྱུང་ཞེས་བཤད་ནའང་ཁྱོས་ང་ལ་སྙིང་རྗེ་བྱེད་དོན་མེད། རྒྱུ་མཚན་ནི་ཁྱོད་རང་འོང་དང་མི་འོང་དེ་ཁྱོད་ལ་བརྒྱ་ཆ་བརྒྱའི་རང་དབང་ཡོད་པས་རེད”ཟེར་ལ་མོས “སླར་ཡང་བཤད་དགོས་པ་ཞིག་ལ་ང་ལ་གློ་བའི་ནད་ཡོད་པས་སྨན་པའི་བཤད་རྒྱུར་ཐ་མག་འཐེན་ན་ཤི་གི་རེད་ཟེར་མོད། ང་རང་ནི་ཤི་རྒྱུར་སྐྲག་མཁན་ཞིག་མིན”ཅེས་བཤད་བྱུང་། གང་ལྟར་སྐད་འཕྲིན་གྱི་ཅོག་ངོས་སུ་སྙན་ངག་དང་སྐད་ཆའི་བར་ནས་མིང་མེད་པའི་བུ་མོ་མི་དགེ་བའི་མེ་ཏོག་མ་ཁོ་རང་ང་ལ་ཆ་རྒྱུས་ཡོད་པའི་བུ་མོ་ཉག་གཅིག་ཏུ་གྱུར། ཉིན་ཁ་ཤས་ཀྱི་རྗེས་སུ་ང་རང་སློབ་གྲྭ་ནས་ཐོན་སོང་། མུན་ན་ཁྲིན་ཏུའུའི་ཕྱོགས་སུ་རྒྱུགས་བཞིན་པའི་མེ་འཁོར་རུ་ངས་མོ་ལ་གྱེས་བརྡ་འབུལ་བས་མོས “སྐྱོན་གང་ཡང་མི་འདུག ངའི་སེམས་པར་གློ་བུར་ན་ཟུག་ཆེནཔོ་ཞིག་བྱུང་བ་ལས། ཡིན་ཡང་སྐྱོན་ཡོད་པ་མ་རེད། ན་ཟུག་དེ་ཕར་ཙམ་ནས་དྲག་འགྲོ་གི་རེད”ཅེས་བཤད་བྱུང་བས་ང་རང་ཡང་སྒེའུ་ཁུང་ཕྱི་རོལ་གྱི་མུན་ཁྲོད་དུ་འགུལ་བཞིན་པའི་རི་ཚོགས་ལ་ཅེར་བཞིན་སེམས་ཉིད་སྐྱོ་བས་མྱོས་སོང་། དེའི་རྗེས་སུ་ང་གཉིས་སུས་ཀྱང་སུ་ལའང་སྐད་བསྐུར་མ་མྱོང་།
“ངས་ཁྱོད་ལ་པར་མང་པོི་ཞིག་བསྐུར་མྱོང་ཨང་། ཁྱོས་ཅིའི་ཕྱིར་ང་རང་ངོ་མ་ཤེས་པ་རེད”མི་དགེ་མེ་ཏོག་མ་ང་གཉིས་པོ་ཏ་ལའི་མདུན་གྱི་རྒྱ་སེ་དམར་པོ་མང་པོི་ཡོད་སར་བརྒྱུད་ནས་ཀླུ་ཁང་གི་ཕྱོགས་སུ་བསྐྱོད་དུས། མོས་ང་ལ་འདི་ལྟར་དྲིས་པས“པར་ནང་གི་ཁྱོད་རང་དང་མངོན་སུམ་ཁྲོད་ཀྱི་ཁྱོད་གཉིས་བར་ཁྱད་པ་ཆེན་པོ་འདུག ཁྱོད་ཀྱི་པར་ལ་བལྟས་ནས་མངོན་སུམ་ཁྲོད་ཀྱི་ཁྱོད་རང་ངོ་ཤེས་ཐབས་མི་འདུག”ཅེས་བཤད་པས་མོ་རང་ཡིད་མི་རངས་བའི་སྒོ་ནས “ཁྱོས་བཤད་པ་བལྟས་ནས་ངའི་པར་དག་PSབཟོས་འདུག་ཟེར་བ་ཡིན་ནམ” ཟེར། ངས་“དེ་ལྟར་ཟེར་བ་མིན། ང་ཚོ་མི་སུ་ཡིན་ཡང་མེ་ལོང་ནང་དུ་ཤར་བའི་རང་ཉིད་དང་པར་ནང་གསལ་བའི་རང་ཉིད་ཀྱི་བར་དུ་ཁྱད་པ་ཆེན་པོ་ཡོད་པ་བཞིན། པར་ནང་གི་རང་ཉིད་དང་མངོན་སུམ་ཁྲོད་ཀྱི་རང་ཉིད་ཀྱི་བར་དུའང་ཁྱད་པ་ཆེན་པོ་ཡོད། དེ་ན་ངས་ཁྱོད་ཀྱི་པར་མང་པོ་མཐོང་མྱོང་ཡང་ཁྱོད་རང་དངོས་སུ་མཐོང་མྱོང་མེད་པས་གལ་སྲིད་དེ་རིང་བཞིན་ཅི་བསམ་འདི་དྲན་མེད་པར་ང་གཉིས་འདི་ལྟར་གློ་བུར་འཕྲད་ཚེ་མངོན་སུམ་ཁྲོད་ཀྱི་ཁྱོད་རང་ལ་ལྟ་བཞིན་པར་ནང་གི་ཁྱོད་རང་དྲན་ཁག་པོ་རེད”ཅེས་གསལ་བཤད་བྱས་ཀྱང་མོེས“ཁྱོད་རང་ངོ་མ་ཁ་བདེ་བ་ལ་ཨང”ཟེར་ནས་ལག་པས་ང་རང་འཕུལ་ཙམ་བྱེད་བྱུང་བ་དང་པོ་ཏ་ལ་ལོག་བསྐོར་བྱེད་བཞིན་ཡོང་བའི་རྒྱ་མི་ལྗོངས་རྒྱུ་བ་ཞིག་དང་ཕྲག་པ་བརྒྱབ་སོང་བས་མོས་ངའི་ཚབ་ཏུ་རྒྱ་སྐད་ཀྱིས “ཏུའེ་པུའུ་ཆི། ཏུའེ་པུའུ་ཆི། ”ཡང་ཡང་ཟེར་སོང་། རྒྱ་མི་དེ་རྒྱབ་ཕྱོགས་སུ་ཡལ་རྗེས་ཁོ་མོའི་སྙིང་ལ་ཉེ་བའི་རྣམ་འགྱུར་དེ་དྲན་བཞིན་ང་རང་བགད་པ་ཡིན།
ངས་མོའི་ཕྲག་པའི་ཐོག་ཏུ་ལག་གཡས་པ་འཇོག་བཞིན་མདུན་དུ་བསྐྱོད་ཀྱིན“དེ་རིང་གི་ཉི་མ་འདི་ཚ་བ་ལ་ཨང”ཞེས་ཟེར་བ་དུས་ལམ་འགྲམ་དུ་ཀུ་ཤུ་དམར་ལ་ཆེ་བ་མང་པོ་བཤམས་ཡོད་པ་མཐོང་བ་དང་སྒོར་དོག་དྲུག་ཡོད་པ་དེ་ཡར་བླངས་ཏེ“ཀུ་ཤུ་དེ་འདྲའི་དམར་བ་ལ་ཨང”ཟེར་བཞིན་ཀུ་ཤུ་ཆེས་ཆེ་བ་གཉིས་ཉོ་གྲབས་བྱས་དུས་མོས “ཀུ་ཤུ་འདི་དག་ཉོ་མི་ཉན། ཀུ་ཤུ་འདི་དག་ནི་པོ་ཏ་ལ་ལ་ཕུལ་བའི་འབུལ་བ་རེད”ཅེས་བཤད་བྱུང་བས་ཀུ་ཤུ་འཚོང་མཁན་གྱི་རྒན་མོས་ང་ལ་བལྟ་བའི་མིག་གི་འོད་སྣང་དེ་གློ་བུར་ཉམས་སོང་། “བུ། མོའི་ཁ་ལ་མ་ཉན། ཀུ་ཤུ་འདི་དག་ནི་ངའི་བཙོང་རྒྱུ་ལས་པོ་ཏ་ལའི་མཆོད་པ་མ་རེད”ལྷ་སའི་རྒན་མོ་དེས་རྒྱབ་ནས་ང་རང་ཡང་ཡང་འབོད་ཀྱིན་པ་ཚོར།
ང་གཉིས་ཀླུ་ཁང་དུ་སླེབས་དུས་ཀྲུང་དབྱང་མི་རིགས་སློབ་གྲྭ་ཆེན་མོའི་འགྲམ་དུ་ཡོད་པའི་སྨྱུག་མའི་གླིང་ག་དེ་ཡང་ཡང་གླེང་བ་ཡིན། ང་གཉིས་ཀླུ་ཁང་གི་རྒྱ་ལྕང་སྡོང་པོ་ཞིག་གི་གྲིབ་མ་ནང་ཙོག་པ་དང་མོའི་ཐོད་པར་རྔུལ་ཆུས་བརླན་ཡོད་པ་མཐོང་། ངས “ཁྱོད་ཀྱི་ཐོད་པར་རྔུལ་ཆུས་བརླན་འདུག”ཅེས་བཤད་པ་ན་མོས་པར་ཁུག་ནས་འགྱིག་ཀོ་ཞིག་ཡར་བླངས་པ་དང་སྐྲ་ལོ་དཀྱིལ་གཙུག་ཏུ་ཡར་བསྡམས་སོང་། དེ་ནས་ཤོག་བུ་དཀར་པོ་ཞིག་བཟུང་ནས་ཐོད་པར་རེག་ཙམ་རེག་ཙམ་བྱས། མོའི་ངོ་གདོང་ནི་ཆར་བ་བབས་རྗེས་གློ་བུར་ཐོན་འོང་བའི་ཉི་མ་བཞིན་གསལ་བྱུང་། དེ་ནི་ལོ་གསུམ་བཞི་ཙམ་གྱི་བུ་མོ་ཞིག་གི་ངོ་གདོང་ལྡབ་ཁ་ཤས་ཆེ་རུ་བཏང་བ་ཡང་རྣམ་པ་རང་བཞིན་དུ་བཞག་པ་ལྟ་བུ་རེད།
“ངས་ཁྱོད་ཀྱི་སྐྲ་ལོ་འདི་ལྟར་ཡར་བསྡམས་ནས་བརྒྱབ་པའི་པར་ཞིག་མཐོང་མ་མྱོང”
“ཁྱོད་རང་ངའི་སྐྲ་ལོ་ཡར་བསྡམས་པའི་ཚུལ་ལ་དགའ་པོ་ཡོད་དམ”
“ཁྱོས་སྐྲ་ལོ་ཡར་བསྡམས་དུས། ཞབས་བྲོ་འཁྲབ་མཁན་གྱི་རང་སྣང་ཡོངས་སུ་གསལ་ཡོང་གི་འདུག”
“ཡིན་ཡང་ང་རང་ངའི་ཆེད་ལས་ཞབས་བྲོ་ལ་དགའ་པོ་མེད། ང་རང་དགའ་པོ་ཡོད་པ་ནི་རྩོམ་རིག་ཡིན། ཡིན་ཡང་རྩོམ་རིག་ཅེས་པ་དེ་སྦྱང་རྒྱུ་ཞིག་ཡིན་པ་རྩ་བ་ནས་མི་འདོད། ང་རང་དུས་རྒྱུན་ཉི་མ་དྲོ་ས་ཞིག་ཏུ་ཆུ་ཁོལ་འཐུང་གིན་དཔེ་ཆ་ཞིག་མིོག་མི་གཟེར་བར་དུ་ལྟ་གིན་ཡོད། ངས་དེ་ནི་རྩོམ་རིག་རེད་འདོད”ཅེས་བཤད་བྱུང་།
ངས་མོའི་སྐད་ཆ་ལ་ཉན་བཞིན་རྒྱ་ལྕང་གི་གྲིབ་མ་ན་བཞག་པའི་མེ་ཏོག་གཉིས་ལ་ཞིབ་ལྟ་ཞིག་བྱས། ངས་ཁུར་ནས་འོང་བའི་མོའི་མེ་ཏོག་དེ་སྔ་བཞིན་སྔོ་ལྗང་དུ་ཡོད་ཀྱང་མོས་ཁུར་ནས་འོང་བའི་ངའི་ས་པད་མ་དཀར་པོི་དེ་ཡོངས་སུ་རྙིད་ཟིན་འདུག ངས་རྙིད་ཟིན་པའི་མེ་ཏོག་དེ་ལ་ལྟ་བཞིན་ངའི་ཆུང་དུས་ཀྱི་མུ་ཁར་ཡོངས་སུ་ཁེངས་པའི་ས་པད་མ་དཀར་པོ་དག་དྲན་བྱུང་། ཉིན་གཉིས་ཀྱི་སྔོན་དུ་ཨ་མས་ང་ལ་ཁ་པར་བཏང་ནས་ཆུ་ལོག་ཆེན་པོ་ཞིག་གིས་ངའི་ཆུང་དུས་ཀྱི་མུ་ཁ་དག་བྱེ་མར་བཟོས་སོང་ཟེར་བྱུང་། ཨ་མས་ཕ་ཡུལ་གྱི་མིང་མེད་པའི་ལུང་ཆུ་ཆུང་ཆུང་དེ་གློ་བུར་ཁྲོས་ནས་ངའི་ཆུང་དུས་ཀྱི་རྩེད་ར་ལ་བར་ཆད་བཟོ་རབས་གླེང་ཡོང་བ་ན་ངའི་ཁ་ནས“ཨ་མ། འགྲིག་སོང་བ་རེད། ད་ནས་བཟུང་ཁྱོད་ཀྱི་ལས་ཀ་ཇེ་ཉུང་དུ་སོང་བ་རེད”ཅེས་བཤད་མོད། ངའི་སེམས་ནང་དུ་ཕྱོར་བའི་སྐྱོ་བའི་རྦ་རླབས་ཀྱིས་ང་ལ་མགོ་གཡོ་ཡང་ཡང་འཁོར་རུ་བཅུག་བྱུང་། མི་ཡལ་དུ་ཕ་ཡུལ་ལས་ལྷ་ཡུལ་ཟེར་བ་ཞིག་མེད་ཨང་། ཡིན་ཡང་ཕ་ཡུལ་འདི་བྱེ་ཐང་དུ་གྱུར་དུས་ངའི་བྱིས་དུས་ཀྱི་གཏམ་རྒྱུད་ཐ་དག་བྱེ་ཐང་དུ་གྱུར་བ་མ་ཡིན་ནམ། ད་ནི་ང་ལ་ཅི་ཞིག་ལྷག་འདུག་ཨང་སྙམ་སྐབས་ཨ་མས “ཁྱོད་ཀྱིས་ཨ་མ་ལ་ཁ་པར་ཞིག་ཀྱང་བརྒྱབ་འོང་རྒྱུ་མི་འདུག ”ཅེས་ལེ་འདའ་བྱས་བྱུང་།
ལྷ་སའི་ཉིད་འོད་ཁྲོད་དུ་འགྲོ་སྐབས། རྔུལ་ཆུ་བར་མེད་དུ་རྡུལ་འོང་ནའང་ལྷ་སའི་གྲིབ་མ་འོག་ཏུ་སྡོད་སྐབས། གྲང་འདར་ཡང་ཡང་ཤོར། ང་གཉིས་ཡར་ལངས་ཏེ་ཉི་འོད་ཀྱི་ཁེངས་པའི་རྫིང་བུའི་འགྲམ་དུ་ཡར་འགྲོ་མར་འགྲོ་བྱེད། སྐབས་དེར་རྗིང་བུའི་ནང་གི་ཉ་མོ་རྒྱགས་པ་དག་གིས་ང་གཉིས་འདེད་བཞིན་མཚོ་ངོས་ནས་ཁ་ཡང་ཡང་གདང་གིན་འདུག མི་དགེ་མི་ཏོག་མས “རྒྱ་མི་ཚོས་ཉ་མོ་འདི་དག་མཐོང་མ་ཐག བཟའ་བསམས་ནས་ཁ་ཆུ་ཡང་ཤོར་བཞིན་ཡོད་རེད”ཟེར། མོས་སྐད་ཆ་འདི་འཆད་བཞིན་འཆད་བཞིན་མཛུབ་མོས་རང་ཉིད་ཀྱི་མཆུ་འགྲམ་དུ་ཁ་ཆུ་ཤོར་བའི་རྣམ་པ་བྲིས་བྱུང་།
གསེར་ཉ་རྒྱགས་པ་དེ་ཚོས་རྫིང་ཁ་ནས་ང་གཉིས་འདེད་བཞིན་འདུག་པས་མི་དགེ་མེ་ཏོག་མས་མོིའི་ལག་གི་རྙིད་ཟིན་པའི་ས་པད་མ་དཀར་པོ་དེ་ང་ལ་ཆོག་མིན་གྱི་སྐད་ཆ་ཅི་ཡང་མི་འདྲི་བར་རྫིང་བུའི་དཀྱིལ་དུ་གཡུགས་སོང་། གསེར་ཉ་དེ་དག་རུབ་རུབ་ཀྱིས་རྙིད་ཟིན་པའི་མེ་ཏོག་དེའི་གཡས་གཡོན་དུ་ཟང་ཟིང་རྩེད་ཀྱང་མཐར་བཟའ་རྒྱུ་ཞིག་མིན་པ་ཤེས་ནས་སྐྱོ་ཉམས་ཀྱིས་རྔ་མ་ཕར་གཡུག་ཚུར་གཡུག་བྱེད་བཞིན་ཕྱོགས་བཞི་ཐོར་སོང་། ང་གཉིས་ཀྱིས་རྫིང་བུའི་དཀྱིལ་དུ་ཡོད་པའི་རྙིད་ཟིན་པའི་ས་པད་མ་ཁེར་རྐྱང་དེར་ལྟད་མོི་ལྟ་བཞིན་པའི་སྐབས་སུ་གཡོན་ཕྱོགས་ནས་སྟོད་ཐུང་སེར་པོ་གྱིན་པའི་ཁོར་ཡུག་སྲུང་སྐྱོབ་པ་ཞིག་ང་གཉིས་ལ་དམིགས་ནས་འོང་བཞིན་འདུག ངས་ཅི་ཡིན་ནམ་སྙམ་གྱིས་གཡས་ལྟ་གཡོན་ལྟ་ཞིག་བྱེད་པ་ན་སྒོ་བྱང་ཞིག་གི་ཐོག་ཏུ“རྫིང་བུར་གད་སྙིགས་གང་བྱུང་དུ་གཡུགས་མི་ཆོག གལ་སྲིད་གད་སྙིངས་འཕངས་ཚེ་སྒོར་༡༠༠༠དང་༣༠༠༠བར་གྱི་ཆད་པ་ཡོད”ཅེས་བྲིས་ཡོད་པ་མཐོང་མ་ཐག ངས་མི་དགེ་མི་ཏོག་མ་ཡང་ཡང་འཐེན་བཞིན་མི་ཚོགས་ཀྱི་ནང་དུ་འཛུལ་སོང་བ་ཡིན།
པོ་ཏ་ལ་རྒྱབ་ཏུ་བཞག་ནས་སྲང་ལམ་གཞན་ཞིག་ཏུ་འགྲོ་སྐབས“ང་རང་ལྟོགས་བྱུང་། ཟ་མ་བཟའ་བར་འགྲོ”ཟེར་དུས་མོས་ངའི་པང་དུ་ཡོད་པའི་རྫ་མའི་ནང་གི་མེ་ཏོག་གི་འདབ་མ་ལེབ་མོར་ལག་པས་བྱིལ་ཙམ་བྱས་རྗེས “དང་པོ་མེ་ཏོག་འདི་ང་རང་སྡོད་སའི་འགྲོན་ཁང་དུ་བསྐྱལ་འགྲོ”ཟེར་བྱུང་། སྣང་བ་ཞིག་ལ་གྲོད་པ་ལྟོགས་མཁན་དེ་ང་རང་མིན་པ་ངའི་པང་དུ་ཡོད་པའི་རྫ་མ་ནང་གི་མེ་ཏོག་དེ་ཡིན་སྣང་ཤར།
སྲང་ལམ་འདིའི་འགོ་རུ་མིང་ལ‘ལྷ་སའི་ཉིན་འོད་འགྲོན་ཁང’ཟེར་བའི་འགྲོན་ཁང་ཁེར་བུ་བ་ཞིག་འདུག མོས “འདི་ནི་ང་རང་སྡོད་སའི་འགྲོན་ཁང་དེ་རེད”ཟེར། ང་རང་མོའི་རྗེས་དེད་ནས་འགྲོན་ཁང་དུ་འཛུལ་བ་ཡིན། མོ་རང་སྡོད་སའི་འགྲོན་ཁང་དེ་ཤིན་ཏུ་ཆེ་ལ་དང་པོ་ཡར་འཛུལ་དུས་མིག་ལམ་དུ་མངོན་འོང་བ་ནི་དཔེ་སྒྲོམ་ཆེན་པོ་དེ་རེད། ངས་མེ་ཏོག་གི་རྗ་མ་དེ་ཤེལ་གྱི་སྒྲོག་ཙེ་ཐོག་བཞག་རྗེས་དཔེ་སྒྲོམ་ནང་གི་དཔེ་ཆ་དག་ལ་ལག་པས་རེག་ཙམ་རེག་ཙམ་བྱས། དཔེ་ཆ་བམ་རིང་མང་པོའི་ནང་དུ་སྟེང་ཐོག་ཏུ་ཡོད་པ་ནི་སྙན་དེབ་《ཚོན་སྣ་གཅིག་བཏུས》དང་《མི་དགེ་བའི་མེ་ཏོག》སོགས་རེད། དེས་ནས་བརྩམས་སྒྲུང་《ཏུའུ་པ་ལིན་པ》 དང་《ཐེག་དཀའ་བའི་ཚེ་སྲོག་གི་ཡང་མོ》《ཆེ་ལུའུ་མ་བཀྲ་ལོའི་རིའི་ཁ་བ》《རྒད་པོ་དང་རྒྱ་མཚོ》《བྲོས་བྱོལ》《འབྲེལ་བ་མེད་པའི་མི》བཅས་བརྒྱུད་མཇུག་མཐར་ཉིན་ཧོང་གི་《ཧ་ལམ་ཚད་མེད་དྭངས་གསལ་གྱི་སྔོན་པོ》 དང་《ནོར་ལྦེའི་ནགས་ཚལ》《མིའི་ཐོབ་ཐང་བོར་བ》《འདོད་ཁམས》 སོགས་ཀྱིས་མཇུག་བསྒྲིལ་འདུག ངས་དཔེ་ཆ་དེ་དག་རེ་རེའི་མིང་ལ་བལྟ་བའི་སྐབས་དེར་མོས་སྒེའུ་ཁུང་གི་གྲིབ་ཡོལ་ཤང་སྒྲ་དང་བཅས་ཕྱེ་བྱུང་། ཁང་པའི་ཕྱེད་ཀར་ཉི་འོད་ཀྱིས་ཡོངས་སུ་ཁེངས། དེ་ནས་མོས་ང་ལ་རྫ་མའི་ནང་གི་མེ་ཏོག་སྔོ་པོ་འདམ་པ་ལེབ་པོ་ཅན་དེ་ངོ་སྤྲོད་བྱས། “མེ་ཏོག་འདིའིི་མིང་ལ་Aloeཟེར། འདིའི་ལོ་མ་ལ་ཆུ་ཤིན་ཏུ་མང་། ཆུ་དེ་ཁ་ངོ་ལ་བྱུགས་ན་མཛེས་བཟོའི་ནུས་པ་ཐོན་ཐུབ། ངའི་ཁྱིམ་དུ་རྫ་མ་ཆེན་པོ་ཞིག་ཏུ་མེ་ཏོག་འདི་བཙུགས་ཡོད། མེ་ཏོག་འདིའི་འདབ་མ་རབ་ཏུ་རྒྱས་ཡོང་བས་ང་དང་ཨ་ཅག ཨ་མ་ང་ཚོ་གསུམ་པོས་འདབ་མ་ག་ཚོད་གཏོགས་ནའང་དེ་ཚོད་ཀྱིས་སྐྱེས་ཡོང་གི་ཡོད། ཡིན་ནའང་དེ་རིང་ངས་ཉོ་བའི་མེ་ཏོག་འདིའི་རྫ་མ་ཤིན་ཏུ་ཆུང་བས་དེ་ཙམ་གྱིས་རྒྱས་ཐུབ་རྒྱུ་མ་རེད”ཅེས་ནན་ཏན་གྱིས་ཁེངས་པའི་སྒྲ་གདངས་ནི་དགེ་རྒན་ཞིག་གིས་སློབ་མ་ཀུན་གྱིས་མི་ཤེས་པའི་མིང་ཚིག་ཅིག་ལ་འགྲེལ་བཤད་རྒྱག་བཞིན་པ་དང་གཅིག་པ་རེད། ངས་མོས་ང་ལ་མེ་ཏོག་འདི་ངོ་སྤྲོད་བྱེད་པའི་སྐད་ཆ་ལ་ཉན་བཞིན་ཡོད་མོད། ལག་པས་དཔེ་ཆ་དག་ཁ་ཕྱེ་ནས་བལྟས་ཙམ་བལྟས་ཙམ་བྱེད་པ་ལས་མོ་དང་མོས་ངོ་སྤྲོད་བྱེད་བཞིན་པའི་མེ་ཏོག་དེ་ལ་བལྟ་ཙམ་ཡང་མ་བྱས། ངས་དཔེ་ཆ་ཞིག་སློག་བཞིན་པའི་སྐབས་དེར་མོས “རྫ་མ་འདི་ཆུང་དྲག་པས་མེ་ཏོག་གི་འདབ་མ་རྒྱས་ཐུབ་རྒྱུ་མ་རེད”ཅེས་ལན་གསུམ་ཟློས་པ་གོ་བྱུང་། དེ་ནི་མེ་ཏོག་དེ་ལ་གོ་ཡངས་བའི་ཁོར་ཡུག་ཅིག་མེད་པར་སྙིང་རྗེ་བ་དང་འདྲ་ལ་ང་ལ་རྫ་མ་ཆེན་པོ་ཞིག་ཉོ་རུ་འགྲོ་དགོས་པའི་སྐུལ་མ་གཏོང་བཞིན་པ་དང་ཡང་འདྲ་བས་ངས་དཔེ་ཆའི་ཁ་བརྒྱབ་རྗེས་རང་སར་བཞག་པ་དང “ང་རྫ་མ་ཆེན་པོ་ཞིག་ཉོ་བར་འགྲོ”ཞེས་བཤད་པ་ཡིན།
ང་རང་སྒོ་ནས་ཐོན་ཁར་མོས“མེ་ཏོག་འདི་བྱེ་ཐང་དུ་སྐྱེས་པ་དགའ། ལུད་མང་བའི་བརླན་སར་སྐྱེས་པ་མི་དགའ”ཞེས་བཤད་བྱུང་། སྟབས་ལེགས་པ་ཞིག་ལ་ཉིན་འོད་འགྲོན་ཁང་གི་གཡས་ཀྱི་སྲང་ལམ་བརྒྱུད་དེ་གོམ་པ་ཁ་ཤས་བསྐྱོད་མ་ཐག་ཅ་ལག་མང་པོ་གོ་རིམ་མེད་པར་སྤུངས་ཡོད་པའི་ཚོང་ཁང་ཞིག་མཐོང་བྱུང་། ངས་སྦྱིན་བདག་ལ“མེ་ཏོག་གི་རྫ་མ་ཡོད་དམ”ཞེས་དྲིས་པས་ཁོས “ཡོད། ཡོད”ཅེས་འཆད་ཀྱིན་ཚོང་ཁང་གི་སྦུབས་སུ་ཐལ་བའི་ཁེངས་པའི་ཅ་ལག་མང་པོ་ཞིག་ཡར་བླངས་པ་དང་ཁ་དོག་མི་འདྲ་བའི་རྫ་མ་ཆེ་ཆུང་མང་པོ་ཞིག་ཐོན་བྱུང“ཁྱོད་ལ་གང་དེ་དགོས”ཟེར། ངས་དེའི་ནང་ནས་རྫ་མ་སྐྱ་བོ་ཞིག་ཡར་བླངས་རྗེས “འདི་དགོས”ཅེས་པ་ན“སྒོར་དྲུག་རེད”ཅེས་བཤད་བྱུང་བས་པར་ཁུག་ནང་ལྷག་པའི་སྒོར་རྡོག་དྲུག་པོ་དེ་རེ་རེ་བཞིན་བརྩིས་རྗེས་ཕར་སྤྲད་པ་ཡིན།
ང་རང་ཚོང་ཁང་གི་སྒོ་ནས་གཡས་ལྟ་གཡོན་ལྟ་ཞིག་བྱས། གཞུང་ལམ་གྱི་ཐོག་ཏུ་མོ་ཊ་ཁ་ཤས་ཡར་འགྲོ་མར་འགྲོ་བྱེད་བཞིན་པ་ལས་སྲང་ལམ་དུ་མི་འགྲོ་མཁན་མེད་པ་ཤེས་རྗེས་ལམ་འགྲམ་གྱི་ཤུགས་པའི་འོག་ཏུ་ལག་ཉུལ་བྱས་ནས་རྫ་མའི་ནང་དུ་རྡོ་དང་བྱེ་མ་འདྲེས་པའི་ས་ཕྱེད་ཙམ་ཞིག་འཆུ་བ་ཡིན།
ང་རང་སླར་ཡང་འགྲོན་ཁང་དུ་སླེབས་དུས་མི་དགེ་མེ་ཏོག་མས“ད་འགྲིག་སོང་། མེ་ཏོག་འདི་རྫ་མ་འདིའི་ནང་དུ་བཙུགས་ན་ཉིན་ཁ་ཤས་ཀྱིས་རྗེས་སུ་འདབ་མ་རྒྱས་ཡོང་ངེས”ཟེར་བཞིན་རྫ་མ་ཆུང་བའི་ནང་གི་ས་རྣམས་རྫ་མ་ཆེ་བའི་ནང་དུ་བླུགས་བཞིན་མེ་ཏོག་བཙུགས་བྱུང་། ངས་གསང་སྤྱོད་དུ་ལག་པ་བཀྲུས་ནས་ཚུར་འོང་དུས་མོས་པེ་ཙི་ནང་གི་ཆུ་ཁོལ་དེ་མེ་ཏོག་དེའི་ཐོག་ཏུ་འཕྱོ་ཙམ་འཕྱོ་ཙམ་བྱེད་པ་དང་རྫ་མ་དེ་སྒེའུ་ཁུང་ཕྱི་རོལ་གྱི་ཉི་འོད་དུ་བཞག་སོང་། ངས་སྒྲོག་ཙེ་ཐོག་གི་ཆུ་ཁོལ་པེ་ཙིའི་ཁ་རུ་རླངས་པ་འཕྱོ་བཞིན་ཡོད་པ་ཤེས་ཀྱང་མོ་ལ་ཅི་ཡང་མ་བཤད། མོ་རང་དོན་དག་ཆེན་པོ་ཞིག་བསྒྲུབས་ཟིན་པ་བཞིན་ངའི་ཁ་གཏོད་དུ་ཙོག་པ་དང་པེ་ཙི་ནང་གི་ཆུ་ཁོལ་དེ་འཐུང་ཙམ་འཐུང་ཙམ་བྱེད་བཞིན་ང་བལྟས་ནས་དགོད་ཙམ་དགོད་ཙམ་བྱས།
ང་རང་ལྟོགས་བྱུང་། ཡིན་ཡང་ང་ལ་སྒོར་རྡོག་གཅིག་ཀྱང་མེད་པས་མི་དགེ་མེ་ཏོག་མའི་ཁ་ལ་མི་ལྟ་མི་ཆོག་རེད། མི་དགེ་མི་མེ་ཏོག་མས་ཆུ་ཁོལ་ཞིམ་ཉམས་ཀྱིས་འཐུང་བཞིན “དེ་རིང་ང་གཉིས་ཀྱིས་ཉི་འོད་འཐུང་ངོ”ཟེར།
མི་དགེ་མེ་ཏོག་མས་ལྕགས་ཀྱི་མལ་ཁྲི་དེ་ཉི་མའི་ཁྲོད་དུ་འཐེན་རྗེས་ང་རང་དེའི་ཐོག་ཏུ་ཉལ་དུ་བཅུག ང་རང་ལྕགས་ཀྱི་ཉལ་ཁྲི་དེའི་ཐོག་ཏུ་ཉལ་བཞིན་སྒེའུ་ཁུང་གི་ཕྱི་རོལ་དུ་ལྟ་སྐབས་སྒེའུ་ཁུང་ཕྱི་རོལ་ནས་ཚང་ཁ་ཤིག་ཤིག་གིས་འཕྲོས་ཡོང་བའི་ཉི་འོད་ནི་ལྷ་སའི་སྲང་འགྲམ་གྱི་ཟས་ཞིམ་པོ་དག་དང་འདྲ་བར་རླངས་པ་ཐོལ་ཐོལ་གྱིས་ངའི་གྲོད་པ་ནང་ལྷུང་བའི་སྣང་བ་སྐྱེས། སྣང་བ་དེས་སྐད་ཅོ་ཡང་ཡང་སྒྲོག་བཞིན་པའི་ངའི་གྲོད་པ་ཡང་འཇམ་ཐིང་ཐིང་དུ་བཏང་སོང་ལ་ང་རང་ལེ་ལོས་ཉི་འོད་ཀྱི་དྲོད་ཁོལ་མྱོང་བཞིན་འདི་ལྟར་གཡོ་འགུལ་མེད་པར་ཅི་སྲིད་བར་དུ་ཉལ་བསམ་པ་ལས་ཡར་ལངས་ནས་ཕྱི་རོལ་དུ་ཟ་མ་བཟའ་བར་འགྲོ་བའི་སྟོབས་ཤུགས་མེད་སོང་། མི་དགེ་མེ་ཏོག་མ་ཡང་གཉིད་ཀྱི་རྨོངས་པའི་ཞི་མི་ཞིག་ལྟར་མལ་ཁྲི་ནས་ང་རང་ཚུར་འཕུལ་ཙམ་འཕུལ་ཙམ་བྱེད་རྗེས་ངའི་འགྲམ་དུ་ཉལ་བྱུང་། ངས་མོ་ལ་ཁ་ཡ་མ་བྱེད་པར་དང་པོ་ཉིད་ནས་ཅི་ལྟར་ཉལ་ཡོད་ན་དེ་ལྟར་ཉལ་ནས་བསྡད་མོད། ཉི་འོད་ཀྱི་ཀློང་དུ་མོའི་ལུས་ནས་ལྡང་བའི་རུལ་དྲི་དང་འདྲ་བའི་དྲི་ངད་དེས་ང་རང་སྐྱིད་པོ་ཞིག་གཉིད་དུ་མ་བཅུག དེ་ནི་དཔེ་ན་ཐག་རིང་གི་ལ་ལུང་རྒྱབ་ནས་འཕུར་འོང་བའི་བུང་བ་གཞོན་ནུ་ཞིག་ཤིང་ལོ་སྔོ་པོ་ཞིག་གི་ཐོག་ཏུ་ངལ་གསོ་བའི་སྐབས་དེར་ཉེ་འགྲམ་གྱི་འདབ་མ་རྣམ་པར་གྲོལ་བའི་མི་ཏོག་ཅིག་ལས་ཟེའུ་འབྲུའི་དྲི་བསུང་ལྡང་འོང་བ་ལྟ་བུ་རེད།
ལྷ་སའི་ཉི་འོད་ཀྱང་ཁ་རོགས་མ་ནུབ་དུ་རྒྱུ་བཞིན་པ་འདྲ། ང་རང་གཉིད་ལས་སད་དུས་ངའི་ལུས་ཕྱེད་ཉི་འོད་ཁྲོད་དུ་འདུག་ཀྱང་ཕྱེད་ཀ་གྲིབ་མས་ཟིན་འདུག ཉི་འོད་དུ་ཡོད་པའི་ལུས་ཕྱེད་དེ་ཚ་ལྷང་ལྷང་ཡིན་ནའང་གྲིབ་མ་ཕོག་པའི་ལུས་ཕྱེད་དེ་གྲང་ཤིག་ཤིག་ཡིན་པ་ཚོར། དེ་ནས་ངས་མི་དགེ་མེ་ཏོག་མ་ཕར་འཕུལ་རྗེས་ངའི་ལུས་ཡོངས་སུ་ཉི་འོད་ཕོག་ཏུ་བཅུག དེའི་ཕྱིར་མི་དགེ་མི་ཏོག་མའི་རྨི་ལམ་ལ་བར་ཆད་བཟོས་པ་འདྲ། མོའི་སྣ་ནས་ང་ལ་མི་མགུ་བའི་སྒྲ་བར་མེད་དུ་སྒྲོག་པ་བྱེད། དུས་ཅུང་ཙམ་ཞིག་འགོར་རྗེས་ངའི་ལུས་པོ་ཕྱེད་ཀ་སླར་ཡང་གྲིབ་མ་གྲང་མོས་ཟིན་འདུག ང་རང་མོའི་ཕྱོགས་སུ་ནུར་ཙམ་ནུར་ཙམ་བྱེད་པ་ཡིན། ཉི་འོད་མལ་ཁྲི་ལས་བརྒལ་སོང་དུས་ང་རང་སླ་ཡང་ཉི་འོད་ཀྱི་ཕྱོགས་སུ་ནུར་ཙམ་ནུར་ཙམ་བྱེད་པ་ན་རྨི་ལམ་གྱི་ཞིང་དུ་ཡོད་པའི་མི་དགེ་མེ་ཏོག་མ་མལ་ཁྲི་ཐོག་ནས་ཐད་ཀར་མར་ལྷུང་སོང་། མོ་རང་དངངས་སྐྲག་ཆེན་པོས་སྐད་ཅོ་ཞིག་བརྒྱབ་ཅིང་མལ་ཁྲིའི་འགྲམ་ནས་ཡར་ལངས་བྱུང་། སྐབས་དེར་ལྷ་སའི་ཉི་མ་ནུབ་རི་ནས་ཡལ་སོང་བས་ང་གཉིས་ཀྱི་མལ་ཁྲི་དང་སྒེའུ་ཁུང་། ཐ་ན་འགྲོན་ཁང་འདི་ལའང་གྲིབ་མ་གྲང་མོས་ཟིན་པར་གྱུར། ད་ནི་ང་གཉིས་མལ་ཁྲི་ཆུང་ཆུང་འདིའི་ཐོག་ཏུ་ལྷ་སའི་ཉི་འོད་ཀྱི་དྲོད་ཁོལ་གང་ཐོབ་ཀྱི་རྩོད་མི་དགོས་ཀྱང་ངས་འདི་ལྟར་མོ་རང་མི་ཁྲིའི་འོག་དུ་འཕུལ་བས་མི་དགེ་མེ་ཏོག་མ་ཁྲོས་ནས་ངོ་གདོང་ཡང་དམར་པོར་གྱུར་འདུག
སྒེའུ་ཁུང་ཕྱི་རོལ་གྱི་ལྷ་སའི་གྲོང་དུའང་ཉི་འོད་ཉག་གཅིག་ཀྱང་མི་ལྷག་པ་གྱུར་དུས་མོ་རང་མལ་ཁྲིའི་ཐོག་ཏུ་ཐོན་ཏེ་ང་རང་རྟ་བཞིན་བཞོན་བྱུང་། མོའི་ལུས་ལས་ལྡང་བའི་མེ་ཏོག་གི་དྲི་བསུང་སྟུག་པོ་དེས་ངའི་གྲོད་པ་ན་བག་ལ་ཉི་བའི་འདོད་པ་ཐམས་ཅད་ཡར་ལངས་སུ་བཅུག
ང་གཉིས་མལ་ཁྲིའི་ཐོག་ཏུ་ཉི་འོད་རྒྱགས་ཚད་གཅིག་འཐུངས་རྗེས་ད་ནི་ཁོག་ཏུ་བསགས་པའི་ཉི་འོད་དེ་ཚོ་འདོད་པའི་མེ་ལྕེ་རུ་གྱུར་ཏེ་ང་གཉིས་ཀྱི་དོན་ལྔ་སྣོད་དྲུག་མེས་ཚིག ལུས་ཀྱི་གོས་རྣམས་ད་ནས་བཟུང་གྱོན་མི་དགོས་པ་བཞིན་མལ་ཁྲིའི་འོག་ཏུ་དོར་རྗེས་མོ་རང་ནི་དཔའ་མོ་ཞིག་ལྟར་ང་རང་རྟ་བཞིན་བཞོན་བྱུང་། ང་གཉིས་ཀྱི་ཁོག་ཏུ་བླུགས་པའི་ཉི་འོད་ཀྱི་མེ་ལྕེས་དོན་ལྔ་སྣོད་དྲུག་སོལ་བར་བཏང་རྗེས་ང་གཉིས་ཕུན་ཚུན་བརྡར་བཞིན་པའི་པགས་པའང་འཚིག་འགོ་རྩོམ། མེ་ཏོག་གི་དྲི་བསུང་དང་ཉི་འོད་ཀྱི་འཚིག་དྲི་ཁ་བའི་རྔུལ་ཆུས་ང་གཉིས་གཅིག་ཏུ་བརླན། མོའི་ལུས་ནང་དུ་འཛུལ་སོང་དུས་རྡོ་སོལ་ཀྱི་ཁེངས་པའི་ལྕགས་ཐབ་ཏུ་འཛུལ་སོང་བ་བཞིན་ངའི་རྣམ་ཤེས་ཀྱང་འཚིག་ལ་ཁད་བྱེད།
ང་རང་འདི་ལྟར་མཐོ་ནས་མཐོ་རུ་རི་བོའི་ཡང་རྩེར་སླེབས་གྲབས་ཡོད་དུས་ངའི་ལུས་སྟེང་དུ་ཆུ་བོ་བཞིན་བཞུར་བཞིན་པའི་ཁོ་མོའི་ལུས་པོ་དེ་གློ་བུར་དུ་རྡོ་ལྟར་སྲ་མོར་འགྱུར་བ་ཚོར། ངའི་སྐེ་ལ་བྱིལ་བཞིན་པའི་འོ་མ་ལས་འཇམ་པའི་ལག་པ་དེ་ལྕགས་ལྟར་སྲ་མོས་ངའི་སྐེ་བསྡམས་བྱུང་། ངའི་འགྲིན་པ་ནང་ལྕགས་དོག་ཆེན་པོ་ཞིག་ལྷུང་བ་བཞིན་དབུགས་རྟ་རྔ་ཙམ་ཡང་གཏོང་མི་ཐུབ་པ་འདུག ངས་ཁོག་པ་ནས“ལག་པ་ལྷོད་རོགས”ཅེས་ཞུ་བ་ཅི་ལྟར་འབུལ་ཡང་ངའི་འགྲིན་པ་ལས་སྒྲ་ཅི་ཡང་ཐོན་མ་ཐུབ་ལ་ངའི་མཐོང་ལམ་གྱི་ནམ་མཁའ་རུ་མིག་ཀྱང་དཀར་པོར་གྱུར་ཞིང་ངོ་གདོང་རྡོ་ལ་རྐུས་པའི་རི་མོ་བཞིན་སྲ་མོར་གྱུར་ཟིན་པའི་བུ་མོ་ཞིག་གི་ངོ་གདོང་མངོན་ཞིང་དེ་ཡང་ངའི་ན་ཟུག་གི་མིག་ཆུས་རབ་རིབ་ཏུ་བཏང་སོང་། ད་ནི་འཆི་བ་ལས་འོས་མི་འདུག་སྙམ་ཚེ་མོའི་ལུས་པོ་སླར་ཡང་ཆུ་ཤོག་ནང་བླགས་པའི་ཆུ་བཞིན་དུ་གྱུར་ནས་ངའི་ལུས་ཐོག་ནས་མར་ལྷུང་སོང་།
མོའི་ལག་པས་པའི་སྐེ་གློད་ཟིན་ནའང་ངའི་འགྲིན་པ་ནས་དབུགས་ཐོན་ཐུབ་ཀྱི་མི་འདུག་པས་ངས་མོའི་ལུས་འོག་ཏུ་འཕར་འཚག་ཅི་ལྟར་རྒྱབ་ཀྱང་མོ་རང་ནི་ཤི་ཟིན་པའི་བེམ་པོ་ལྟར་གནས་པ་ལས་ངའི་སྲོག་སྐྱོབ་པའི་གཡོ་འགུལ་གྱི་སྟ་གོན་ཅི་ཡང་མི་འདུག ངས་ཆེས་མཐར་འཇུག་གི་ཤེད་རྟ་རྔ་ཙམ་དེ་ལ་བརྟེན་ནས་འཕག་འཚག་ཅིག་བྱས་མ་ཐག་ང་རང་མལ་ཁྲི་ནས་མར་ལྷུང་། ད་ནི་ཞབས་མེད་པའི་དམྱལ་བའི་མུན་དོང་དུ་ལྷུང་སོང་སྙམ།
མིག་ཕྱེ་བ་ན་གྱང་དཀར་དཀར་ཞིག་ལས་ཅི་ཡང་མཐོང་རྒྱུ་མི་འདུག ངའི་སྐེ་དང་བྲང་ཁོག་ཡོད་ཚད་བརླན་པ་ཡིན་པ་ཚོར་བ་དང་དེ་ནི་ཁྲག་ཡིན་ནམ་སྙམ་གྱིན་ལག་པས་རེག་ཙམ་བྱེད་པ་ན་ཡིན་རྒྱུ་ནི་རང་ཉིིད་ཀྱི་ཁ་ཆུ་ཡིན་འདུག ངའི་སེམས་པ་བདེ་ལ་བབས་ནས་ཡར་ལངས་ཨེ་ཐུབ་མི་ཐུབ་བྱས། ཡར་ལངས་པ་ན་རང་ཉིད་ཀྱི་མགོ་གཟེར་བྲེང་ངེར་བྱས་ལ་འགྲིན་པ་ནང་དུའང་ན་ཟུག་ཡང་ཡང་དུ་རྒྱུག་གིིན་པ་ཚོར།
ང་རང་ཡར་ལངས་པ་ན་དང་པོ་ལྷ་སའི་ནམ་མཁའ་མཐོང་བྱུང་། ནམ་མཁའ་མཚམས་སྤྲིན་གྱིས་དམར་ཞིང་འོད་དམར་པོས་སྒེའུ་ཁུང་ཕྱི་རོལ་གྱི་ལྷ་སའི་ཟུར་ཀུན་དུ་ཁྲག་དམར་བྱུགས་ཡོད་པ་མངོན་ལ་མལ་ཁྲིའི་ཐོག་ཏུ་ཁ་སྦུབ་བརྒྱབ་ནས་ཉལ་ཡོད་པའི་བུ་མོ་ཆ་མེད་དེའི་གཅེར་བུའི་རྒྱབ་གཟུགས་ཀྱང་དམར་ལྷང་ལྷང་ངང་འབར་བཞིན་འདུག དེ་ནི་འདོད་པས་ཁོིལ་བའི་ཁྲག་དམར་ཡིན་ནམ།
ངས་འདི་ལྟར་མལ་ཁྲིའི་ཐོག་ཏུ་གཡོ་བ་མེད་པ་ཉལ་བའི་བུ་མོ་དེ་ལ་ཅི་ལྟར་བལྟས་ཀྱང་མོ་རང་ནི་བུ་མོ་ཞིག་དང་འདྲ་པོ་མི་འདུག ཁྲག་གིས་བཟི་བའི་སྤྱང་ཀི་ཞིག་དང་ཨ་ན་མ་ན་རེད།
ང་རང་འཁྲུད་ཁང་དུ་འཛུལ་ཏེ་ཚོད་ཚོད་ཀྱིས་ཆུ་ཀ་ལའི་ཁ་ཕྱེ་བ་ན་ཆུ་ཚ་མོ་ཤང་སྒྲ་དང་བཅས་ངའི་མགོ་ཐོག་ནས་ལུས་ཀྱི་ཡོངས་སུ་བཞུར། ངའི་མགོ་བོ་དང་ངའི་སྐེ ངའི་ལུས་པོའི་ཡོངས་སུ་ན་ཟུག་གིས་ཁེངས་ནའང་ང་རང་མིག་བཙུམས་ནས་ཆུ་ཚན་གྱི་ཁྲོད་དུ་ཡུན་རིང་འགྲེང་། མགོ་བོའི་ན་ཟུག་རིམ་གྱིས་འཇགས་སོང་ནའང་ངའི་སྐེ་ལས་ཟུག་གཟེར་ཡང་ཡང་རྒྱུག་གིན་འདུག་པས་ཅི་ཡིན་ནམ་སྙམ་གྱིན་ཁ་གཏད་ཀྱི་རླངས་པས་བསྒྲིབས་པའི་མེ་ལོང་ལག་པས་ཕྱེས་པ་ན་སེན་རྗེས་ཀྱིས་ཁེངས་པའི་རང་ཉིད་ཀྱི་སྐེ་དེ་གསལ་པོ་མཐོང་བྱུང་། ཆུ་ཚན་དང་མཉམ་དུ་ཁྲག་སྨུག་པོ་བྲང་གར་ནས་མར་མར་བཞུར་བཞིན་འདུག མགོ་བོ་དང་ལུས་པོ་འཁྲུད་བྱེད་ཀྱི་དག་རྫས་ཀྱི་དྲི་མ་ནི་མེ་ཏོག་དང་བུ་མོའི་དྲི་མ་བཞིན་ངའི་ལུས་པོ་ནས་ཕྱོགས་བཞིའི་ཁོར་ཡུག་ཁེངས། དྲི་མ་དེ་ནི་མི་དགེའི་མེ་ཏོག་གི་དྲི་མ་ཡིན་ནམ། ང་རང་གཅེར་བུ་འཁྲུད་ཁང་ནས་ཐོན་ཏེ་གོས་དག་རེ་རེ་བཞིན་གྱོན་དུས་གཞི་ནས་མི་ཞིག་གི་མིག་ཟུང་གིས་ང་ལ་ཡང་ཡང་བྱིལ་བཞིན་པ་ཚོར་བྱུང་།
ངས་ཕར་བལྟས་དུས་མི་དགེ་མེ་ཏོག་མས་ང་ལ་འཛུམ་དང་བཅས་ལྟ་བཞིན་འདུག
“འཛུམ་རྒྱུ་ཅི་ཡོད་དམ། དེ་རིང་ཁྱོས་ཨེན་ཙམ་མིན་ན་ང་གསོད་སོང”
“དེ་ནི་རྨི་ལམ་ཞིག་རེད”མོ་རང་ལངས་བསམ་མི་བསམ་གྱིས་ལངས་ཏེ་མལ་ཁྲིའི་འོག་ཏུ་སྤུངས་པའི་ང་གཉིས་ཀྱི་གོས་ནང་དུ་ལག་ཉུལ་བྱེད་བཞིན་གསང་ཁེབས་དམར་པོ་ཟུར་གསུམ་མ་དེ་ཡར་གྱོན་པ་དང “འཆི་བ་དངོས་སུ་མཐོང་བ་ལྟ་བུའི་བྲོ་བ་དེ་སྐྱིད་པོ་ཞིག་མ་རེད་དམ”ཞེས་ང་ལ་འདི་ལྟར་འདྲི། ང་རང་བརྒྱུད་དེ་འཁྲུད་ཁང་དུ་འཛུལ་བའི་ཞོར་དུ་ངའི་མགོ་ལ་བྱིལ་བྱིལ་བྱས། འཁྲུད་ཁང་ནས་ཆུའི་ཤང་སྒྲ་གྲགས་བྱུང་།
“ཨ་ཆུ་ཆུ། ཨ་ཆུ་ཆུ”མོ་རང་འཁྲུད་ནས་ཐོན་དུས། ཁང་པའི་ཡོངས་སུ་མེ་ཏོག་གི་དྲི་མ་ཅན་གྱི་རླངས་པའི་ཁེངས།
“དེ་རིང་ང་ཨེན་ཙམ་མིན་ན་ཤི་སོང”
མོས་ངའི་སྐད་ཆ་ལ་ཁ་ཡ་ཅི་ཡང་མི་བྱས་པར་གོས་རྣམས་རེ་རེ་བཞིན་གྱོན་པ་དང་“ད་ལྟོགས་ཨེ་བྱུང”ཟེར།
“ལྟོགས་བྱུང”
“དེ་ན་ང་ཟ་མ་ཉོ་འགྲོ”མོས་རང་གི་སྐྲ་ལོ་བརླན་པ་དག་ལག་པས་ཤད་བཞིན་སྒོ་ནས་ཐོན་གྲབས་བྱེད།
ངས“སྒོར་མོ”ཟེར་བཞིན་རང་ཉིད་ཀྱིས་སྟོད་ཐུང་པར་ཁུག་ཏུ་ཅི་ཡང་མེད་ཀྱང་ལག་པ་བརྒྱབ་ཙམ་བརྒྱབ་བྱས་ཀྱང་མོས་ངའི་བྱ་སྤྱོད་དེ་ལ་ལྟ་ཙམ་ཡང་མ་བྱེད་པ་སྒོ་ནས་ཐོན་སོང་། མོ་རང་ཐོན་རྗེས་ཀྱི་རླངས་པའི་ཁེངས་པའི་ཁང་སྟོང་དུ་ངས་ང་རང་དེ་རིང་ཨེན་ཙམ་མིན་ན་ཤི་སོང་བ་དེ་མོས་བཤད་པ་བཞིན་དེ་ནི་རྨི་ལམ་ཞིག་ཡིན་ནམ་སྙམ།
མོ་རང་ཕྱི་རོལ་དུ་བུད་མ་ཐག ཕྱི་རོལ་དུ་གློ་བུར་ཆར་བ་ཆེན་པོ་ཞིག་འབབ་བྱུང་། ཆར་བས་བརླན་པའི་བྱིའུ་ཞིག་སྒེའུ་ཁུང་འགྲམ་དུ་བབས་ནས་འདམ་སྒྲོ་ཡང་ཡང་བརྡབས། བྱིའུ་དེ་ལ་ལྟད་མོ་ལྟ་ནས་བསྡད་སྐབས་མོ་རང་སྒོ་ཕྱེ་ནས་ནང་དུ་འཛུལ་བྱུང་ལ་དེ་དང་མཉམ་དུ་སྔོ་ཚལ་གྱི་དྲི་མ་ཞིམ་པོ་ཞིག་ཀྱང་ངའི་སྣ་བར་འཛུལ་བྱུང་། མོས་འབྲས་ཀྱི་ཐོག་ཏུ་སོ་པན་བརྔོས་མ་བླུགས་ཡོད་པའི་ཤོག་བུའི་ཕོར་བ་ཞིག་གི་ཁ་ཕྱེ་བྱུང“ཆར་བའི་བརླན་པའི་བྱིའུ་འདི་ཁྱོད་རང་དང་འདྲ་པོ་འདུག”ཟེར་ཡང་མོས་ང་ལ་ཁ་ཡ་མི་བྱེད་པ་ལག་པས་སྐྲ་ལོ་བརླན་པ་བརྡབས། ངའི་མིག་ཏུ་ཆར་ཐིགས་གཅིག་ལྷུང་བར་ཚོར། ཆར་ཐིགས་དེ་ནི་སྒེའུ་ཁུང་ནས་ཚུར་འཕུར་ཡོང་བ་ཡིན་ནམ། ཡང་ན་མོའི་སྐྲ་ལོ་ནས་མར་ཟགས་ཡོང་བ་ཡིན། ཤེས་མ་སོང་། མོས་ང་ལ་ཟ་མ་བསྐྱལ་བའི་ཚུལ་ནི་བྱིའུ་ཡི་ཨ་མས་བྱེའུ་ཕྲུག་ལྟོགས་པ་ཞིག་ལ་ཟ་མ་བསྐྱལ་བ་དང་འདྲའོ་སྙམ་གྱིན་སྒྲོག་ཙེའི་འགྲམ་དུ་ཙོག་ནས་ཟ་མ་ཁམ་གང་ཟ་བ་ན་ངའི་བསམ་འདུན་བཞིན་ཧ་ཅང་ཞིམ་པོ་འདུག
མོས་སྐྲ་ལོ་བརླན་པར་ལག་པས་རེག་བཞིན“ལྷ་སའི་ཆར་བ་ནི་ནམ་ཡང་འདི་ལྟར་ཅི་བསམ་འདི་དྲན་མེད་པར་འབབ་ཡོང”ཞེས་བཤད་བྱུང་།
ང་རང་ལྷ་སའི་གནམ་གཤིས་ལ་རྒྱུས་མངའ་གང་ཡང་མེད་པས“ང་ལ་མ་གཏོགས་ཁྱོས་རང་ཉིད་ལ་བཟའ་རྒྱུ་མི་ཉོ་བ་ཅི་ཡིན”ཞེས་དྲིས་པས“ང་རང་ཟ་མ་ཉོ་བ་འགྲོ་བའི་ལམ་བར་དུ་ངའི་གྲོགས་མོ་ཞིག་འཕྲད་བྱུང་། མོས་དེ་རིང་ང་དང་མཉམ་དུ་ཟ་མ་བཟའ་འགྲོ་ཟེར་ནས་སྒུག་གིན་ཡོད། ང་རང་མགྱོགས་པ་མོའི་སར་འགྲོ་དགོས”ཟེར། ངས་ “མི་འགྲོ་ན་མི་ཆོག་གམ”ཞེས་དྲིས་ཀྱང་མོས་སྣང་དོགས་མེད་པར“གྲོགས་མོས་ང་རང་སྒུག་གིན་ཡོད”ཅེས་ཟློས།
མོས་འདུད་སྒམ་ཞིག་དུ་གོས་མང་པོ་ཞིག་ཡར་བླངས་པ་དང་ཏྰ་ཡི་ཆེན་པོ་ཞིག་གྱོན་སོང་ལ་སྐེ་དཀྲིས་འཇམ་པོ་ཞིག་ངའི་སྐེ་ལ་དཀྲིས་འོང་ནས“ཁྱོད་ཀྱི་སྐེ་སྡོང་ཡོད་ཚད་རྨ་ཁ་རེད་འདུག”ཅེས་བཤད་བྱུང་བས་ངས“རྨ་ཁ་ཡོད་པས་སྐྱོན་མེད། དེ་རིང་ཁྱོས་ཨེན་ཙམ་མིན་ན་ང་གསོད་སོང”ཞེས་བཤད་གྲབས་ཡོད་སྐབས་མོས་སྐེ་སྡོང་ངའི་ཕྱོགས་སུ་བསྲེངས་འོང་ནས་ངའི་ཐོད་པར་འོ་གྲང་ཤིག་ཤིག་ཅིག་བྱེད་བྱུང་བ་ན་ངའི་སྐད་ཆ་དེ་ཟ་མ་དང་མཉམ་དུ་འགྲིན་པ་ན་མིད་དགོས་བྱུང་།
“དེ་རིང་མཚན་མོ་ཁྱོས་ང་ལ་སྒུགས་དང་། ང་མགྱོགས་པོར་སླེབས་འོང”
འགྲོ་ཁར་མོས་ང་ལ་སྐད་ཆ་འདི་འདྲ་ཞིག་བཞག་སོང་། ངས་སླར་ཡང་ཟ་མ་ཁམ་གང་ཟོས་པ་ན་བྲོ་བ་ཡོད་ཚད་ཡལ་འདུག ཕོར་བ་རང་སར་བཞག་ནས་སྒེའུ་ཁུང་གི་འགྲམ་དུ་ཕྱིན་ལ་བྱིའུ་དེ་ལ་ལྟད་མོ་ཞིག་བལྟས་བསམ་ཡང་བྱིའུ་དེའང་ཆར་ཁྲོད་དུ་ཡལ་ཟིན་འདུག ཆར་བ་སྔ་ལས་ཇེ་ཆེར་སོང་། མེ་ཏོག་གི་རྫ་མའི་ནང་དུ་ཆུས་ཁེངས་འདུག་ཅིང་ལྷ་སའི་ཐན་པའི་རྐྱེན་ཡིན་ནམ་མི་དགེ་མེ་ཏོག་མས་མེ་ཏོག་ནང་དུ་ཆུ་ཁོལ་བླུགས་པས་ཡིན་ནམ། ཡང་ན་ལྷ་སའི་དྲག་ཆར་འདི་ཕོག་པས་ཡིན། གང་ལྟར་མེ་ཏོག་སྔོ་པོ་དེ་སེར་པོར་གྱུར་ཟིན་འདུག ངའི་མཐོང་ལམ་མེ་ཏོག་རྙིད་མ་དེ་ལས་བརྒལ་ཏེ་ཆར་ཁྲོད་ཀྱི་སྲང་ལམ་ཕྱོགས་སུ་ལྟ་སྐབས་ཆར་བའི་མག་མོག་གི་རྒྱབ་ལྗོངས་སུ་ངའི་སྙིང་སྡུག་ཏེ་མི་དགེ་མེ་ཏོག་མ་དྲག་ཆར་ལ་སྣང་དོགས་མེད་པར་སྲང་གི་ཆར་བའི་ཁྲོད་དུ་བསྐྱོད་བཞིན་འདུག མོའི་རྒྱབ་གཟུགས་ནི་སྤྱང་ཀི་དམར་པོ་ཞིག་དང་འདྲ་ཨང་། དེ་ནི་མོའི་ཁོག་པ་ན་སྦས་པའི་འདོད་པ་ཞེས་པ་དེ་ཡིན་ནམ་སྙམ།
མོའི་ལུ་གུ་གང་དུ་ཡོད་དམ། མོ་རང་ཆར་ཁྲོད་དུ་བརྒྱ་ལམ་འཕྲད་ཀྱིས་བཅད་ནས་ཕྱིན་གྱིན་འདུག ཁ་གཏད་དུ་ཆར་གདུགས་ནག་པོ་བཟུང་བའི་ཕོ་གསར་གཟུགས་རིང་ཞིག་འགྲེང་འདུག མོ་རང་ཕ་རོལ་དུ་སླེབས་མ་ཐག་ཕོ་གསར་དེར་མཐམས་སོང་། ཆར་ཁྲོད་དུ་ཆར་གདུགས་ནག་པོ་དེ་ཡང་ལང་ལོང་གཡོ་བ་མཐོང་ཞིང་དེ་ལས་ཆར་འབྲུ་རྡོག་པོ་མང་པོ་ཟགས་སོང་།
གློ་བུར་བའི་སྐྱོ་སྣང་ཞིག་གིས་ངའི་ཤ་ཁྲག་ལྷུག་ལྷུག་ཏུ་གདུ་བས་སྒེའུ་ཁུང་ཕྱེ་སྟེ་མར་འཕུར་འདོད་ཀྱི་འདུན་པ་འགོག་མེད་ཅིག་སྐྱེས་འོང་མོད། ལྷ་སའི་ཁང་པ་ཕལ་མོ་ཆེ་དང་འདྲ་བར་མགྲོན་ཁང་འདིའང་ཐོག་བརྩིགས་གཉིས་ལས་མི་འདུག འཆི་བའམ་ལས་སླ་པོ་ཞིག་ག་ལ་ཡོད། ང་རང་ཁང་པའི་ནང་དུ་གྲང་ཟིན་པའི་ཟ་མ་ཕོར་གང་ལྟར་གྱི་ལྷ་སའི་དྲག་ཆར་འདི་ལ་སུན་གི ཆར་གདུགས་ནག་པོ་ཞིག་སྲང་ལམ་སྣེའི་མུན་པ་དང་རླངས་པ་འདྲེས་མཚམས་ན་གཡས་གཡོ་གཡོན་གཡོའི་ངང་གིས་ཡལ་སོང་།
རྩོམ་སྒྲིག་པ། ལྷ་སྐྱིད།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


c: text/html

text:
བོད་མིས་ལ་རྩེ་དང་ཁང་བའི་ཡང་ཐོག་གྲོང་ཁྱིམ་དང་། སྒོ་མཆོར་གྱི་མདུན་དུ་དར་ལྕོག་དང་དར་ཆེན་འཛུགས་སྲོལ་ཡོད་པ་དེ་ནི་བོད་མིའི་གནས་ཡུལ་ཁོ་ན་ལས་གཞན་དུ་མཐོང་རྒྱུ་མེད་པའི་ཐུན་མོང་མ་ཡིན་པའི་ཡུལ་སྲོལ་གོམས་གཤིས་ཤིག་ཡིན་པས། དར་ལྕོག་ཡོད་ན་དེ་གར་བོད་མི་ཡོད་པ་གཏན་འཁེལ་ཡིན།
བོད་མིས་དར་ལྕོག་འཛུགས་པའི་དེ་དར་ནས་དུས་ཡུན་ཇི་ཙམ་ཕྱིན་ཡོད་མིན་དང་། དར་ལྕོག་འཛུགས་སྲོལ་དེ་ཇི་ལྟར་དར་བ་ཡིན་ནམ། དེའི་ནང་དོན་གང་ཡིན་སྐོར་གྱི་ལན་འདེབས་མདོར་བསྡུས་ཞིག་ཞུ་ན། དང་ཐོག་དར་ལྕོག་ཞེས་པའི་ཐ་སྙད་དེ་ལ་དཔྱད་ན་དར་ཞེས་པ་ནི་སྲིང་བལ་དང་ཁྲང་མེན་སོགས་ལས་བཏགས་པའི་སེང་རས་ལ་ཟེར་ཞིང་། ལྕོག་ཅེས་པ་ནི་དབྱིབས་ཙོག་ཙོག་གི་དོན་ཡིན་པས་རྒྱུ་དང་དབྱིབས་ཀྱི་ཐོག་ནས་དར་ལྕོག་ཅེས་པའི་མིང་དེ་བྱུང་བ་ཡིན་ཤས་ཆེ། བོད་མིས་དར་ལྕོག་འཛུགས་སྲོལ་ཐད་ལ་མཁས་དབང་དགེ་འདུན་ཆོས་འཕེལ་མཆོག་གི《དེབ་ཐེར་དཀར་པོའི》ནང་གསལ་བ་ལྟར་ན། བཙན་པོའི་དུས་ནས་དར་བ་ཞིག་ཡིན་གསུངས་ཡོད་པས་ད་བར་ལོ་ངོ་སྟོང་ལྷག་ཙམ་གྱི་ལོ་རྒྱུས་ལྡན་ཡོད། ད་དུང་མཁས་དབང་མཆོག་གི་གསུང་ནང“ཁྱིམ་རེ་རེ་བཞིན་གྱི་སྒོ་སྟེང་དུ་དར་མདུང་རེ་སློང་བ་འདི་ཡང་བོད་ཀྱི་ཐུན་མོང་མ་ཡིན་པའི་སྲོལ་ལྟ་བུ་ཡིན་ཏེ། དེ་ཡང་ཐོག་མར་དམག་གི་རྟགས་སུ་མངོན་ལ། རྗེས་སོར་ཆོས་ཀྱི་ལས་སུ་སོང་བ”ཞེས་པའི་བཀའ་མོལ་དུམ་བུ་དེས་དར་ལྕོག་གི་འབྱུང་རྩ་དང་། འཕེལ་རིམ། ངོ་བོ་བཅས་གསལ་རྟོགས་ཐུབ་ཀྱི་རེད། དེའང་བོད་མིའི་ཁྲོད་དུ་ནང་བསྟན་ཆོས་ལུགས་གཏིང་ཟབ་ཁྱབ་གདལ་སོང་བ་དང་ཆབས་ཅོག་སྔ་མོ་དམག་གི་རྟགས་སུ་མངོནཔ་འི་དར་མདུང་དེ་རིམ་བཞིན་ཆོས་ལུགས་ཀྱི་ནང་དོན་གཏིང་ཟབ་ལྡན་པའི་རླུང་རྟ་འཕེལ་བ་དང་། བགེསག་བར་བཟློག་ཆེད་དར་ལྕོག་འཛུགས་སྲོལ་ཞིག་ཏུ་གྱུར་བ་རེད།
ང་ཚོས་རྒྱུན་དུ་ལ་རྩེ་དང་ཁང་བའི་ཡང་ཐོག་སོགས་ལ་འཛུགས་པའི་དར་ལྕོག་ཚོན་མདོག་རྣམ་པར་བཀྲ་བ་དེ་ཚོ་ཚོན་སྣ་རང་དགར་སྒྲིག་པ་ཞིག་མ་ཡིན་ཅིང་། དར་ལྕོག་ལ་ཚོན་མདོག་མི་འདྲ་བ་ལྔ་ཡོད་པ་དེ་དག་གོ་རིམ་མ་འཁྲུག་པའི་སྒོ་ནས་སྒྲིག་དགོས། དེའི་གོ་རིམ་ནི་རྩེ་མོར་སྔོན་པོ་དང་དེའི་འོག་དཀར་པོ། དེའི་འོག་དམར་པོ། དེའི་འོག་ལྗང་གུ། དེའི་འོག་སེར་བོ་བཅས་སོ།། ཚོན་སྣ་མི་འདྲ་བ་ལྔ་པོས་ཕྱི་རོལ་རང་བྱུང་ཁམས་ཀྱི་རྣམ་པ་མཚོན་གྱི་ཡོད་པ་སྟེ། སྔོན་པོ་ལས་ནམ་མཁའ་དང་། དཀར་བོ་ལས་སྤྲིན་པ། དམར་པོ་ལས་མེ། ལྗང་གུ་ལས་ཆུ། སེར་བོ་ལས་ས་བཅས་མཚོན་གྱི་ཡོད། དེའི་དགོས་དོན་ནི་ཕྱི་སྣོད་ཀྱི་འཇིག་རྟེན་དེ་ནང་བཅུད་སེམས་ཅན་གྱི་བརྟེན་ཡུལ་ཡིན་ཞིང་། འབྱུང་ཁམས་འཕྲོད་ན་ལོ་ཕྱུགས་ལེགས་ཤིང་ཚེ་བསོད་འཕེལ་ནས་མི་ཡུལ་དེ་དུས་བདེ་དགའ་སྐྱིད་ལྡན་པ་ཞིག་ཏུ་འགྱུར་བ་དང་། འབྱུང་ཁམས་འཁྲུག་ཚེ་མི་ཡུལ་སྡུག་བསྔལ་དུ་འགྱུར་ཟེར་བའི་མཚོན་རྟགས་ཡིན། དེ་མིན་བཤད་ཚུལ་གཞན་ཞིག་ནི་རྩིས་ཀྱི་དགོངས་དོན་ལྟར་ས་ཆུ་ཤིང་མེ་ལྕགས་བཅས་འབྱུང་བ་ལྔའི་མཚོན་རྟགས་ཏེ་མེ་དམར། ས་སེར། ཤིང་ལྗང་། ཆུ་སྔོན། ལྕགས་དཀར་བཅས་བརྩི་སྲོལ་ཡོད། དེར་བརྟེན་ཁམས་བསྟུན་ཀླུང་རྟ་ཞེས་པའི་སོ་སོའི་ལོ་ཁམས་མེ་ཡིན་ན་དམར་པོ་གཙོ་བོར་བྱེད་པ་སོགས་གཞན་རིགས་བསྒྲེ་བ་ཡིན།
ད་དུང་དར་ལྕོག་གི་ཐོག་ཆོས་ཀྱི་གཟུང་སྔགས་དང་། སྲོག་ཆགས་ཀྱི་གཟུགས་རིས་དཔར་བཏབ་ཡོད། བོད་ན་ཆེས་དར་བའི་རླུང་རྟའི(བ་དན)ངོགས་དབུས་སུ་རྟ་མཆོག་ནོར་བུས་མཚོན་པ་དང་། ཕྱོགས

robotstxt: allowed

filter: keep


text:
གསར་འགྱུར་འགོ་བརྗོད། ◆ གཟའ་འཁོར་གཅིག་གི་གསར་འགྱུར་ཕྱོགས་བསྡུས།
གསར་འགྱུར་འགོ་བརྗོད། ◆ སྤྱི་འཐུས་ཚོགས་གཙོ་མཆོག་དང་ཆོས་རིག་བཀའ་བློན་མཆོག་རྣམ་གཉིས་གྲུབ་དབང་རྡོ་རྫོང་རིན་པོ་ཆེའི་སྐུ་གདུང་ཞུགས་འབུལ་ལ་ཕེབས་ཞུགས་གནང་བ། ◆ འཕྲོད་བསྟེན་བཀའ་བློན་མཆོག་གི་སྦིར་སྡེ་ནང་གསུམ་གཞིས་ཆགས་ནང་གི་འཚམས་གཟིགས་གྲུབ་པ། ◆ སྤྱི་འཐུས་ཚོགས་གཙོ་མཆོག་སྤོན་ཊ་ཆོལ་གསུམ་གཞིས་ཆགས་ཀྱི་ལྔ་བཅུ་དུས་དྲན་ལ་ལྷན་ཞུགས་གནང་རྒྱུ། ◆ རིགས་ལམ་སྦྱང་པའི་ཕན་ཐོགས་ངོ་སྤྲོད།
གསར་འགྱུར་འགོ་བརྗོད། ◆ རྒྱལ་གཅེས་པ་དབང་ཕྱུག་ཚེ་བརྟན་ལགས་ཀྱིས་རང་ལུས་མེར་བསྲེགས་གནང་བར་བོད་མི་མང་སྤྱི་འཐུས་ལྷན་ཚོགས་ཀྱི་གསར་འགོད་བསྒྲགས་གཏམ་སྤེལ་བ། ◆ ཆོས་རིག་བཀའ་བློན་མཆོག་ནས་ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་དུ་འཚམས་གཟིགས་གནང་བ། ◆ དཔལ་འབྱོར་བཀའ་བློན་དང་འཕྲོད་བསྟེན་བཀའ་བློན་རྣམ་གཉིས་རྒྱ་གར་བྱང་ཕྱོགས་དང་བྱང་ཤར་ས་ཁུལ་སོ་སོར་གཞུང་འབྲེལ་ཕྱོགས་ཕེབས་གནང་བ། ◆ བོད་དེ་ཨེ་ཤི་ཡར་གནད་འགག་ཆེ་ལོས་ཇི་ཙམ་ཡིན་སྐོར་གྱི་ལྷན་ཚོགས་གནང་བ། ◆ ཧི་མ་ལ་ཡའི་རྡོ་རྗེ་གླིང་རྐང་སྤོལ་རུ་ཁག་ལ་རྒྱལ་ཡུམ་ཆེན་མོའི་དྲན་རྟེན་གསེར...
གསར་འགྱུར་འགོ་བརྗོད། ◆ བོད་མི་རང་ལུས་མེར་བསྲེག་གནང་མཁན་ངོ་འཕྲོད་པ། ◆ སྤྱི་ལྷན་ཚོགས་གཞོན་མཆོག་ཧི་མཱ་ཅལ་ཉིན་མོ་ཐེངས་ ༧༠ པའི་མཛད་སྒོར་ཕེབས་བཞུགས། ◆ བདེ་སྲུང་བཀའ་བློན་མཆོག་གི་ཕྱོགས་མཐའི་འཚམས་གཟིགས་ལེགས་གྲུབ། ◆ བྱང་ཨ་རིའི་དོན་ཁང་གི་རྒྱ་རིགས་འབྲེལ་མཐུད་པས་རྒྱ་ནག་འཕོ་འགྱུར་སྐོར་གྱི་ཚོགས་འདུར་བོད་དོན་དང་དབུ་མའི་ལམ་གྱི་སྲིད་བྱུས་སྐོར་གསུང་བཤད་གནང་བ། ◆ སངས་རྒྱས་ཆོས་ཚོགས་མའི་ཐོག་ནས་སེམས་བསྐྱེད་སྟངས་དང་དོན་དག་ངོ་སྤྲོད།
གསར་འགྱུར་འགོ་བརྗོད། ◆ ༸གོང་ས་མཆོག་གི་མ་ན་ལི་ཁུལ་གྱི་མཛད་འཆར་དུས་ཚོད་ངེས་མེད་ཐོག་ཕྱིར་འགྱངས། ◆ སླར་ཡང་བོད་མི་ཞིག་གིས་རང་ལུས་མེར་བསྲེགས་བཏང་བ། ◆ བཙན་བྱོལ་བོད་མིའི་ཤེས་ཡོན་ལྷན་ཚོགས་དང་ཤེས་ཡོན་སློབ་སྟོན་ཚོགས་ཆུང་གི་ལྷན་ཚོགས་ཐེངས་ལྔ་པ་སྐོང་ཚོགས། ◆ བོད་མི་མང་སྤྱི་འཐུས་ཚོགས་གཙོ་མཆོག་རྒྱ་གར་རྒྱལ་ཡོངས་བཙན་བྱོལ་བོད་མིའི་ཚོང་པ་ཚོགས་པའི་དམིགས་བསལ་ཚོགས་ཆེན་ཐེངས་དང་པོའི་མཇུག་སྡོམ་མཛད་སྒོར་ཕེབས་བཞུགས། ◆ ནང་སྲིད་བཀའ་བློན་མཆོག་གི་རྒྱ་གར་ལྷོ་ཕྱོགས་ཁུལ་གྱི་འཚམས་གཟིགས་ལེགས་གྲུབ།
གསར་འགྱུར་འགོ་བརྗོད། ◆ གཟའ་འཁོར་གཅིག་གི་གསར་འགྱུར་ཕྱོགས་བསྡུས།
༢༠༡༧ ཟླ་ ༠༤ ཚེས་ ༡༣ བོད་ཀྱི་བརྙན་འཕྲིན་གསར་འགྱུར། Tibet TV Daily News- Apr 13, 2017 གསར་འགྱུར་འགོ་བརྗོད། ◆ སྦ་ར་སིལ་སི་སྐུ་ཚབ་དོན་གཅོད་ནས་རོ་མེ་ནི་ཡའི་ནའི་ནང་༸གོང་ས་༸སྐྱབས་མགོན་ཆེན་པོ་མཆོག་གི་སྐོར་པར་རིས་འགྲེམས་སྟོན་དབུ་འབྱེད་མཛད་སྒོར་ཕེབས་ཞུགས་གནང་བ། ◆ རྡ་རམ་ས་ལར་གློ་ནད་ཊི་སྦི་ནད་གཞིའི་སྐོར་གོ་རྟོགས་སྤེལ་རྒྱུ་དང་འབྲེལ་བའི་ཚོགས་འདུའི་ཐོག་འཕྲོད་བསྟེན་བཀའ་བློན་མཆོག་ཕེབས་བཞུགས་གནང་བ། ◆ སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཉེ་ལམ་གོ་ཝ་ཧ་ཊིར་ཆིབས་མཛད་འཕྲིན་བསྐྱངས་པའི་སྐབས། ཉེ་ཁོར་ས་ཁུལ་ཁག་ནས་བཅ...
གསར་འགྱུར་འགོ་བརྗོད། ◆ སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བཞུགས་སྒར་དུ་༸ཞབས་སོར་བདེ་བར་འཁོད་པ། ◆ རྒྱ་གར་རྒྱལ་ཡོངས་བཙན་བྱོལ་བོད་མིའི་ཚོང་པ་ཚོགས་པའི་དམིགས་བསལ་ཚོགས་ཆེན་ཐོག་བོད་མིའི་སྒྲིག་འཛུགས་ཀྱི་སུད་ཚོང་བོད་མིའི་བུན་གཏོང་ལས་གཞི་དབུ་འབྱེད། ◆ བདེ་སྲུང་བཀའ་བློན་མཆོག་ཧི་མཱ་ཅལ་དང་ཨུ་ཏྟར་ཁཎྜ་མངའ་སྡེའི་བོད་མིའི་གཞིས་ཆགས་སུ་འཚམས་གཟིགས་དབུ་འཛུགས། ◆ སྦ་ར་སིལ་སི་སྐུ་ཚབ་དོན་གཅོད་ནས་ཡུ་རོབ་ལྷོ་ཤར་ཡུལ་གྲུ་རོ་མེ་ནི་ཡར་མཐོ་སློབ་སློབ་ཕྲུག་ཁྲོད་བོད་ཀྱི་འགྲོ་བ་མིའི་ཐོབ་ཐང་སྐོར་གོ་རྟོགས་སྤེལ་བ། ◆ ཨ་རི་བོད་མིའི...


text:
ཆིང་སང་གི་རྒྱལ་བརྒྱུད་
ཆིང་སང་གི་རྒྱལ་བརྒྱུད།Edit
དེ་ནི་ཀྲུང་གོའི་གནའ་རབས་ཀྱི་ལོ་རྒྱུས་ནང་གསེས་རྒྱལ་ཁབ་བཅུ་དྲུག་ནང་གི་ཆིན་རྗེས་མའི་རྒྱལ་རབས་ལ་ཟེར། རྒྱལ་རབས་དེར་རྒྱལ་པོ་མི་རབས་གསུམ་བྱུང་ཞིང་། ༡.ཀྲའོ་ཨུ་རྟིས་ཡའོ་ཁྲང་། ༢.ཝེན་ཐེན་རྟིས་ཡའོ་ཤིན། ༣.ཐའི་ཧོའུ་ཀྲུ་ཧོང་བཅས་ཀྱིས་སྤྱི་ལོ༣༨༤ནས༤༡༧བར་ལོ་ངོ་སུམ་བཅུ་སོ་བཞིའི་རིང་སྲིད་དབང་བཟུང་མཐར་ཏུང་ཅིན(ཅིན་ཤར་མ)རྒྱལ་རབས་ཀྱི་དམག་དཔོན་ལིའུ་ལུས་ཀྱིས་བྱང་འདུལ་དམག་འཁྲུག་སྐབས་གཏོར་ཕམ་བཏང་ནས་རྩ་མེད་སོང་ཞིང་། ཆང་མི་རིགས་འགོ་གཙོ་བྱས་པའི་ཧོའུ་ཆིན(ཆིན་རྗེས་མ)རྒྱལ་རབས་ཀྱི་རྒྱལ་བརྒྱུད་མེད་པར་གྱུར། དེ་རྗེས་ཏུང་ཅིན་དུ་རྒྱལ་རབས་རྫོགས་ནས་སུས་རྒྱལ་རབས་མ་ཚུགས་བར་གྱི་སྤྱི་ལོ༤༢༠ནས༥༨༡ལོ་བར་ལོ་གྲངས༡༦༠རིང་དེར་ལྷོ་རྒྱུད་ནན་ཅིན་དུ་སྔ་རྗེས་སུ་བྱུང་བའི་ལྷོ་ཕྱོགས་རྒྱལ་རབས་དང་། བྱང་ཕྱོགས་སུ་ཁུལ་ཁག་གསུམ་ལ་སྔ་རྗེས་སུ་རྒྱལ་རབས་ལྔ་བྱུང་བའི་སྐོར་མདོར་བསྡུས་ཙམ་དུ་བཀོད་ན། ལྷོ་ཕྱོགས་རྒྱལ་རབས་བཞིའི་ནང་གསེས། ༡.སུང་རྒྱལ་ཁབ། སྤྱི་ལོ༤༢༠ལོར་བློན་པོ་ལིའུ་ཡུས་ཀྱིས་ཅིན་ཨན་རྟིས་རྒྱལ་པོའི་གོ་གནས་བསྐྱར་གསོ་བྱས་པའི་མིང་འཁྱེར་ནས་རང་ཉིད་ལ་སྙན་གྲགས་ཡོང་བ་བྱས་ཏེ། ཅིན་རྒྱལ་རབས་ཀྱི་རྒྱལ་པོ་བྱས་པའི་རྒྱལ་རབས་ཀྱི་མིང་ལ་སུང་ཟེར་ཞིང་། རྒྱལ་ས་ནི་ཅན་ཁང(དེང་སང་གི་ནན་ཅིན)ཡིན། རྒྱལ་རབས་འདིར་གོང་མ་མི་རབས་བརྒྱད་བྱུང་བ་དང་རུས་མིང་ནི་ལིའུ་ཡིན་ཅིང་། སྤྱི་ལོ༤༢༠ནས༤༧༩བར་ལོ་དྲུག་ཅུའི་རིང་སྲིད་དབང་བཟུང་། ༢.ཆིས་རྒྱལ་ཁབ། སུང་རྒྱལ་རབས་ཀྱི་བློན་པོ་ཤའོ་ཏའོ་ཁྲང་ཟེར་བས་སུང་རྒྱལ་རབས་ཀྱི་གོང་མ་མིན་རྟིས་ནས་བཟུང་དཔོན་པོ་དང་བློན་རིགས་རྣམས་ཕྲན་བུ་འགྲིག་མིན་བྱུང་མ་ཐག་གསོད་པ་སོགས་བཙན་ཤེད་ཤིན་ཏུ་ཆེ་ཞིང་། གོ་སྐབས་དེ་ལ་བརྟེན་ནས་རང་ཉིད་ཀྱི་རིགས་བརྒྱུད་རྣམས་ཀྱི་གོ་གནས་སྲུང་སྐྱོབ་བྱེད་པ་དེར་གཏིང་ནས་མི་དགའ་ཞིང་། སུང་རྒྱལ་རབས་ཀྱི་སྲིད་དབང་ཉམས་རྒུད་འགྲོ་བའི་དུས་ཚོད་མགྱོགས་ཙམ་ཡོད་པ་ཤེས་ཏེ་གནས་སྐབས་བཟོད་སྒོམ་ཐོག་སུང་རྒྱལ་རབས་འཐོར་བའི་གོ་སྐབས་དང་བསྟུན་ནས་རང་ཉིད་རྒྱལ་པོ་བྱས་པའི་མིང་ལ་ཆིས་ཀའོ་རྟིས་ཞེས་ཟེར་ཞིང་། རྒྱལ་ས་ནི་ནན་ཅིན་ཡིན། རྒྱལ་རབས་འདིར་གོང་མ་མི་རབས་བདུན་བྱུང་ཞིང(རུས་མིང་ནི་ཤའོ)སྤྱི་ལོ༤༧༩ནས༥༠༢བར་ལོ་ངོ་ཉི་ཤུ་རྩ་གསུམ་སྲིད་དབང་བཟུང་། ༣.ལེའང་རྒྱལ་ཁབ། ཆིས་རྒྱལ་ཁབ་ཀྱི་གནས་དཔོན་རིགས་ཤའོ་ཡན་ཟེར་བས་ཆིས་རྒྱལ་ཁབ་ཏུ་ནང་འཁྲུག་བྱུང་བ་དང་བསྟུན་ནས་ས་གནས་གཞན་དག་གི་གྱེན་ལོག་ཕྱོགས་ཁག་དང་མཉམ་འབྲེལ་བྱས་ཏེ་ཆིས་རྒྱལ་ཁབ་གཏོར་ནས་རང་ཉིད་རྒྱལ་པོ་བྱས་པའི་མིང་ལ་ལེའང་ཨུ་རྟིས་ཟེར་ཞིང་། རྒྱལ་ཁབ་ཀྱི་མིང་ནི་ལེའང་། རྒྱལ་ས་ནི་ནན་ཅིན་ཡིན། རྒྱལ་རབས་འདིར་རྒྱལ་པོ་མི་རབས་བཞི་བྱུང་ཞིང་། རུས་མིང་ནི་ཤའོ་ཡིན། རྒྱལ་རབས་འདིས་སྤྱི་ལོ༥༠༣ནས༥༥༦བར་ལོ་ང་གསུམ་བར་སྲིད་དབང་བཟུང་། ༤.ཁྲེན་རྒྱལ་ཁབ། ཐོག་མར་ལེའང་རྒྱལ་ཁབ་ཀྱི་དཔོན་ཆུང་དང་། རྗེས་སུ་དམག་དཔོན་ཆུང་བར་བསྐོས་པ་ཁྲེན་པའོ་ཤན་ཟེར་བས་ལེའང་རྒྱལ་ཁབ་ནང་གི་ནང་འཁྲུག་མང་པོ་ཞི་འཇགས་བཏང་རྗེས། སྤྱི་ལོ༥༥༧ལོར་ལེའང་རྒྱལ་ཁབ་གཏོར་ནས་རང་ཉིད་རྒྱལ་པོ་བྱས་པའི་མིང་ལ་ཁྲེན་ཨུ་རྟིས་ཟེར་ཞིང་། རྒྱལ་ཁབ་ཀྱི་མིང་ནི་ཁྲེན། རྒྱལ་ས་ནི་ནན་ཅིན་ཡིན། རྒྱལ་རབས་འདིར་རྒྱལ་པོ་མི་རབས་ལྔ་བྱུང་ཞིང་། རུས་མིང་ནི་ཁྲེན་ཡིན། སྤྱི་ལོ༥༥༧ནས༥༨༩བར་ལོ་ངོ་སུམ་ཅུ་སོ་གསུམ་སྲིད་དབང་བཟུང་། གོང་གསལ་རྒྱལ་ཁབ་ཁག་བཞི་པོ་དེར་ལོ་རྒྱུས་ཐོག་ལྷོ་རྒྱུད་རྒྱལ་རབས་ཟེར། བྱང་རྒྱུད་རྒྱལ་རབས་ནི་སྤྱི་ལོ༤༣༩ལོར་ཞན་པེ་མི་རིགས་ཀྱི་ཐ་པ་པུ་མི་དྲག་གིས་འབྲོག་པ་མང་པོ་མངའ་འོག་ཏུ་བསྡུས་ནས་དམག་དོན་སྲིད་འཛིན་སྒྲིག་གཞི་བཙུགས་ཏེ་བྱང་ཕྱོགས་ཏ་ཐུང་ས་ཁུང་དུ་རྒྱལ་པོ་བྱས་པའི་མིང་ལ་ཏོའོ་ཝུ་རྟ་ཟེར་ཞིང་རྒྱལ་ཁབ་ཀྱི་མིང་ལ་ཝེད་བྱང་མ་ཟེར། རྒྱལ་ས་ནི་ཧྲན་ཤིས་ཞིང་ཆེན་གྱི་ཏ་ཐུང་ཡིན། རྒྱལ་རབས་འདིར་སྔ་རྗེས་སུ་རྒྱལ་པོ་བཅུ་གཅིག་བྱུང་ཞིང(རུས་མིང་ཐ་པ)སྤྱི་ལོ༣༨༦ནས༥༣༤བར་ལོ་ངོ་བརྒྱ་དང་ཞེ་དགུ་བར་སྲིད་དབང་བཟུང་། དུས་རབས་དྲུག་པའི་དཀྱིལ་དུ་ཞིང་པའི་གྱེན་ལངས་བྱུང་སྟེ་ཤུགས་དྲག་ཆེ་བའི་རྡུང་རྡེག་བཏང་བའི་འོག་རྒྱལ་ཁབ་གཉིས་སུ་ཁ་བྲལ་ཏེ་ཝེད་ནུབ་མ་དང་ཤར་མ་གཉིས་སུ་གྱེས། ཝེད་ཤར་མའི་རྒྱལ་རབས་ཀྱི་རྒྱལ་ས་ནི་ཧོ་པེ་ཞིང་ཆེན་གྱི་ལིན་ཀྲང་ཡིན་ལ་རྒྱལ་རབས་འདིར་རྒྱལ་པོ་གཅིག་ལས་མི་བྱུང་བ་དེས་སྤྱི་ལོ༥༣༤ནས༥༥༠བར་ལོ་བཅུ་བདུན་རིང་སྲིད་དབང་བཟུང་། ཝེད་ནུབ་མའི་རྒྱལ་རབས་ཀྱི་རྒྱལ་ས་ནི་ཧྲན་ཤིས་ཞིང་ཆེན་ཤིས་ཨན་ཡིན་ཅིང་། རྒྱལ་རབས་འདིར་རྒྱལ་པོ་སྔ་རྗེས་གསུམ་བྱུང་བས་སྤྱི་ལོ༥༣༥ནས༥༥༧བར་ལོ་ངོ་ཉེར་གསུམ་རིང་སྲིད་དབང་བཟུང་། ཡུན་རིང་མ་སོང་བར། ཆིས་བྱང་མའི་རྒྱལ་ཁབ་བྱུང་ནས་ཝེད་ཤར་མའི་ཚབ་བྱས་ཏེ་རྒྱལ་ས་རང་འཇགས་ཐོག་རྒྱལ་ཁབ་ཀྱི་མིང་ལ་ཆིས་བྱང་མ་ཟེར་ཞིང་། རྒྱལ་རབས་འདིར་རྒྱལ་པོ་སྔ་རྗེས་དྲུག་བྱུང་བའི་རུས་མིང་ནི་ཀའོ་ཡིན། སྤྱི་ལོ༥༥༠ནས༥༧༧བར་ལོ་ངོ་ཉེར་བརྒྱད་རིང་སྲིད་དབང་བཟུང་། དེ་དང་ཕྱོགས་མཚུངས་ཀྲའོ་བྱང་མའི་རྒྱལ་རབས་བྱུང་ནས་ཝེད་ནུབ་མའི་ཚབ་བྱས་ཏེ་རྒྱལ་ས་ཡང་རང་འཇགས་ཐོག་རྒྱལ་ཁབ་ཀྱི་མིང་ལ་ཀྲའོ་བྱང་མ་ཟེར་ཞིང་། རྒྱལ་རབས་འདིར་རྒྱལ་པོ་མི་རབས་ལྔ་བྱུང་བའི་རུས་མིང་ནི་ཡུའི་ཝེན་ཡིན། སྤྱི་ལོ༥༥༧ནས༥༨༡བར་ལོ་ངོ་ཉི་ཤུ་རྩ་ལྔའི་རིང་སྲིད་དབང་བཟུང་ནས་བྱང་ཕྱོགས་ས་ཁུལ་གཅིག་གྱུར་བྱས། རྗེས་སུ་བློན་པོ་ཡང་ཅན་གྱིས་གཏོར་ནས་སྤྱི་ལོ༥༨༡ལོའི་སུས་རྒྱལ་རབས་བཙུགས་པ་ཡིན་ནོ། །


text:
(རྒྱ་མིས་ཁྲག་གི་རྒྱ་མཚོ་འཁྱིལ་བའི་ཨ་མཆོག་དམར་གསོད་ཆེན་མོའི་གཏིང་ནད་ཤེས་ཀྱི་མེད།)
སྐར་ཁུང་རྩོམ་སྒྱུར་ཚོགས་ཆུང་གིས།
རྩོམ་པ་པོ་ཚེ་རིང་འོད་ཟེར།
མ་རྩོམ་ལ་གཟིགས་ན་འདི་རུ་བསྣུན།
རང་ལུས་མེར་བསྲེགས་བཏང་བའི་ཨ་མཆོག་གི་འབྲོག་མི་བཀྲ་ཤིས་ཚེ་རིང་སྐོར་གྱི་ཟིན་ཐོ།
ཀྲུང་དབྱང་གི་འབྲེལ་ཡོད་གསལ་བཤད་ཁྲོད། དགའ་ལྷང་ལྷང་གི་ངང་ནས་ལོ་དེའི་དམག་འཐབ་སྟེ་༡༩༥༠ལོ་ནས་༡༩༥༨ལོའི་བར་གྱི་དམག་འཐབ་དེ་ལ་ནས་ངོ་ལོག་ཟིང་འཁྲུག་ཅེས་བཏགས་འདུག དཔེར་ན་ཨ་མཆོག་ངོ་ལོག་ཟིང་འཁྲུག ཨ་མཆོག་གི་དོན་རྐྱེན། ཞེས་བཏགས་པ་ལྟ་བུ་རེད། ཀྲུང་གུང་གིས་རྟ་ཞོན་གྲི་འཕྱར་རམ་ཡང་ན་མེ་མདའ་བཟུང་བའི་ངོ་རྒོལ་མཁན་འབྲོག་པ་མང་ཚོགས་ལ་རྐང་དམག་དང་རྟ་དམག ཐ་ན་གནམ་དམག་སྤྱད་ནས་ཟིང་འཁྲུག་ཞི་འཇགས་སུ་བཏང་། དྲ་ལམ་ནས་སྒྲ་ལེན་བྱས་པའི་ཁྲོད་ཀྱི་དམག་འཁྲུག་ཐེངས་གཅིག་གི་གསལ་བཤད་དུ། ༡༩༥༨ལོ་་་་་་ཀན་ལྷོ་དམག་ཁུལ་དུ་ཕྱི་ཟླ་༤བའི་ཚེས་༢ཉིན་རྟ་དམག་རུ་ཁག་དང་པོ་དང་གསུམ་པ་བསྐོངས་༼རུ་གཅིག་ཏུ་བསྒྲིལ་ནས་༽ཤིང་། རྐང་དམག་རུ་ཁག་གཅིག་དང་མཉམ་རུབ་ཐོག་ཨ་མཆོག་གི་ངོ་ལོག་ཟིང་འཁྲུག་སློང་མཁན་ནི་ཐུན་མོང་གིས་ཕར་རྒོལ་བྱེད་སའི་དམིགས་འབེན་དུ་བཟུང་ཡོད་་་་་དམག་རྒྱག་ཐེངས་གཅིག་གིས་དགྲ་བོ་༡༥༠༠ བསྡེབས་གསོད་བྱས་པ་རེད་ལ། ༡༩༥༨ལོ་་་་་ཕྱི་ཟླ་༤བའི་ཚེས་༢ཉིན་་་་་་་མཁའ་དམག་རང་བཙན་རུ་ཁ་༤བས་མཚོན་ཆ་ཅན་གྱི་འཕུར་གྲུ་བཞི་མངག་གཏོང་གིས་་་་ཨ་མཆོག་ཕྱོགས་སུ་འཕུར་ཏེ། སྐམ་དམག་དང་མཉམ་རུབ་ཀྱིས་དཔུང་འཇུག་བྱས་པ་རེད།
ཉིན་གཉིས་ཀྱི་སྔོན་ཏེ་ཕྱི་ཟླ་༡་པོའི་ཚེས་༡༢ཉིན། ཧ་ཅང་འཁྱག་པའི་གངས་ལྗོངས་མཐོ་སྒང་ནས་ལོ་ན་གཞོན་པའི་འབྲོག་མི་ཞིག་གིས་རང་ལུས་མེར་བསྲེགས་བཏང་སྟེ་སྐུ་གྲོངས་པའི་ཡིད་སྐྱོ་བའི་གནས་ཚུལ་ཞིག་གོ་བྱུང་། ཁོང་གི་མཚན་ལ་བཀྲ་ཤིས་ཚེ་རིང་ཟེར་ཞིང་། དགུང་ལོ་༢༢། ཨ་མདོ་ཨ་མཆོག་གི་རེད། ལོ་སྔོན་མར་བོད་མི་བརྒྱ་ལྷག་གི་རང་ལུས་མེར་བསྲེགས་བཏང་བའི་ཁྲོད། ཁོང་ནི་༢༠༡༣ལོར་རང་ལུས་མེ་རུ་བསྒྲོན་མཁན་གྱི་དཔའ་བོ་ཐོག་མ་དེ་རེད།
ཨ་མཆོག་ནི་གཅིག་ནས་བཤད་ན་ས་ཆའི་ཆགས་དབྱིབས་སམ་ས་བབ་རྣ་གཤོག་དང་འདྲ་ཞིང་། ཡང་ཕྱོགས་གཞན་ཞིག་ནས་བཤད་ན་མཆོག་གསུམ་ལ་མཆོད་པ་བྱེད་སའི་གནས་རྩ་ཆེན་ཞིག་སྟེ། ཐུད་བྷོད་༼བོད་༽ཀྱི་དངོས་ཡོད་ལོ་རྒྱུས་ཁྲོད་སྙན་གྲགས་ཆེ་བའི་གནས་ཤིག་རེད། མིག་སྔའི་སྲིད་འཛིན་ས་ཁུལ་གྱི་སྲིད་བྱུས་ཁྲོད། ཨ་མཆོག་ནི་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་བསང་ཆུ་རྫོང་གི་གྲོང་རྡལ་ཞིག་ཡིན་ལ། དེའི་ཁོངས་སུ་སྡེ་བ་བཅུ་ཡོད། འོན་ཀྱང་ལོ་རྒྱུས་ཀྱི་སྟེང་ཨ་མཆོག་ནི་འབྲོག་སྡེ་ཆེ་ཤོས་ཤིག་ཡིན་ལ། ཨ་མཆོག་གོང་བརྒྱད་དང་ཨ་མཆོག་ཞོལ་བརྒྱད་གཉིས་ཀྱིས་གྲུབ་ཡོད། ས་ཁོངས་ཧ་ཅང་རྒྱ་ཆེ། འབྲོག་པའི་གྲངས་འབོར་མང་བ་མ་ཟད་ཨ་མཆོག་དགོན་པ་མིང་གྲགས་ཅན་ཡིན། དགེ་ལུགས་པའི་དགོན་ཆེན་བླ་བྲང་དགོན་པའི་ཁོངས་སུ་གཏོགས། འོན་ཀྱང་། ༡༩༥༠ ལོའི་ནང་ཨ་མཆོག་གི་ཚོ་བ་ཆ་ཚང་གིས་ཀྲུང་གུང་དམག་དཔུང་དང་གཡུལ་འཐབ་དྲག་པོ་བྱས་ཏེ། དྲག་གནོན་གྱི་ཁྲོད་ནས་རྩ་གཏོར་ཕྱིན་པ་རེད། ཨ་མཆོག་ཚོ་བའི་ཛཱ་ཡེ་རིན་པོ་ཆེ་བསྟན་འཛིན་དཔལ་འབར་གྱིས་བརྩམས་པའི་ངའི་ཕ་ཡུལ་གྱི་ཡ་ང་བའི་ལོ་རྒྱུས་ཀྱི་ནང་དུ། ཡིད་སྐྱོ་བའི་ཟིན་ཐོ་སྟེ་མི་སྤྱོད་ལས་འདས་པའི་དམར་གསོད་ཆེན་མོ་ཞེས་བཏགས་ཡོད།
འོན་ཀྱང་། ཀྲུང་གུང་གི་འབྲེལ་ཡོད་གསལ་བཤད་ནང་དུ། རྒྱལ་ཁ་ཐོབ་མཁན་དང་བཙན་འཛུལ་མཁན་གྱིས་བརྗོད་པ་གཞི་ལ་བཞག་སྟེ་དགའ་ལྷང་ལྷང་གི་ངང་ནས་ལོ་དེའི་དམག་འཐབ་སྟེ་༡༩༥༠ལོ་ནས་༡༩༥༨ལོའི་བར་གྱི་དམག་འཐབ་དེ་ལ་ནས་ངོ་ལོག་ཟིང་འཁྲུག་ཅེས་བཏགས་འདུག དཔེར་ན་ཨ་མཆོག་ངོ་ལོག་ཟིང་འཁྲུག ཨ་མཆོག་གི་དོན་རྐྱེན། ཞེས་བཏགས་པ་ལྟ་བུ་རེད། ཀྲུང་གུང་གིས་རྟ་ཞོན་གྲི་འཕྱར་རམ་ཡང་ན་མེ་མདའ་བཟུང་བའི་ངོ་རྒོལ་མཁན་འབྲོག་པ་མང་ཚོགས་ལ་རྐང་དམག་དང་རྟ་དམག ཐ་ན་གནམ་དམག་སྤྱད་ནས་ཟིང་འཁྲུག་ཞི་འཇགས་སུ་བཏང་། དྲ་ལམ་ནས་སྒྲ་ལེན་བྱས་པའི་ཁྲོད་ཀྱི་དམག་འཁྲུག་ཐེངས་གཅིག་གི་གསལ་བཤད་དུ། ༡༩༥༨ལོ་་་་་་ཀན་ལྷོ་དམག་ཁུལ་དུ་ཕྱི་ཟླ་༤བའི་ཚེས་༢ཉིན་རྟ་དམག་རུ་ཁག་དང་པོ་དང་གསུམ་པ་བསྐོངས་༼རུ་གཅིག་ཏུ་བསྒྲིལ་ནས་༽ཤིང་། རྐང་དམག་རུ་ཁག་གཅིག་དང་མཉམ་རུབ་ཐོག་ཨ་མཆོག་གི་ངོ་ལོག་ཟིང་འཁྲུག་སློང་མཁན་ནི་ཐུན་མོང་གིས་ཕར་རྒོལ་བྱེད་སའི་དམིགས་འབེན་དུ་བཟུང་ཡོད་་་་་དམག་རྒྱག་ཐེངས་གཅིག་གིས་དགྲ་བོ་༡༥༠༠ བསྡེབས་གསོད་བྱས་པ་རེད་ལ། ༡༩༥༨ལོ་་་་་ཕྱི་ཟླ་༤བའི་ཚེས་༢ཉིན་་་་་་་མཁའ་དམག་རང་བཙན་རུ་ཁ་༤བས་མཚོན་ཆ་ཅན་གྱི་འཕུར་གྲུ་བཞི་མངག་གཏོང་གིས་་་་ཨ་མཆོག་ཕྱོགས་སུ་འཕུར་ཏེ། སྐམ་དམག་དང་མཉམ་རུབ་ཀྱིས་དཔུང་འཇུག་བྱས་པ་རེད།
ངས་ནམ་རྒྱུན་བྲིས་མྱོང་བ་སྟེ། ཨ་མདོ་བ་དང་ལྷན་དུ་ད་ལྟའི་མཐོང་སྣང་སྐོར་གླེང་མོལ་བྱེད་དུས། རྒན་པ་ཡིན་ནའང་འདྲ། གཞོན་པ་ཡིན་ནའང་འདྲ། རྒྱུན་དུ་གླེང་བ་ནི་ལྔ་བཅུ་ང་བརྒྱད། ༼༡༩༥༨ལོའི་དོན་ཡིན།༽ ཡང་ན་ང་བརྒྱད་༼༥༨ལོའི་བསྡུས་ཚིག་ཡིན།༽ ཡིན། ༡༩༥༨ལོའི་རྗེས་སུ། རྒྱ་ནག་གི་དམག་དཔུང་དང་དབང་འཛིན་པས་ཐུད་བྷོད་ཡོངས་རྫོགས་ཏེ། ལྷག་པར་དུ་ཨ་མདོའི་དུད་ཁྱིམ་རེ་རེ་ལ་བཟོས་པའི་གོད་ཆག་ནི་བོད་མིའི་སེམས་སུ་རྡོ་ལ་རི་མོ་བརྐོས་པ་བཞིན་ཉར་ཡོད། ཐ་ན་རིག་གནས་གསར་བརྗེ་ཆེན་མོ་ལ་ཡང་༥༨་དུ་འབོད། ང་བརྒྱད་ནི་བཅིངས་འགྲོལ་ཟེར་བའི་རྗེས་ཀྱི་གོད་ཆག་ཐམས་ཅད་ཀྱི་ཕྱོགས་བསྡོམས་ཡིན།
དོན་དངོས་ཐོག ཟིང་འཁྲུག་སློང་མཁན་དུ་བརྩིས་ནས་དྲག་གནོན་བྱས་པའི་འབྲོག་པ་མང་ཚོགས་ཀྱི་ལག་པར་གྲི་དང་མེ་མདའ་སྟབས་བདེ་རེར་ཐོགས་ཡོད་པའི་དབང་དུ་བཏང་ན་ཡང་། མི་ཧ་ཅང་མང་པོ་དང་ཚད་མེད་པ་གསོད་ཐུབ་པའི་མཐུ་ནུས་ཅན་གྱི་དྲག་ཆས་མེད། ལོ་རབས་ལྔ་བཅུ་ཧྲིལ་བོར་དམག་འཁྲུག་མཚམས་མ་ཆད་པས་ཕལ་ཆེ་བ་རྩ་གཏོར་ཕྱིན་ཡོད། དེར་བརྟེན། བོད་མིས་ཁྲོའུ་ཁྲར་༼twitter༽སྟེང་དུ་ལོ་དེར་ཨ་མཆོག་གིས་གུང་ཁྲན་ལ་རྣོ་ངར་ལྡན་པའི་གཡུལ་འགྱེད་ཅིག་བྱས་པ་ནི་ཀན་ལྷོ་ཐུད་བྷོད་པའི་གཟི་བརྗིད་རེད་ཅེས་བྲིས་འདུག
༢༠༠༨ལོའི་འཛམ་གླིང་མི་དམངས་ཀྱིས་དོ་སྣང་བསླེབས་པའི་ཞི་རྒོལ་དེར། ངས་བྱི་ལོ་བའི་གངས་སེང་གི་ངར་སྒྲ་ཞེས་འབོད་ཀྱི་ཡོད། རྒྱུ་མཚན་ལོ་དེ་ནི་རྒྱ་ནག་གི་ཞིང་པའི་ལོ་ཐོའི་བྱི་བའི་ལོ་རེད། མ་ཟད་གངས་སེང་ནི་ཐུད་བྷོད་པའི་དགོས་འདོད་ཀྱི་རང་དབང་གི་མཚོན་དོན་ཡིན། ཨ་མཆོག་བོད་མིས་ཞི་རྒོལ་ནི་འབུར་དུ་ཐོན་པ་རེད། མིག་སྔར་རྒྱལ་མཚམས་མེད་པའི་གསར་འགོད་པས་བླངས་པའི་སྐབས་དེའི་ཞི་རྒོལ་གྱི་རྒྱབ་གཟུགས་བརྙན་ལེན་ཞིག་ཏུ་བྱི་ལོ་བའི་གངས་སེང་གི་ངར་སྒྲའི་མཚོན་ཐབས་བྱེ་བྲག་པ་ཞིག་ནི་འདྲ་རིས་སྟེང་བོད་མི་ཚོ་དང་རྟ་བས་རྟ་རྒྱུག་ཁྲོད་སྲོལ་རྒྱུན་གྱི་ཀི་བསྭོ་འདེབས་པ་དང་རླུང་རྟ་གཏོར་བ། རྡུལ་འཚུབ་ལང་ལོང་གི་ཁྲོད་ནས་བློ་སྤོབས་ཀྱིས་མདུན་དུ་སྐྱོད་ཀྱི་ཡོད། པར་ངོས་གཞན་ཞིག་ནི་པགས་ཚག་གྱོན་པའི་བོད་མི་ཚོ་གྲོང་རྡལ་སྲིད་གཞུང་གི་མདུན་དུ་འཚོགས་ནས་ན་གཞོན་ཁ་ཤས་ཤིག་གིས་དར་ཤིང་སྟེང་གི་རྒྱ་ནག་གི་རྒྱལ་དར་མར་ཕབ་ནས་ས་ལ་གཡུགས་ཤིང་། རང་ཉིད་ཀྱིས་བཟོས་པའི་གངས་རི་དང་གངས་སེང་རྟགས་ཅན་གྱི་རྒྱལ་དར་བསྒྲེངས་འཛུགས་བྱས།
ད་དུང་ཕྱི་ལོ་༢༠༠༩ལོའི་ནས་བཟུང་། རྒྱུན་མཐུད་པའི་རང་ལུས་མེར་བསྲེགས་ཀྱི་ཐབས་ལམ་དེ་དབང་འཛིན་པའི་དྲག་གནོན་གྱི་གདུག་རྩུབ་འོག་ཏུ་ཚུད་པ་དང་། བོད་ནང་ལོག་ཁྱོན་ཡོངས་ནས་བོད་མི་༩༩ཡིས་རང་ལུས་མེ་རུ་བསྒྲོན་ཡོད་ལ། དེ་དག་ལས་ཀྱང་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་དུ་བོད་མི་༢༡་གིས་རང་ལུས་མེར་བསྲེགས་བཏང་ཡོད། བུད་མེད་སློབ་ཕྲུག་གཅིག་དང་ལྷ་ས་རུ་ཞོར་ལས་བྱེད་མཁན་གྱི་ན་གཞོན་གཅིག་མ་གཏོགས་གཞན་ཚང་མ་འབྲོག་པ་རེད། མ་ཟད་ཀན་ལྷོ་བོད་རིགས་རང་སྐྱོང་ཁུལ་བསང་ཆུ་རྫོང་དུ་འབྲོག་པ་༡༡གིས་རང་ལུས་མེར་བསྲེགས་བཏང་ཡོད་པ་དང་། ད་དུང་བསང་ཆུ་རྫོང་ཨ་མཆོག་གྲོང་རྡལ་དུ་འབྲོག་པ་༤ཡིས་རང་ལུས་མེར་བསྲེགས་བཏང་ཡོད།
དོན་དངོས་ཐོག་སྔར་ཡོད་ཀྱི་ཚོ་བ་དེ་གར་གཏོགས་མཁན་གྱིས་བཤད་ཚུལ་ལྟར་ན། ཀན་ལྷོ་ཁུལ་དུ་བོད་རིགས་༢༡ གིས་རང་ལུས་མེར་བསྲེགས་བཏང་བའི་ཁྲོད་ཉུང་མཐའ་ཡང་བོད་མི་༡༦ སྔར་ཡོད་ཀྱི་ཨ་མཆོག་ཚོ་བའི་འབྲོག་པ་རེད་ལ། ཚང་མ་༡༩༥༠་ནང་གི་ཟིང་ཆ་སློང་མཁན་དུ་བརྩིས་ནས་གང་བྱུང་དུ་དམར་གསོད་བྱས་པའི་ཁྲོད་སྲོག་ཉེན་ལས་ཐར་བ་དག་གི་རྗེས་རབས་པ་རེད། དེ་དག་ལས་དགུང་ལོ་༦༡ ལ་སོན་པའི་དོན་འགྲུབ་ནི་ལོ་སྔོན་མའི་ཕྱི་ཟླ་༡༠བའི་ཚེས་༢༢ཉིན་བླ་བྲང་དགོན་པ་ནས་རང་ལུས་མེར་བསྲེགས་ཀྱིས་སྐུ་སྲོག་བློས་གཏོང་མཁན་དེ་ཡིན། ཁོང་གིས་ཁ་ཆེམས་འདི་འདྲ་ཞིག་བཞག་ཡོད།
བླ་བྲང་དགོན་པའི་གྲྭ་བ་དང་ས་གནས་ན་གཞོན་རྣམས་ཀྱིས་རང་ལུས་མེར་བསྲེགས་ཀྱི་ལམ་ཁ་མ་འདེམས་རོགས། གསོན་པོར་བསྡད་དེ་མི་རིགས་ཀྱི་མ་འོངས་པའི་བྱ་བཞག་གི་ཆེད་དུ་འབད་པ་དང་ལག་རྗེས་འཇོག་དགོས། ང་དང་རྒན་རབས་པ་སྟེ་༡༩༥༨ལོ་ནས་༡༩༥༩ལོའི་བར་གྱི་རྒན་རབས་པ་དག་གིས་རྒྱ་ནག་སྲིད་གཞུང་གི་གཏོར་བརླག་དང་ཆག་སྒོ་མང་པོ་མྱངས་པ་རེད། དེར་བརྟེན། ང་དང་ལོ་ན་མཐོ་བའི་རྒན་རབས་པ་གཞན་དག་གིས་ད་གཟོད་རང་ལུས་མེར་བསྲེགས་ཀྱི་ལམ་ཁ་འདི་འདེམས་འོས།
ཁ་ཆེམས་འདིའི་ནང་ནས་ང་ཚོས་མཐོང་ཐུབ་པ་ནི་ཁྲག་གི་མིག་ཆུས་གྲུབ་པའི་བརྗེད་བྱང་དེ་ཡིན་ལ། དེང་སྐབས་ད་དུང་བོད་མིས་སྔར་བཞིན་དེ་དག་སེམས་ལ་དམ་པོར་བཟུང་ཡོད་པ་སྟེ། སྲོག་ཉེན་ལས་ཐར་མཁན་དག་གིས་ངག་དང་རྣ་བ་བརྒྱུད་ནས་རྗེས་རབས་པའི་སེམས་ལ་ཟབ་པོར་བརྐོས་ཡོད། བཙན་གནོན་མཁན་གྱིས་འུད་སྒྲོག་བྱས་པའི་བཅིངས་འགྲོལ་འཐོབ་ཡོད་པར་བཤད་པ་དེ་བདེན་པ་རྩ་བ་ནས་མིན་ལ། དེ་ནས་བཟུང་བདེ་སྐྱིད་ཀྱི་འཚོ་བ་རོལ་གྱི་ཡོད་ཅེས་པའི་རྫུན་པའི་རྣམ་པ་དེ་འདྲ་སྟེ། འདི་ནི་ད་གཟོད་དངོས་ཡོད་གནས་ཚུལ་རེད།
ངས་ཤེས་ཚོད་ལྟར་སྐུ་གཤེགས་དཔའ་བོ་ཚེ་རིང་བཀྲ་ཤིས་ཀྱི་ལག་རྗེས་སྐོར་བཤད་ན།
ཁོང་ནི་ཨ་མདོ་བླ་བྲང་༼ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་བསང་ཆུ་རྫོང་༽ ཨ་མཆོག་གྲོང་རྡལ་སྐྱིད་སྡེ་བའི་འབྲོག་པ་རེད་ལ། དགུང་ལོ་༢༢ཡིན། ཚང་མས་ཁོང་ལ་ཚེ་བྷེ་ཞེས་འབོད། ༢༠༡༣ལོའི་ཟླ་༡པའི་ཚེས་༡༢ཉིན་གྱི་ཞོགས་པ་སྔ་མོ་ནས་ཁོང་གིས་བོད་ཀྱི་སྲོལ་རྒྱུན་གྱི་ཕྱུ་པ་གཙང་དག་ཅིག་གྱོན་ནས་ཕྱུགས་འཚོ་རུ་སོང་། འོན་ཀྱང་། ཉིན་གུང་མཚམས་སུ་ཁོང་གིས་རང་ལུས་ལྕགས་སྐུད་ཀྱིས་བསྡམས་ཏེ་རང་ཉིད་གཅིག་པོ་གྲོང་རྡལ་དུ་ཕྱིན། མ་ཟད་ནང་མིས་ཁོང་གི་དམིགས་ཡུལ་དང་འགྲོ་སྐྱོད་རྩ་བ་ནས་ཤེས་མེད།
ཨ་མཆོག་གྲོང་རྡལ་ནི་བོད་ཁུལ་དུ་དུས་རྒྱུན་མཐོང་ཐུབ་པའི་གྲོང་རྡལ་ཐབས་ཆག་ཅིག་ཡིན། ཐ་ན་ལམ་ཁ་ལ་སྣུམ་ནག་ཀྱང་བཏིངས་མེད། ཚེ་རིང་བཀྲ་ཤིས་ཀྱིས་ལུས་སྟེང་དུ་བླུགས་པའི་རླངས་སྣུམ་དེ་ཇི་ལྟར་རག་མིན་སུས་ཀྱང་མི་ཤེས། དམ་པོ་བསྡམས་པའི་ལྕགས་སྐུད་དེས་རླངས་སྣུམ་གྱིས་སིམ་པའི་ལྭ་བ་འབར་ཤུགས་ཆེ་རུ་བཏང་ཡོད། མ་ཟད་ཁོང་གིས་ས་སེར་གྱི་ལམ་ཁའི་སྟེང་རང་ཉིད་མེ་རུ་སྦར་བ་དང་། ༧རྒྱལ་བ་བསྟན་འཛིན་རྒྱ་མཚོ། ༧རྒྱལ་བ་བསྟན་འཛིན་རྒྱ་མཚོ། ཞེས་སྐད་འབོད་ཆད་མེད་དུ་བྱས། འདི་ནི་ཏཱ་ལའི་བླ་མའི་མཚན་རེད། སྐར་མ་འགའི་རྗེས་སུ་ཁོང་འགྱེལ་སོང་། དམག་མི་དང་ཉེན་རྟོག་པ་འཕྲལ་དུ་འབྱོར་ནས་ཁོང་གི་ཕུང་པོ་འཕྲོག་པར་བརྩམས་མོད། འོན་ཀྱང་བོད་མི་ཚོས་བཀག་འགོག་བྱ་ཕྱིར་ཚེ་རིང་བཀྲ་ཤིས་ཀྱི་ཕུང་པོའི་མཐའ་ནས་བསྐོར་ཏེ། དམག་མི་དང་ཉེན་རྟོག་པ་ཁོང་གི་ཕུང་པོའི་འཁྲིས་ལ་གོམ་པ་གང་ཡང་སྤོ་བཅུག་མེད། ཁོང་ཚོས་མ་ཎི་འུར་འདོན་བྱེད། མེ་ལྕེ་ད་དུང་འཚིག་རོར་གྱུར་བའི་ལུས་སྟེང་དུ་འབར་གྱིན་འདུག བོད་མི་ཚོས་ཁོང་གི་ཕུང་བོ་མཚོན་ཆ་ཐོགས་པའི་དམག་མི་དང་ཉེན་རྟོག་རུ་ཁག་བརྒྱུད་ཁོང་གི་ཁྱིམ་དུ་གདན་འདྲེན་ཞུས། ཡུལ་ཕྱོགས་གཅིག་པ་དང་གྲྭ་བ་ཚང་མས་ཁ་བཏགས་བཟུང་ནས་ཁོང་གི་ཆེད་དུ་ཆེས་མཐའ་མཇུག་གི་ཁ་འབྲལ་གྱི་བསྔོ་སྨོན་འཚོགས་པ་རེད། དཔོན་པོ་དང་སྤྱི་བདེ་ཉེན་རྟོག་པའི་རླངས་འཁོར་དེ་མ་ཐག་འབྱོར་སོང་། ཁོང་ཚོས་ཚེ་རིང་བཀྲ་ཤིས་ཀྱི་སྐུ་ཕུང་ལམ་སང་ཞུགས་འབུལ་བྱ་དགོས་པའི་བཙན་བཀའ་བཏང་། དཔོན་པོ་ཞིག་གིས་ཐ་ན་ལག་པས་སྒྲོག་ཙེ་ལ་བརྡེགས་ནས་ངར་སྐད་ཀྱིས་བཤད་རྒྱུར། ཁྱོད་ཚོའི་ནང་མི་དང་ཏཱ་ལའི་ཁ་བྲལ་རུ་ཚོགས་བར་གསང་བའི་འབྲེལ་བ་ཞིག་འདུག ཉེན་རྟོག་པ་ཧ་ཅང་མང་པོ་སྡེ་མཐའ་རུ་བསྡད་ནས་སྡེ་བ་གཞན་གྱི་བོད་མི་གདུང་སེམས་མཉམ་བསྐྱེད་དུ་ཡོང་མཁན་རྣམས་བཀག་འགོག་བྱས། ནང་མི་ཡོངས་དང་སྡེ་བའི་བདེ་འཇགས་ཀྱི་ཕྱིར་དུ་ཚེ་རིང་བཀྲ་ཤིས་ཀྱི་ཨ་ཕས་མཚན་མོ་དེ་ག་རང་ལ་སྐུ་ཕུང་ཞུགས་འབུལ་བྱེད་པར་ཁས་ལེན་བྱས། ཚེ་རིང་བཀྲ་ཤིས་ཀྱི་ཨ་མ་དྲན་པ་ཐོར་ནས་སྨན་ཁང་དུ་བསྐྱེལ། འདི་ལྟར་འཁྱག་བསིལ་བསིལ་གྱི་མཚན་གུང་དང་། འཁྱག་བསིལ་བསིལ་གྱི་མཚན་གུད་ལས་འཁྱག་པའི་དམག་མི་དང་ཉེན་རྟོག་པའི་སོ་ལྟ་འོག ཚེ་རིང་བཀྲ་ཤིས་ཀྱི་སྐུ་ཕུང་ཡང་བསྐྱར་མེ་རུ་སྦར་ཏེ་ཞུགས་འབུལ་ཡོངས་སུ་གྲུབ།
ཚེ་རིང་བཀྲ་ཤིས་ངོ་ཤེས་མཁན་གྱི་བོད་མི་ཚང་མས་ཁོང་ནི་རང་གཤིས་འཇམ་ལ་བརྩེ་སེམས་ཆེ་བ། གུས་ཞབས་ཆེ་བའི་ན་གཞོན་སྙིང་རྗེ་ཞིག་ཡིན། མ་ཟད། འབྲོག་པ་ཞིག་ཡིན་པའི་ཆ་ནས་ཁོང་རྟ་ཞོན་རྒྱུར་དགའ་ཞིང་། རྟ་རྒྱུག་འགྲན་བསྡུར་ལ་དམིགས་བསལ་གྱིས་སྤྲོ་བ་ཆེ་བར་བཤད།
ཚེ་རིང་བཀྲ་ཤིས་ཀྱི་ཨ་ཕའི་མིང་ལ་གདུགས་དཀར་སྐྱབས་དང་ཨ་མའི་མིང་ལ་ཚེ་རིང་སྒྲོལ་མ། ཨ་ཆེ་གཉིས་ཕུད། ཁོང་ནི་ཁྱིམ་གྱི་བུ་གཅེས་ཕྲུག་ཅིག་རེད། ཁོང་གཉེན་བསྒྲིགས་བྱས་ཟིན་པ་དང་ཆུང་མའི་མིང་ལ་ཡུམ་མཚོ་སྐྱིད་ཟེར། ཁོང་ནི་ད་དུང་VOA་ཨ་རིའི་རླུང་འཕྲིན་ཁང་གི་བོད་སྐད་སྡེ་ཚན་གྱི་གསར་འགོད་པ་དང་བརྙན་འཕྲིན་ལེ་ཚན་གྱི་འདོ་འཛིན་པ་ཚེ་རིང་སྐྱིད་ཀྱི་ཚ་བོ་རེད།
ཆུང་དུས་ཁོང་གཉིས་མཉམ་དུ་འཚོ་བ་ལ་བརྟེན་ནས་ཚེ་རིང་བཀྲ་ཤིས་ཀྱིས་ཚེ་རིང་སྐྱིད་ལ་ཨ་ཆེ་ཟེར། ཁྲེའུ་ཁྲར་སྟེང་དུ་ཚེ་རིང་སྐྱིད་ཀྱིས་འདི་ལྟར་བྲིས་འདུག ཕུ་བོ་གདུགས་དཀར་སྐྱབས་ཀྱི་བུ་གཅིག་པུ་དེ་རིང་ཆུ་ཚོད་གཉིས་པ་ཡར་མར་ཙམ་དུ་ཨ་མཆོག་ཁྲོམ་ལམ་ནས་རང་ལུས་མེར་བསྲེགས་བཏང་སྟེ་སྐུ་གྲོངས། ང་ཕ་ཡུལ་དང་ཁ་གྱེས་སྐབས་ལོ་བརྒྱད་ལ་སོན་མ་ཐག་ཡིན་ལ། ང་ཕ་ཡུལ་དང་ཁ་བྲལ་རྗེས་ཁོང་སློབ་གྲྭ་ནས་ཕྱིར་བུད་འདུག ཉིན་ཤས་སྔོན་ཁོང་གིས་ད་དུང་ཁ་པར་ལས་བཤད་རྒྱུར། ཨ་ཆེ། ཁྱེད་ནམ་རྒྱུན་བརྙན་འཕྲིན་ནས་རིག་དུས་ཕྱུ་པ་ཁ་ཤས་ཤིག་ལས་མི་འདུག་གཱ ངས་ཁྱེད་ལ་ཅིག་བསྐུར་དགོས་སམ། འདི་ནི་ངས་ལོ་ངོ་མང་པོ་ལ་མ་ཐུག་པའི་ཚ་བོ་དང་མཉམ་དུ་སྐད་ཆ་བཤད་པ་མཐའ་མ་དེ་ཡིན། ནང་མི་ཚང་མས་ཁོང་ལ་ཧ་ཅང་གཅེས། ཕུ་བོས་བཤད་རྒྱུར། དེ་རིང་ཞོགས་པ་དགའ་དགའ་སྤྲོ་སྤྲོའི་ངང་ཕྱུགས་འཚོ་རུ་བུད་སོང་། འདི་ལྟར་འགྲོ་རྒྱུ་ཡིན་པ་སུས་ཤེས།
ག་དུས་ཡིན་ཡང་རང་སྲེག་གི་གནད་དོན་སྤེལ་ཐེངས་རེར་སེམས་པ་ཧ་ཅང་སྡུག མ་ཟད་ཐེངས་ཁ་ཤས་ཤིག་ལ་གསར་འགོད་པའི་ཐོབ་ཐང་བརྗེད་ནས་རང་སྲེག་མཇུག་སྒྲིལ་དགོས་པའི་སྐད་འབོད་བྱས་པ་ཡིན། མ་བསམ་ས་ནས་རང་ཉིད་ཀྱི་མགོ་ཐོག་ཏུ་ལྷུང་སོང་། ཕུ་བོར་བུ་འདི་འདྲ་ཞིག་ཡོད། ཁོང་ནི་ནང་མི་ཡོངས་ཀྱི་རྒྱལ་སྲས་ཡིན། རང་སྲེག་མཁན་དག་གི་ནང་མིའི་སྡུག་བསྔལ་དེ་ད་ཐེངས་གཞི་ནས་ཚོར་བྱུང་་་་།
ཁོ་མོར་མཚོན་ན། ཇེ་མང་ནས་ཇེ་མང་དུ་འགྲོ་བཞིན་པའི་རང་སྲེག་མཁན་གྱི་སྐུ་གཤེགས་དཔའ་བོ་དག་ལ་སེམས་གཏིང་ནས་གུས་འདུད་དང་། ཟིན་ཐོར་བཀོད་དེ་ཁྱབ་བསྒྲགས་བྱེད་ཀྱི་ཡོད་ན་ཡང་། སྐད་ཆས་ཡོད་ཚད་མཚོན་པར་བྱ་རྒྱུ་ནི་ཧ་ཅང་དཀའ།
(བསྒྱུར་རྩོམ་འདིའི་པར་དབང་སྐར་ཁུང་དྲ་བར་ཡོད།)


text:
གཏམ་དཔེ་ནི་དམངས་ཁྲོད་ངག་རྩོམ་ལས་བརྗོད་བྱ་དང་རྗོད་ཚིག་གང་གི་ཆ་ནས་ཀྱང་ཁྱད་ཆོས་བུར་དུ་ཐོན་པ་ཞིག་ཡིན་ལ།
ཕྱི་གླིང་གི་མཁས་པ་མང་པོ་ཞིག་གིས“གཏམ་དཔེ་ནི་ཁྲོམ་སྲང་གི་ཤེས་བྱ་ཡིན”ཞེས་ གསུངས་ཡོད་པ་ལྟར། བོད་རིགས་ངལ་རྩོལ་མི་དམངས་ཀྱིས་དུས་ཡུན་རིང་པོར་ཕྱི་སྣོད་ཀྱི་འཇིག་རྟེན་དང་ ནང་བཅུད་ཀྱི་སེམས་ཅན་ལས་སྣང་ཚུལ་མང་པོ་ཞིག་ལ་བརྟགས་པ་ལས་ཐོན་པའི་ངལ་རྩོལ་ དང་ཀུན་སྤྱོད། འཚོ་བ་དང་ལས་འབྲས་སོགས་ཀྱི་ཉམས་མྱོང་ཚད་མཐོན་པོའི་སྒོ་ནས་ཕྱོགས་སྡོམ་བྱས་ པའི་ཤེས་བྱ་དང་སྐད་ཆའི་སྒྱུ་རྩལ་ཞིག་ཀྱང་ཡིན། དེ་ནི་གཞུང་གཞན་ལྟར་ཆེད་དུ་དུས་ཚོད་བཀོལ་ཏེ་སློབ་སྦྱོང་བྱེད་མི་དགོས་པར་ཡི་ གེ་འབྲུ་འདེད་ཙམ་མི་ཤེས་པའི་རྒད་པོ་ཚོས་ཀྱང“གཏམ་ཡག་དགོས་ན་དཔེ་ཤོད། མོ་ཡག་དགོས་ན་རྒྱན་ཐོགས”ཞེས་པའི་དཔེ་ལྟར་ངག་སྒྲོས་སུ་རྒྱུན་འབྱམས་ལ་སོང་ཡོད།
དང་པོ། ཕྱི་རབས་པ་གསོ་སྐྱོང་གི་སློབ་གསོའི་རིན་ཐང་།
དམངས་ ཁྲོད་རྩོམ་རིག་ནི་བོད་རིགས་ངལ་རྩོལ་མི་དམངས་ཀྱིས་དུས་ཡུན་རིང་བའི་འཚོ་བའི་ ཉམས་མྱོང་ཕུན་སུམ་ཚོགས་པའི་རྨང་གཞིའི་སྟེང་ཐོན་པ་ཡིན་པས་ཉམས་མྱོང་གི་ བསྡོམས་ཚིག་རེད་ཅེས་བཤད་ཆོག ངལ་རྩོལ་མི་དམངས་ཀྱིས་གཏམ་དཔེ་གསར་གཏོད་བྱེད་པའི་དམིགས་ཡུལ་ཡང་མཐར་གཏུགས་ ནས་སོང་ན། རྒྱ་ཆེ་བའི་མང་ཚོགས་ཀྱིས་རང་དང་ཕྱི་རབས་པར་སློབ་གསོ་ཐོབ་ཆེད་རེད། དེའི་ཕྱིར་གཏམ་དཔེ་ནི་བོད་རིགས་ངལ་རྩོལ་མི་དམངས་ཀྱི་ངག་ཐོག་གི་ཉམས་མྱོང་ གཅིག་ཏུ་འདུས་པའི་བསླབ་དེབ་ཅིག་ཡིན་ཏེ། དཔེར་ན། “ཁ་ངན་པ་རྒོད་ལ་ཤོར་ན། ལུས་ངན་པ་ཁྲིམས་ལ་སྦྱོར”ཞེས་པ་ལྟ་བུ་ཇོ་བོ་རྗེས་གསུངས་པ་བཞིན“ཁ་ནི་ཉེས་པ་ཀུན་གྱི་སྒོ་མོ་སྟེ། དེ་ལ་སྒོ་ཟྭ་བརྒྱབ་ན་ཅི་མ་རུང”ཞེས་ པས་ཁ་ནས་དོན་ཡོད་མེད་ཀྱི་གཏམ་དང་མནོ་བསམ་སྔོན་དུ་མ་སོང་བའི་སྐད་ཆ་བཤད་མི་ ཉན་ལ་མཇུག་འབྲས་ངན་པ་རང་གིས་དངོས་སུ་མྱོང་དགོས་ཚུལ་བསྟན་ཡོད། “ཁྱིམ་གཅིག་ན་བུ་སྤུན་མང་བ་དེ། ། དགྲ་ནག་པོ་འདུལ་བའི་ཐོ་བ་ཡིན། ། ཁྱིམ་གཅིག་ན་དབང་ཆེན་མང་བ་དེ། །ཁྱིམ་བཟའ་ཚང་འཐོར་བའི་སྔ་ལྟས་ཡིན། །”ཞེས་ པའི་གཏམ་དཔེ་འདི་ལས་སྤྱིར་ཁྱིམ་གཅིག་ན་བུ་སྤུན་མང་བ་དེ་ཕྱིའི་དགྲ་བོ་འདུལ་ བའི་ཐོ་བ་ལྟ་བུ་ཞིག་ཡིན་པས་ལེགས་པོ་ཞིག་ཡིན་པར་བསྟན་པ་དང་།འོན་ཀྱང་ཁྱིམ་ཚང་ གཅིག་གི་ནང་དུ་མི་ཁ་ཆེན་དབང་ཆེན་མང་ན་ཁ་མི་འཆམ་པར་བཟའ་ཚང་འཐོར་བའི་རྒྱུ་རུ་ འགྱུར་སྲིད་པས་དབང་མགོ་མང་པོ་ཡོད་མི་ཉན་པ་བསྟན་ཡོད། “ང་རྒྱལ་གྱི་སྒང་བུ་ལ། ཡོན་ཏན་གྱི་ཆུ་མི་ཆགས།” གཏམ་ དཔེ་འདིའི་ནང་དུ་ཤེས་བྱ་རིག་གནས་སྦྱང་མཁན་ལ་སློབ་གསོ་བཏང་ཡོད་དེ་རིག་གནས་ ཡང་དག་ཅིག་ཤེས་དགོས་ན་ཐོག་མར་ང་རྒྱལ་འདོར་དགོས་ཚུལ་བསྟན་ཡོད། “ཆུ་བརྒྱ་རྒྱ་མཚོར་འདུས་ན་ཉི་མས་མི་སྐེམ། བུ་བརྒྱའི་བློ་ཁ་མཐུན་ན་ཕྱི་དགྲས་མི་ཚུགས”ཞེས་པ་ལས་བྱ་བ་ཆེ་ཆུང་གང་ཞིག་སྒྲུབ་ཀྱང་མཐུན་སྒྲིལ་མེད་ན་མི་འགྲུབ་པར་ཆིག་དྲིལ་གྱི་བསམ་བློ་ཡོད་དགོས་པར་སྐུལ་མ་བཏང་ཡོད། “མཁས་པ་ཅན་ལ་ལན་ཐེབས་ཀྱང་། ཨུ་ཚུགས་ཅན་ལ་ལན་མི་ཐེབས།” འདིའི་ནང་ལྟ་བུར་མཚོན་ན་གནས་ལུགས་མི་ཤེས་མཁན་ལ་གོ་བརྡ་འཁྲོལ་དཀའ་བ་བཤད་ཡོད། དེ་མིན་གཞན་ཡང་། “ལྗོན་ཤིང་གསོ་བར་ལོ་བཅུ་དང་། མི་བཟང་གསོ་བར་ལོ་བརྒྱ”ལྟ་ བུ་མི་སྐྱོང་བ་དེ་ལས་སླ་མོ་ཞིག་མིན་ཚུལ་བསྟན་ཡོད་། དེ་ལྟར་བོད་ཀྱི་དམངས་ཁྲོད་གཏམ་དཔེ་ནི་གྲངས་མང་བརྗོད་བྱ་ཟབ་པའི་བོད་རིགས་ངལ་ རྩོལ་མི་དམངས་ཀྱིས་སྤྱད་ན་མཛད་མཐའ་མེད་པའི་ནོར་བུ་ཞིག་ཡིན་ཞེས་བརྗོད་པ་རེད། ཡང་དཔེར་ན། “བརྩོན་འགྲུས་དྲག་པོ་མ་བསྐྱེད་ན། ཡོན་ཏན་ལེགས་པོ་ག་ནས་འབྱུང་།” “བསླབས་པའི་དཔེ་ཆ་བློ་ལ་ཟུངས།བསྟན་པའི་བློ་རིག་དོན་ལ་བཀོལ”སོགས་ཧ་ཅང་མང་པོ་ཡོད། ཕ་མས་བུ་ཕྲུག་ལ་ཁ་ཏ་སློབ་གསོ་གཏོང་དུས། དཔེར་ན། “བློ་གྲོས་ཕ་དང་མ་ལ་དྲིས། འདུན་མ་ཉེས་ཀྱང་འགྱོད་རྒྱུ་མེད།”“ཁ་མིག་ཡར་ལྟ་གྱིས། སྐུད་པ་ཡར་འཁེལ་གྱིས”སོགས་ལས་མིར་བླང་དོར་གྱི་གནས་མ་ནོར་བར་བསྟན་ཏེ་ཡ་རབས་ཚུལ་ལྡན་གྱི་འཚོ་སྟངས་ཤེས་སུ་བཅུག་ཡོད།
གཉིས་པ། མི་ཆོས་བསམ་བློའི་སློབ་གསོའི་རིན་ཐང་།
བོད་ཀྱི་གཏམ་དཔེའི་རྗོད་བྱེད་ཀྱི་ཚིག་སྙན་ཞིང་བརྗོད་བྱ་དོན་གྱི་ཆ་ནས་རོང་འབྲོག་ ངལ་རྩོལ་མི་དམངས་ཀྱིས་ལོ་མང་པོའི་འཚོ་བ་དངོས་ཀྱི་ལག་ལེན་ཁྲོད་ཕྱོགས་སྡོམ་ བྱས་པའི་མི་ཆོས་སྐོར་གྱི་ཉམས་མྱོང་བསླབ་བྱ་ཡིན་ལ། དེ་དག་ནི་རྗེས་རབས་པར་སློབ་གསོ་ཐེབས་ནུས་པའི་རྨད་དུ་བྱུང་བའི་ངག་ཐོག་རྩོམ་ རིག་ཅིག་རེད། “ཕོ་ཆེ་བའི་མི་ལ་བརྒྱག་རྒྱུ་མེད། སེམས་ཆུང་བའི་མི་ལ་སྐྱིད་རྒྱུ་མེད།”“སྡེ་དོན་བཤད་ན་ཁོག་པ་ཡངས་དགོས། རྒོད་པོ་འཁྲིད་ན་མཐུར་མདའ་རིང་དགོས།”
“སྤོ་ཐུང་ཐུང་གིས་མི་རྫོད། ལ་ཐུང་ཐུང་གིས་རྟ་རྫོད”ཅེས་ པ་ལྟ་བུ་ལས་མི་དང་མིའི་བར་བྱ་བ་ཆེ་ཆུང་གང་ཞིག་སྒྲུབ་ཀྱང་ཁོག་ཡངས་བྱ་རྒྱུ་ ནི་གལ་ཆེན་པོ་དང་ལྷག་པར་མི་མང་པོའི་མགོ་བའམ་སྣེ་འཁྲིད་མཁན་ཞིག་ལ་མཚོན་ན་ ངེས་པར་བློ་ཁོག་ཡངས་པོ་ཞིག་དགོས་པ་བསྟན། “མ་ཤེས་པ་ལ་སློབ་དགོས། མ་རིག་པ་ལ་སྟོན་དགོས།”“ཆུང་དུས་སློབ་གཉེར་མ་བྱས་ན། ཆེ་དུས་ངུས་དང་མ་ངུས་མེད།”“བརྩོན་འགྲུས་དྲག་པོ་མ་བསྐྱེད་ན། ཡོན་ཏན་ལེགས་པོ་གང་ནས་འབྱུང”ཞེས་སློབ་གཉེར་གལ་ཆེན་པོ་ཡིན་ཚུལ་དང་། “གྲོགས་བཟང་བསྟེན་ན་ཡོན་ཏན་ཤུགས་ཀྱིས་འཕེལ། གྲོགས་ངན་བསྟེན་ན་སྤྱོད་ངན་ཤུགས་ཀྱིས་འགོས།”“ཆོས་པར་འགྲོགས་ན་ཆོས་བྱེད། རྐུན་མར་འགྲོགས་ན་རྐུ་བྱེད།”“ངན་པར་འགྲོགས་ན་ལྟས་ངན་གྱི་རྟགས་སྟོན། བཟང་པོར་འགྲོགས་ན་དོན་ཆེན་གྱི་མཐའ་རྙེད།”“མི་ངན་ལ་མ་ལྟ། གཏམ་ངན་ལ་མ་ཉན”ཞེས་པ་ལྟ་བུའི་གྲོགས་བཟང་པོར་འགྲོགས་ཤེས་ན་འདི་ཕྱི་གཉིས་ཀྱི་གཏན་བདེ་ཡིན་པར་བསྟན་པ་དང་། “རང་འདོད་ཧམ་པ་གཡོ་སྒྱུ་གསུམ། འཕྲལ་ལམ་སོང་ཡང་ཕུག་མི་དག”ལྟ་ བུར་མཚོན་ན་རང་ཁོ་ན་བསམས་ནས་གཞན་ལ་མནོ་བསམ་མེད་པའི་ཧམ་པ་ཅན་དང་དུས་རྒྱུན་ དུ་རྫུན་སོགས་གཡོ་སྒྱུ་ཁོ་ནས་མི་མགོ་སྐོར་མཁན་དག་གནས་སྐབས་གཞན་གྱིས་མ་ཤེས་ ཀྱང་དུས་ནམ་ཞིག་གི་ཚེ་མངོན་འགྱུར་ཡོང་བས་དེའི་ཕྱོགས་ལ་གཟབ་ནན་དགོས་ཚུལ་ བསྟན། “མི་གང་ཡིན་གྱི་གཏམ་ལ་མ་ཉན། རྟ་གང་མཐོང་གི་འཕོངས་ལ་མ་ཞོན”ཞེས་ མ་ཤེས་རྨོངས་ཚོད་ཀྱི་སྒོ་ནས་རང་ལ་ཆ་རྒྱུས་མེད་པའི་མི་གང་ཡིན་གྱི་སྐད་ཆར་ཉན་ མི་རུང་བ་དང་གལ་ཏེ་ཉན་པའི་མཇུག་འབྲས་རང་གཞན་གཉིས་ཀ་ཕུང་བར་འགྱུར་འགྲོ་བ་ བསྟན་ཡོད། དེ་བས་མི་ཆོས་སྐོར་གྱི་གཏམ་དཔེ་ནི་བགྲང་ལས་འདས་པ་ཞིག་ཡོད་པས་ཡོད་ཚད་གླེང་བ་ ངལ་བའི་རྒྱུ་ལས་མི་འདུག་པས་དཔེ་མཚོན་ཙམ་བཀོད་པ་ཡིན།
གསུམ་པ། ལས་རིགས་ཉམས་མྱོང་གི་སློབ་གསོའི་རིན་ཐང་།
1.ཚོང་ལས། དཔལ་འབྱོར་གཉེར་སྟངས་སྐོར་ཀྱི་ཉམས་མྱོང་དེ་ཕྱི་རབས་པར་ཤེས་སུ་འཇུག་ཆེད་དེའི་སྐོར་ཀྱི་གཏམ་དཔེ་ནི་དཔེར་ན། “ཚོང་འགྲིག་སར་རྒྱག གྲོས་འགྲིག་སར་གཅོད།”ཅེས་ པ་ལྟ་བུ་སྟེ། ཚོང་ལས་དཔལ་འབྱོར་གཉེར་ན་ཚོང་རའི་གནས་ཚུལ་རྒྱུས་ལོན་ནས་གཉེར་དགོས་པ་ལས་རང་ འདོད་འོལ་ཚོད་བྱས་ན་གྱོང་རེག་པ་བསྟན་འདུག་པ་དང་།
“ཚོང་ཁེ་ཕ་མགོ་ཡིན་རུང་རྒྱོབས། རང་སྐལ་རུས་པ་ཡིན་རུང་ཐོགས”ཞེས་ པས་མི་གཞན་ཕར་ཞོག་རང་གི་ཕ་ཡིན་ཡང་ཁེ་སྤོགས་ལེན་ཐུབ་ན་ལེན་དགོས་ཞེས་ཚོང་ རྒྱག་ས་ན་ཁ་ངོ་མེད་པ་དང་གལ་ཏེ་གྱོང་ཁུར་ཡང་འཁང་ར་བྱེད་རྒྱུ་མེད་པའི་སྐོར་ བསྟན་པ་ལྟ་བུ་མང་ངོ་། །
2.ཞིང་ལས། དཔེར་ན། “ཆུ་མེད་ན་ལྗང་པ་གསོན་མི་ཐུབ། ལུད་མེད་ན་ལྗང་པ་འཕེལ་མི་ཐུབ”ཅེས་དང་། “སྟོན་འབྲུ་རི་ལྟར་སྤུང་འདོད་ན། དགུན་ལུད་རི་ལྟར་གསོག་དགོས”ཞེས་དང་། ཡང“ཞིང་འདེབས་ན་གཤོལ་དགོས། ནས་འཕར་ན་ཁེམ་དགོས”ལྟ་བུ་ཞིང་ལས་ཡོ་བྱད་དང་། ཞིང་པའི་འཚོ་རྟེན་གཙོ་བོ་ཡིན་པར་བསྟན་པ་ནི་དཔེར་ན། “མི་ཁ་གསོ་བར་འབྲུ་དགོས། ཕྱུགས་ཟོག་འཚོ་བར་རྩྭ་དགོས”ཞེས་དང་། སོ་ནམ་ཀྱི་དུས“དྲོད་གཤེར་འཛོམ་དུས་ས་བོན་ཐོབ།”
“དཔྱིད་ཀྱི་ལུད་ལ་དྲི་ངན་མེད། སྟོན་ཁའི་ནས་ལ་དྲི་བཟང་མེད”སོགས་ལྟ་བུའོ།།
3.ཕྱུགས་ལས། ཕྱུགས་ལས་སྐོར་གྱི་ཉམས་མྱོང་ལས་ཐོན་པའི་གཏམ་དཔེ་བགྲང་ལས་འདས་པ་ལས་དཔེ་མཚོན་ཙམ་བཀོད་ན། “ཕྱུགས་མང་ན་འབྱོར་བའི་རྒྱུ། མི་མང་ན་སྟོབས་ཀྱི་རྒྱུ”ཞེས་དང་། “ནོར་ལུག་བཟང་དང་མི་བཟང་། བདག་པོའི་སྔ་ལངས་ཕྱི་ཉལ།”“དཔྱིད་ལུག་ནད་པ་རེད། ལུག་རྫི་སྨན་པ་རེད།” དེ་མིན“ལུག་ཁྲིད་ན་མི་འགྲོ། ཁྱི་དེད་ན་མི་འགྲོ།” “མི་ནས་ཀྱིས་གསོ། ཕྱུགས་སྲན་གྱིས་གསོ།”སོགས་ ཕྱུགས་ལས་དང་འབྲེལ་བའི་གཏམ་དཔེ་མང་ངོ་། །འདིར་བསྟན་ཞིང་ཕྱུགས་ཚོང་ལས་བཅས་གང་ཡིན་ཡང་བོད་ཀྱི་སྲོལ་རྒྱུན་གྱི་འཚོ་ རྟེན་དང་དཔལ་འབྱོར་སྒྲུབ་པའི་ལས་རིགས་ཆེན་པོ་གསུམ་དང་འབྲེལ་བའི་གཏམ་དཔེའི་ སྐོར་ཡིན་ལ། དེ་རེ་རེའི་ནང་དུ་ཡ་རབས་མི་ཆོས་བཟང་པོའི་བསམ་པ་གཞིར་བཞག་གིས་འཇིག་རྟེན་གྱི་ འཚོ་ཐབས་བདེ་ཐབས་ཀྱི་རིགས་ལམ་གསལ་བོ་ཞིག་དང་། ལམ་དེར་ཇི་ལྟར་འཇུག་ཚུལ་དང་། མཉམ་འཇོག་སའི་གནད་གང་ཡིན་པ། གང་དང་གང་ལ་འཛེམས་འཛི་དང་སྤང་བླང་དགོས་པ་སོགས་སློབ་གསོའི་ནང་དོན་ཆ་ཚང་ལ་ གནད་འདུས་པ་མང་པོ་ཞིག་བསྟན་ཡོད་པ་རེད།།
རྩོམ་འཇུག་པ།ལྷ་ཆེན་རྒྱལ།


text:
རྒྱ་ནག་གི་སྤྱི་དམངས་ཐོབ་ཐང་འཐབ་རྩོད་པ་དང་འགྲོ་བ་མིའི་ཐོབ་ཐང་གི་ཁྲིམས་རྩོད་པ་སྐུ་ཞབས་ཞའེ་ཡཱང་། (Xie Yang)ལགས། ༢༠༡༥ ཟླ་ ༧ ཚེས་ ༡༢ ཉིན་རྒྱ་ནག་གཞུང་གིས་རྒྱལ་ཁབ་ཀྱི་ངོ་ལོག་པ་དང་སྤྱི་ཚོགས་ལ་ཟིང་ཆ་སློང་མཁན་གྱི་ཉེས་འཛུགས་འོག་འཛིན་བཟུང་བྱས་ཡོད་པ་དང་། ཉེ་ལམ་ ༢༠༡༧ ཟླ་ ༡ ཚེས་ ༤ ཉིན་ཁོང་གི་བཟའ་ཟླ་ཁྲིན་ཀཱོ་ཆོ་ལགས་ཀྱིས་ཁྲིམས་རྩོད་པ་གཉིས་གླས་ཏེ། ཁྲཱང་ཧྲ་བཙོན་ཁང་དུ་བསྐྱོད་དེ་ཁོང་ལ་བཅར་འདྲི་ཞུས་ཡོད་པ་འདིར་བོད་བསྒྱུར་ཞུས་ཡོད།་་་
ད་ལྟའི་བཙན་བྱོལ་བོད་མིའི་མཐོ་རིམ་སློབ་གཉེར་ཁང་ཁག་གི་སློབ་མའི་གནས་ཚད་དང་སློབ་ཚན་སོགས་ཀྱི་སྐོར་ལ། ཝཱ་ར་ཎ་སི་མཐོ་སློབ་དང་སཱ་ར་མཐོ་སློབ། ཏཱ་ལའི་བླ་མ་མཐོ་སློབ། ནོར་གླིང་མཐོ་སློབ་བཅས་ཀྱི་དགེ་རྒན་ ༤ ལ་ཐུན་མོང་གི་དྲི་བ་གསུམ་རེ་བཏང་ཡོད།་་་
ཚན་པ་སྔ་མའི་འཕྲོས། བོད་བརྒྱུད་ནང་བསྟན་གྱི་རྩ་རླུང་འཕྲུལ་འཁོར་སློབ་དཔོན་གཉན་རྩེ་སྤྲུལ་སྐུ་བློ་བཟང་དམ་ཆོས་ཉི་མ་མཆོག་ལ་གསང་བསྔགས་ཀྱི་རྩ་རླུང་ཐིག་ལེ་དང་གཏུམ་མོ་སོགས་ཀྱི་སྐོར་ལ་བཅར་འདྲི་ཞུས།་་་
བདུན་ཕྲག་སྔོན་མའི་ནང་ཨ་རིའི་ས་བཤད་བརྒྱུད་ལམ་གྱིས་ཡུ་རོབ་ནང་གནས་བཞུགས་བོད་བརྒྱུད་ནང་བསྟན་གྱི་རྩ་རླུང་འཕྲུལ་འཁོར་སློབ་དཔོན་གཉན་རྩེ་སྤྲུལ་སྐུ་བློ་བཟང་དམ་ཆོས་ཉི་མ་མཆོག་གིས་གཏུམ་མོའི་དྲོད་སྒོམ་སྟངས་སྐོར་ལ་དངོས་བྱུང་གློག་བརྙན་ཞིག་འགྲེམ་སྤེལ་བྱས་པ་དང་བསྟུན་ཏེ་གསར་འགོད་པས་ཁོང་ལ་གསང་བསྔགས་ཀྱི་རྩ་རླུང་ཐིག་ལེ་དང་གཏུམ་མོ་སོགས་ཀྱི་སྐོར་ལ་བཅར་འདྲི་ཞུས།་་་
ད་ལོའི་ཕྱི་ཟླ་བཞི་པའི་ནང་ཡུ་རོབ་འཇར་མན་དུ་གནས་བཞུགས་བྲག་གཡབ་༧སྐྱབས་མགོན་བློ་ལྡན་ཤེས་རབ་རིན་པོ་ཆེ་མཆོག་དྷ་རམ་ས་ལར་ཕེབས་པ་དང་བསྟུན་ཏེ་འདི་ག་བོད་ཀྱི་དུས་བབ་ཀྱི་རྩོམ་སྒྲིག་པ་དོན་གྲུབ་བཀྲ་ཤིས་ཀྱིས་རིན་པོ་ཆེ་མཆོག་གི་ཡང་སྲིད་སྐོར་དང་འབྲེལ་ནས་བོད་པའི་སྤྲུལ་སྐུའི་ལམ་ལུགས་སྐོར་ལ་བཅར་འདྲི་ཞུས།་་་
རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དང་མི་རིགས་ས་གནས་རང་སྐྱོང་བཅའ་ཁྲིམས་གཉིས་དང་འབྲེལ་ཏེ། གྲངས་ཉུང་མི་རིགས་ཀྱི་སྐད་ཡིག་གི་ཐོབ་ཐང་དང་སྐོར་ལ་ཨ་རིར་གནས་སྡོད་སྒྲོལ་མ་སྐྱབས་ལགས་ཀྱིས་དཔྱད་རྩོམ་ཞིག་སྤེལ་ཡོད་པའི་ནང་དོན་དང་འབྲེལ་ཏེ་གནད་དོན་ཁག་ཅིག་གི་ཐོག་ཁོ་རང་ལ་བཅར་འདྲི་ཞུས་ཡོད།་་་
ཉེ་ལམ་ཕྲན་བོད་གནས་བསྐྱར་ཞིབ་ཀྱི་རྩོམ་སྒྲིག་པ་རྒན་པད་མ་འཕྲིན་ལས་ལགས་སུ་བཅར་འདྲི་ཞུ་རྒྱུའི་གོ་སྐབས་བྱུང་། སྐབས་དེར་ཁོང་གིས། འཚོ་བའི་བརྒྱུད་རིམ་དང་འབྲེལ་ནས་བོད་གནས་བསྐྱར་ཞིབ་(Tibetan Review) ཀྱི་འདས་པའི་ལོ་རྒྱུས་དང་ད་ལྟའི་དཀའ་ངལ། ད་དུང་དུས་དེབ་ཀྱི་རྩོམ་ཡིག་རྒྱུ་ཆ་སོགས་ཀྱི་སྐོར་ལ་བཀའ་མོལ་གནང་བ་ཁག་སྒྲ་འཇུག་བྱས་ཏེ་ཡིག་ཐོག་ཏུ་ཕབ་པ་ཡིན། ལྷན་རྒྱས་ཚོའི་བཅར་འདྲི་འདི་བརྒྱུད་དེ་ལོ་ ༤༨ ཙམ་དམིགས་ཡུལ་དང་རེ་བ། དཀའ་ངལ་སྣ་མང་ཞིག་གི་འོག མདུན་སྐྱོད་བྱེད་བཞིན་པའི་་་


text:
དཔྱིད་གསར་དུས་ཆེན་བཏང་རྗེས་གདན་ཞུ་དང་ལས་ཀ་འཚོལ་བའི་ཚ་རླབས་ཤིག་འཕྱུར་ཞིང་། ཟླ་2ཚེས་8ཉིན་2017ལོའི“རྒྱལ་ཡོངས་བཟོ་ཚོགས་ཀྱི་ལས་ཞུགས་ལས་གཏོད་ཀྱི་རོགས་སྐྱོབ་ཟླ་བའི”བྱེད་སྒོ་འགོ་འཛུགས་པའི་མཛད་སྒོ་དང་གདན་ཞུའི་ཚོགས་འདུ་ཆེ་གྲས་ཀོང་ཤིས་ནན་ཉིང་གྲོང་ཁྱེར་དུ་འཚོགས་ཏེ་ཁེ་ལས་དང་ལས་ཀ་འཚོལ་མཁན་ལ་འོས་འགན་ངང་འབྲེལ་ཟམ་བཙུགས་པ་རེད།
ད་ཐེངས་ཀྱི་གདན་ཞུའི་ཚོགས་འདུ་དེ་ཕྱི་ཕྱོགས་ཞིང་ཆེན་དང་གྲོང་ཁྱེར་གྱི་ཁེ་ལས་གདན་ཞུའི་ཁུལ་དང་། ལྗོངས་ནང་ཁུལ་གྱི་ཁེ་ལས་གདན་ཞུའི་ཁུལ། ཁྱིམ་ལས་ཞབས་ཞུ་དང་གསོ་སྦྱོང་གདན་ཞུའི་ཁུལ། ལས་གཏོད་དཔེ་སྟོན་ཞབས་ཞུའི་ཁུལ་བཅས་ཁུལ་བཞིར་དབྱེ་ནས་པེ་ཅིང་དང་། ཧྲང་ཧའེ། ཀོང་ཏུང་། ཀྲེ་ཅང་། ཅང་སུའུ། ཧོ་པེ། ཀོང་ཤིས་སོགས་ཞིང་ཆེན་དང་། རང་སྐྱོང་ལྗོངས། གྲོང་ཁྱེར་བཅས་ཀྱི་ཁེ་ལས་550ལྷག་ཙམ་ཞུགས་པ་རེད།


text:
ཟླ་འདིའི་ཚེ་༡༠ ཉིན་༧གོང་ས་མཆོག་རྟ་དབང་དུ་རྟེན་གཞི་བྱས་པའི་ཀ་ལ་དབང་པོའི་ཚོགས་ཁང་དུ་ཆིབས་བསྒྱུར་གནང་བ་དང་། ཨ་རུ་ནཱ་ཅལ་མངའ་སྡེའི་སྤྱི་ཁྱབ་བློན་ཆེན་པདྨ་མཁའ་འགྲོ་དང་། རྟ་དབང་གྲོས་ཚོགས་འཐུས་མི་ཚེ་རིང་བཀྲ་ཤིས། ཆོས་རིག་འགན་འཛིན་འཇམ་དཔལ་དབང་བསྡུས། བླ་སྤྲུལ་ཁག རྒྱ་གར་རྒྱལ་ཡོངས་བོད་དོན་རྒྱབ་སྐྱོར་ཚོགས་པའི་ཚོགས་གཙོ་སྐུ་ཞབས་རིན་ཆེན་མཁའ་འགྲོ་ཁིར་མེ་སོགས་ཀྱི་དབུས་མི་མང་ལ། འཇིག་རྟེན་གྱི་བདེ་སྐྱིད་དང་བཟང་སྤྱོད་ཅེས་པའི་བརྗོད་གཞིའི་ཐོག་བཀའ་སློབ་བསྩལ་ཡོད་པ་རེད།
དེ་ཡང་བོད་མིའི་སྒྲིག་འཛུགས་ཀྱི་དྲ་གནས་ཐོག་གནས་ཚུལ་སྤེལ་བ་ལྟར་ན། ཀ་ལ་དབང་པོའི་ཚོགས་ཁང་དུ་༧གོང་ས་མཆོག་གིས་བཀའ་སློབ་གནང་དོན། “འཛམ་གླིང་བྱམས་བརྩེ་ལྡན་པ་ཞིག་དང་དུས་རབས་༢༡ འདི་ཞི་བདེ་ལྡན་པའི་དུས་རབས་ཤིག་བཟོ་ཐབས་བྱ་རྒྱུ་འདི་ངོས་ཀྱི་ལས་འགན་ཞིག་ཡིན། ཞི་བདེ་ངོ་མ་དེ་བསམ་བློའི་ནང་ནས་ཡོང་དགོས། ངོས་ཀྱི་བསམ་པར་འཛམ་གླིང་དམག་ཆེན་དང་པོའི་རྗེས་ལ་ཞི་བདེ་དོན་གཉེར་དེ་ཙམ་བྱས་མེད་ཀྱང་། དེ་རྗེས་འཛམ་གླིང་དམག་ཆེན་གཉིས་པའི་རྗེས་ལ་མི་ཚོས་ཞི་བདེ་དང་ཞི་བདེ་ཟེར་ནས་དོན་དངོས་དམག་གི་སྟོབས་ཤུགས་རྒྱ་སྐྱེད་བཏང་ནས་བསྡད་པ་རེད། དམག་འཁྲུག་མེད་པ་ཙམ་གྱིས་ཞི་བདེ་ཡོད་པ་ཞིག་ལ་ངོས་འཛིན་མི་རུང་། དཔེར་ན། འཛམ་གླིང་དམག་ཆེན་གཉིས་པའི་རྗེས་དང་གྲང་དམག་སྐབས་ཕྱིའི་མཐོང་ཚུལ་ལ་ཕན་ཚུན་དམག་འཁྲུག་མ་བརྒྱབ་པར་གནས་ཡོད་ཀྱང་། དེ་ནི་ཞི་བདེ་འཁྲུལ་སྣང་བ་ཞིག་ཡིན། དུས་སྐབས་དེའི་རིང་དམག་གི་གོ་ལག་བཟོ་རྒྱུས་མཚོན། དམག་རྒྱག་རྒྱུར་གྲ་སྒྲིག་ཨང་གསར་བྱས་ནས་བསྡད་པ་རེད། དུས་སྐབས་དེའི་རིང་རྒྱལ་ཁབ་ཕན་ཚུན་དམག་མ་བརྒྱབ་ནས་བསྡད་པ་དེ་ཕྱོགས་གཅིག་ནས་འཇིགས་སྣང་དབང་གིས་ཞི་བདེ་མ་བྱས་ཐབས་མེད་ཆགས་པ་རེད། དེ་ལྟ་བུའི་ཞི་བདེ་ནི་བཅོས་མའི་ཞི་བདེ་རེད། བསམ་བློའི་ནང་གི་དོན་དམ་གྱི་ཞི་བདེ་དེ་བཤག་བཅོས་བྱས་ནས་བཟོ་ཐབས་མེད་”ཅེས་བཀའ་སློབ་གནང་།
༧གོང་ས་མཆོག་གིས་ཚན་རིག་དང་འབྲེལ་ནས་གསུང་དོན། “དུས་རབས་༢༠ མཇུག་ཙམ་བར་ཚན་རིག་པ་ཚོས་ཤེས་པའི་རྣམ་གཞག་སྐོར་ཤེས་ཀྱི་མེད། ཀླད་པ་ཙམ་ལས་ཤེས་པ་ཡོད་པ་མ་བཤད། སྐབས་ཤིག་ཉི་ཧོང་དུ་ནོ་སྦེལ་གཟེངས་རྟགས་ཐོབ་མཁན་གྱི་ཀླད་ཁམས་ཚན་རིག་པའི་ཁྱད་ལས་པ་ཞིག་དང་ཐུག་བྱུང་། ཚོགས་འདུའི་སྔོན་ཙམ་ལ་ཁོང་ངོས་རང་ཐུག་པར་བསླེབས་བྱུང་། སྐབས་དེར་ཁོང་གི་ཕྲུ་གུ་ཉེ་ལམ་འདས་གྲོངས་སུ་གྱུར་སོང་ཞེས་ཧ་ཅང་བློ་ཕམ་དང་བཅས་བརྗོད་བྱུང་། འོན་ཀྱང་ཁོང་གིས་ཤེས་པའི་རྣམ་གཞག་ཁས་མི་ལེན། ཀླད་པ་ཁོ་ན་ལས་ཤེས་པ་མི་འདོད་མཁན་ཞིག་རེད། ངོས་ཀྱིས་ཁོང་ལ་སེམས་གསོ་བཏང་བ་ཡིན། འོན་ཀྱང་སྐབས་དེར་ངོས་ཀྱི་བསམ་བློའི་ནང་། ཁོང་ཀླད་ཁམས་ཚན་རིག་པ་གྲགས་ཅན་ཞིག་རེད། དེར་བརྟེན་རང་ཉིད་སྒེར་ལ་དཀའ་ངལ་དེ་ལྟ་བུ་ཞིག་འཕྲད་ཀྱང་ད་དུང་ཁོང་གིས་ཤེས་པ་ཡོད་པ་ཁས་ལེན་བྱེད་ཀྱི་མེད། འོན་ཀྱང་སེམས་སྡུག་ནི་ཧ་ཅང་ཆེན་པོ་ཞིག་ཁོང་ལ་ཡོད་པ་རེད། གལ་ཏེ་དེ་ལྟ་བུའི་སེམས་སྡུག་དེ་ཀླད་པ་ནས་ཡོང་བ་ཞིག་ཡིན་ན། ཀླད་པའི་ཆ་ཤས་དེ་སེལ་བ་ཡིན་ན་སེམས་སྡུག་མི་ཡོང་བ་ཞིག་རེད་”ཅེས་བཀའ་སློབ་གནང་།
གོང་ས་མཆོག་གིས་མུ་མཐུད་བཀའ་སློབ་གནང་དོན། “རིམ་བཞིན་དུས་རབས་ ༢༠ མཇུག་ཙམ་དུ་ཚན་རིག་པ་གྲགས་ཅན་དེ་འདྲས་ཀླད་པ་གཞན་པའི་ཆོས་གཅིག་ཡོད་པ་གཞི་ནས་ངོས་འཛིན་བྱེད་འགོ་བཙུགས་ནས་ཚོད་ལྟ་མཐིལ་ཕྱིན་པ་ཞིག་བྱེད་བཞིན་ཡོད། ལོ་དང་ཟླ་བ་འགའ་ཤས་རིང་སྒོམ་རྒྱག་མཁན་གྱི་མི་ཚོའི་ཀླད་པ་དེ་དག་ཕྲན་བུ་མི་འདྲ་བ་ཡོད་པ་ར་སྤྲོད་བྱུང་སྐབས། གཞི་ནས་ཚན་རིག་པ་དེ་དག་གིས་སྒོམ་བརྒྱབ་པ་དང་བློ་སྦྱོང་ཐོག་ནས་དབང་རྩར་འཕེལ་གྲིབ་ Brain Plasticity ཡོང་བཞིན་ཡོད་པ་ཤེས་རྟོགས་ཐུབ་ཡོད། དེར་བརྟེན་ད་ཆ་ཚན་རིག་པ་ཚོས་ཤེས་པའི་རྣམ་གཞག་ཁས་ལེན་བྱེད་ཀྱི་ཡོད། རྒྱ་གར་ནང་འདས་པའི་ལོ་ངོ་༥༠ རིང་འདས་གྲོངས་ཕྱིན་ཡང་ཕུང་པོ་སོས་པ་བྱས་ནས་སྡོད་མཁན་ཉུང་མཐར་མི་གྲངས་སུམ་ཅུ་བཞི་བཅུ་ཙམ་བྱུང་ཡོད། དེའི་ཁོངས་ནས་མི་འགའ་ཤས་འཆི་ཚར་ནས་བདུན་ཕྲག་གཅིག་དང་གཉིས། འགའ་ཤས་བདུན་ཕྲག་གསུམ་བཞི་དེ་འདྲའི་རིང་ཕུང་པོར་དྲི་མ་མ་བརྒྱབ་པ་དང་ཕུང་པོ་མ་རུལ་བ་བྱས་ནས་བསྡད་ཐུབ་པ་དེ་འདྲ་བྱུང་བ་རེད་”ཅེས་སོགས་བཀའ་སློབ་གནང་།
སྐབས་དེར་བུད་མེད་གཅིག་གིས་དགེ་འདུན་པ་ཚོས་ཆབ་སྲིད་ལས་དོན་ནང་འཛུལ་ཞུགས་གནང་བ་དེ་ཆོས་ཕྱོགས་ཀྱི་འགྲོ་སྟངས་དང་རྒྱབ་འགལ་ཆགས་པ་ཞིག་མིན་ནམ་ཞེས་བཀའ་འདྲི་ཞུས་པར་༸གོང་ས་མཆོག་གིས་བཀའ་ལན་བསྩལ་དོན། “ངོས་ལ་བསམ་ཚུལ་དེ་འདྲ་ཞིག་ཡོད། ལོ་མང་པོའི་གོང་ནས་ལ་དྭགས་ལ་རེད། དེ་བཞིན་འདིར་མོན་ཡུལ་ལ་རེད། ཆབ་སྲིད་དེ་གལ་ཏེ་མི་མང་གི་བདེ་དོན་ཁོ་ནའི་ཆེད་ཡིན་ན་ཆབ་སྲིད་གཙང་མ་རེད། དེ་འདྲ་བྱུང་ན་འགྲིག་པ་ཞིག་རེད། འོན་ཀྱང་སྐབས་རེ་ཆབ་སྲིད་དེ་བཙོག་པ་ཆགས་ཀྱི་ཡོད། ཆབ་སྲིད་པའི་བཟང་སྤྱོད་ཀྱི་གནས་ཚད་དམའ་བོ་ཆགས་པ་ཡིན་ན་ཆབ་སྲིད་བཙོག་པ་ཆགས་རྒྱུ་རེད། དེ་བཞིན་ཆོས་པ་ཚོའང་གཅིག་པ་རེད། ཆོས་པ་ཡིན་ཞེས་ཀུན་སློང་གཙང་མ་ཞིག་མེད་ན་ཆོས་དེའང་ཆོས་བཙོག་པ་ཞིག་ཆགས་པ་རེད། དེར་བརྟེན་ཆབ་སྲིད་ལས་ཀ་དེ་ཏོག་ཙམ་བཙོག་པ་ཆགས་ཡོང་གི་འདུག་ན་ང་ཚོ་ནང་པའི་དགེ་འདུན་པ་ཚོས་ཆབ་སྲིད་དང་ཐག་རིང་ཙམ་སྡོད་དགོས། འདི་ངོས་ཀྱི་བསམ་ཚུལ་ཡིན། སྔ་མོ་ངོས་ཀྱིས་བརྗོད་རྒྱུ་བྱུང་གྲྭ་པ་གཅིག་གིས་ཆབ་སྲིད་ནང་འཛུལ་ནས་གང་བྱུང་བྱས་པ་དེས་དགེ་འདུན་གྱི་འདུས་སྡེ་ཡོངས་ལ་གནོད་རྒྱུ་རེད་”ཅེས་བཀའ་ལན་གནང་ཡོད་པ་རེད།།
གསར་འགོད་པ་ཆོས་ཉིད་འོད་ཟེར།


text:
ཟླ་འདིའི་ཚེས་༢༢ ཉིན་གྱི་མཚན་མོར་རང་དབང་གི་རྩོམ་པ་པོ་ཨ་ཚོགས་ཀླུ་མཁར་བྱམས་ཀྱི་སྡོད་གནས་དྷ་ས་ནོར་གླིང་ཉེ་འཁྲིས་ཀྱི་ལམ་ཁར་ཁོང་གི་རླངས་འཁོར་བཞག་ཡོད་པས། མཚན་མོ་དེར་སུ་ཡིན་ཤེས་རྟོགས་མ་བྱུང་བ་ཞིག་གིས་རླངས་འཁོར་ལ་རྡོ་གཞུས་ཏེ། མདུན་དང་ཟུར་གྱི་ཤེལ་སྒོ་ཚང་མ་བཅག་ཡོད་པ་རེད།
ཉེ་ཆར་ནས་ཁོང་གི་རྩོམ་ཡིག་ཅིག་དང་འབྲེལ་ནས་སྤྱི་ཚོགས་མཐོ་དམན་བར་གསུམ་ནང་གླེང་གཞི་ཞིག་ཡོད་པས། དེ་དང་འབྲེལ་བ་ཡོད་སྐོར་ལ་དོགས་པ་བྱེད་མཁན་ཡོད་པ་རེད། དེ་ཡང་འདི་ལོའི་ཕྱི་ཟླ་༡ པོའི་ནང་བོད་དོན་རྒྱབ་སྐྱོར་བ་ཨ་རིའི་སློབ་དཔོན་ཆེན་མོ་ཨེ་ལོ་ཊ་ སཱི་ཕེར་ལེན་ (Elliot Sperling) སྐུ་གྲོངས་རྗེས་ཨ་ཚོགས་ཀླུ་མཁར་བྱམས་ཀྱིས་ཁོང་ལ་རྗེས་དྲན་ཆེད་ “ལོ་༡༡༣ ལ་བཞུགས་དགོས་པའི་མི་དེ་ཁྱེད་ཡིན་”ཞེས་པའི་རྩོམ་ཐུང་ཞིག་བྲིས་ཡོད་པ་དང་། དེ་རྗེས་རྩོམ་ཡིག་དེའི་ཁ་བྱང་ལོ་༡༡༣ ཞེས་པ་དེ་༧གོང་ས་མཆོག་ལ་ཟུར་ཟ་དང་། ༧གོང་ས་མཆོག་སྐུ་ཚེ་རིང་པོར་སྡོད་མི་དགོས་པ་སྟོན་གྱི་འདུག་ཅེས་སྤྱི་ཚོགས་དྲ་ལམ་ཁག་ཏུ་གླེང་སློང་བྱུང་སྐབས། ཨ་ཚོགས་ཀླུ་མཁར་བྱམས་ཀྱིས་དེ་ནི་ཟུར་ཟ་མ་ཡིན་པར་སྒྱུ་རྩལ་རྩོམ་རིགས་ཀྱི་ཁྱབ་ཁོངས་ནས་འབྲི་སྟངས་ཤིག་ཡིན་པ་གསལ་བཤད་བྱས།
དེ་རྗེས་བོད་ཀྱི་ལོ་སར་སྤྲོ་སྐྱིད་ཀྱི་མཛད་སྒོའི་ཐོག་ལྡི་ལིའི་དོན་གཅོད་བཀའ་ཟུར་འབྲོང་ཆུང་དངོས་གྲུབ་དང་། ཨ་རིའི་རྒྱ་རིགས་འབྲེལ་མཐུད་པ་དྲུང་འཕར་ཀུན་དགའ་བཀྲ་ཤིས་གཉིས་ཀྱིས་རྩོམ་དེ་༧གོང་ས་མཆོག་ལ་ཟུར་ཟ་ཡིན་པ་དང་། མཐའ་གཅིག་ཏུ་ངོ་རྒོལ་དང་བློ་ཕམ་བྱུང་སྐོར་གྱི་གཏམ་བཤད་བྱས། བོད་ཀྱི་གསུམ་བཅུའི་སྒེར་ལངས་ཀྱི་གཞུང་འབྲེལ་དུས་དྲན་ཐོག་སྲིད་སྐྱོང་བློ་བཟང་སེང་གེས་རྩོམ་དེ་༧གོང་ས་མཆོག་ལ་ཟུར་ཟ་ཡིན་པས་ངོ་རྒོལ་ཡོད་སྐོར་གྱི་གཏམ་བཤད་སྤེལ།
དེ་བཞིན་སྔ་ཕྱིར་མདོ་སྨད་དབུས་རྒྱུན་དང་། ས་གནས་རྒྱུན་ལས། བོད་ཀྱི་རྩ་དོན་གླིང་ཞེས་པའི་སྐད་འཕྲིན་ཚོགས་པ་སོགས་ཀྱིས་ཨ་ཚོགས་ཀླུ་མཁར་བྱམས་ལ་ངོ་རྒོལ་ཡོད་སྐོར་གྱི་ས་ཡིག་བསྡུ་རུབ་དང་། གསར་འགོད་གསལ་བསྒྲགས་སྤེལ།
ཕྱི་ཟླ་༣ པའི་ཚེས་༡༤ དང་༡༥ ལ་བོད་མི་མང་སྤྱི་འཐུས་སྐབས་༡༦ པའི་གྲོས་ཚོགས་ཚོགས་དུས་༣ པའི་ཐོག་གཞུང་འབྲེལ་གདུང་སེམས་མཉམ་བསྐྱེད་ཀྱི་གྲོས་ཆོད་གྲོས་འཆར་དང་། བོད་ནང་གི་ཛ་དྲག་གནས་སྟངས་ཐོག་གཞུང་འབྲེལ་གྲོས་ཆོད་གྲོས་འཆར་གཉིས་ཀྱི་ཐོག་ལ་བགྲོ་གླེང་གནང་སྐབས། ཉེ་ཆར་ཨ་ཚོགས་ཀླུ་མཁར་བྱམས་ཀྱི་ལོ་༡༡༣ ལ་བཞུགས་དགོས་པའི་མི་དེ་ཁྱེད་ཡིན་ཞེས་པའི་རྩོམ་ཡིག་དང་འབྲེལ་ནས་བསྐྱར་དུ་གླེང་སློང་བྱུང་བ་དང་། ཀླུ་མཁར་བྱམས་ཀྱིས་༧གོང་ས་མཆོག་ལ་ཟུར་ཟ་བྱས་པ་ཡིན་པས་ངོ་རྒོལ་ཡོད་སྐོར་དང་འདི་ནས་རྣམ་འགྱུར་ཞིག་སྟོན་དགོས་སྐོར་གྲོས་ཚོགས་འཐུས་མི་མང་པོས་གླེང་ཡོད་པ་རེད།
ཟླ་འདིའི་ཚེས་༢༢ ཉིན་ཏེ་གྲོས་ཚོགས་ཉིན་༨ པའི་མཚན་མོར་ཨ་ཚོགས་ཀླུ་མཁར་བྱམས་ཀྱི་སྡོད་གནས་དྷ་སའི་ནོར་གླིང་ཉེ་འཁྲིས་ཀྱི་ལམ་ཁར་ཁོང་གི་རླངས་འཁོར་བཞག་ཡོད་པས། སུ་ཡིན་ཤེས་རྟོགས་མ་བྱུང་བ་ཞིག་གིས་རླངས་འཁོར་ལ་རྡོ་གཞུས་ཏེ། མདུན་དང་ཟུར་གྱི་ཤེལ་སྒོ་ཚང་མ་བཅག་ཡོད་པ་རེད། རྡོ་གཉིས་རླངས་འཁོར་ནང་དུ་ལྷུང་ཡོད་པ་དང་། གཡས་གཡོན་གྱི་རླངས་འཁོར་དང་སྦག་སྦག་ལ་གནོད་སྐྱོན་གང་ཡང་ཐེབས་མེད་པ་རེད།
ཉིན་དེའི་ཞོགས་པ་ཨ་ཚོགས་ཀླུ་མཁར་བྱམས་ཀྱིས་རྒྱ་གར་ས་གནས་ཉེན་རྟོག་ལས་ཁུངས་དང་། བོད་མིའི་སྒྲིག་འཛུགས་བདེ་སྲུང་ལས་ཁུངས་སུ་སྙན་སེང་ཞུས་ཡོད་པ་རེད།
འདི་གའི་གསར་འགོད་པས་བོད་མིའི་སྒྲིག་འཛུགས་བདེ་སྲུང་དྲུང་ཆེ་ལ་རླངས་འཁོར་གཏོར་སྐྱོན་གྱི་གནད་དོན་དེའི་ཐོག་དགོངས་ཚུལ་ག་རེ་ཡོད་མེད་དྲིས་པར། ཁོང་གིས་“ད་ལྟ་ས་གནས་རྒྱ་གར་ཉེན་རྟོག་པས་ཞིབ་འཇུག་གནང་བསྡད་ཡོད་པ་རེད། ས་གནས་ཡུལ་ཁྲིམས་དང་འབྲེལ་བ་ཡོད་པ་ཞིག་ཡིན་པས། ཡུལ་ཁྲིམས་ནས་ཐག་གཅོད་བྱེད་པ་ལས་བདེ་སྲུང་གིས་གང་ཡང་བྱེད་ཐུབ་ཀྱི་མ་རེད། གནད་དོན་དེ་ག་འདྲ་ཡིན་པ་ར་སྤྲོད་གསལ་པོ་དང་ཐག་ཆོད་པའི་ཉིན་མོར་སུ་ཡིན་ཡང་གཞུང་གི་བྱེད་ཕྱོགས་བཀའ་ཤག་ནས་ཐག་ཆོད་ཅིག་ཡོང་གི་རེད། རླངས་འཁོར་བཅག་པ་དངོས་ཡོད་གནས་ཚུལ་རེད་ལ། ར་བཟི་དེ་འདྲས་བཅག་ཡིན་དང་། འཁོན་འཛིན་གྱི་ཐོག་ནས་བཅག་ཡིན་སོགས་གང་ཡིན་ང་ཚོར་གང་ཡང་བཤད་རྒྱུ་མེད། ས་གནས་ཉེན་རྟོག་པས་ཞིབ་འཇུག་བྱས་བསྡད་ཡོད་རེད་”ཅེས་གསུངས་སོང་།
ཉེ་ཆར་གྲོས་ཚོགས་ནང་སྤྱི་འཐུས་ཁག་ཅིག་གིས་༧གོང་ས་མཆོག་ལ་ཟུར་ཟ་བྱས་པ་དེར་ཀླུ་མཁར་བྱམས་ལ་ངོ་རྒོལ་ཡོད་སྐོར་གསུངས་པས། མང་ཚོགས་ནང་དེའི་ཤུགས་རྐྱེན་ཐེབས་ཏེ་གནས་ཚུལ་དེ་འདྲ་བྱུང་བ་ཡིན་མིན་ངོས་འཛིན་ག་འདྲ་དགོས་སྐོར་དྲིས་པར། དེ་ལ་བསམ་ཚུལ་གང་ཡང་གསུངས་རྒྱུ་མེད་སྐོར་གསུངས་སོང་། བདེ་སྲུང་ལས་ཁུངས་སུ་བཙན་བྱོལ་བོད་མི་ཚང་མའི་བདེ་འཇགས་ལ་འགན་ཡོད་པས། བདེ་སྲུང་ངོས་ནས་དེའི་ཐོག་ཉེན་སྲུང་ཡོང་ཐབས་གནང་གི་ཡོད་མེད་སྐོར་དྲིས་པར། ཁོང་གིས། “དེ་རིང་ཞོགས་པ་ཁོ་རང་གི་སྐྱེ་དམན་འདིར་སླེབས་སོང་། ང་ཚོའི་ངོས་ནས་དུས་རྒྱུན་གཟབ་དགོས་པ་དང་། འཕྱི་པོ་ཡར་མར་ལ་གཅིག་པུར་འགྲོ་མི་དགོས་པ་བྱེད་དགོས་སྐོར་སོགས་ལམ་སྟོན་བྱས་ཡོད། དེ་མིན་བདེ་སྲུང་གིས་བཙན་བྱོལ་མི་རེའི་འགན་ཁུར་ཐུབ་རྒྱུ་ཁག་པོ་རེད། དེ་དང་འབྲེལ་བ་ཡོད་པའི་ལས་ཀ་བྱེད་དགོས་པ་དེ་ང་ཚོས་བྱེད་རྒྱུ་རེད་”ཅེས་གསུངས་སོང་།
ཨ་ཚོགས་ཀླུ་མཁར་བྱམས་ཀྱི་བཟའ་ཟླ་པདྨ་ཆོས་སྒྲོན་གྱིས་ “མདང་ནུབ་ངེད་ཚང་གི་རླངས་འཁོར་གྱི་ཤེལ་སྒོ་བཅག་འདུག་ཁར། རླངས་འཁོར་ནང་ལ་རྡོ་ཆེན་པོ་གཉིས་གཡུག་འདུག ཕར་བལྟས་ན་ར་བཟི་དེ་འདྲ་ཡིན་ས་མ་རེད། རླངས་འཁོར་གཞན་པར་གཏོར་སྐྱོན་བཟོས་མི་འདུག རྐུན་མ་དེ་འདྲ་ཡིན་ས་མ་རེད། ཤེལ་སྒོ་བཅག་པ་ལས་ནང་ལ་འཛུལ་མི་འདུག དེ་ནི་མི་ཚང་འདི་ཡི་བདེ་འཇགས་ལ་འཇིགས་སྐུལ་རེད་ཤག ངེད་གཉིས་མཉམ་པོར་བསྡད་ནས་བཟུང་གནད་དོན་འདི་འདྲ་བྱུང་བ་ཐོག་མ་མིན་ལ། མཐའ་མའང་ཡིན་ཚོད་མི་འདུག”ཅེས་བརྗོད་སོང་།
ད་ལྟའི་ཆར་རྒྱ་གར་ཉེན་རྟོག་པས་ས་གནས་སུ་ལྟ་ཞིབ་བྱས་པ་དང་། དོ་བདག་གིས་སྙན་སེང་ཞུས་པ་ལྟར་རྩད་གཅོད་བྱེད་བཞིན་ཡོད་པ་རེད།
ཕྱི་ཟླ་༣ པའི་ཚེས་༡༢ ཉིན་དྷ་ས་ས་གནས་མདོ་སྨད་རྒྱུན་ལས་ཀྱིས་གསལ་བསྒྲགས་སྤེལ་བའི་ནང་། དྷ་ས་མདོ་སྨད་མི་མང་གི་ངོས་འཛིན་དང་གསལ་བཤད་དོན་ཚན་༦ འཁོད་ཡོད་པ་ནི། ༡༽ དབུས་བོད་མིའི་སྒྲིག་འཛུགས་བདེ་སྲུང་ལས་ཁུངས་ཀྱིས་ཀླུ་མཁར་བྱམས་ཆབ་སྲིད་བཙོན་ཟུར་དངོས་ཡིན་མིན་ལ་ཞིབ་འཇུག་བསྐྱར་ནན་གྱིས་ཁ་གསལ་མ་བྱུང་བར་ཁོ་པ་ཨོ་སི་ཌོ་ལི་ཡར་མི་གཏོང་བའི་སྙན་ཞུ་བདེ་སྲུང་ལས་ཁུངས་དང་ལྡི་ལིའི་ཨོ་སི་ཌོ་ལི་ཡའི་གཞུང་ཚབ་ཁང་གཉིས་ཀར་གང་མགྱོགས་གཏོང་རྒྱུ། ༢༽ བོད་གངས་ཅན་པ་ཞིག་ཡིན་ཕྱིན་ཁོང་གི་བྱ་སྤྱོད་ཀྱི་བློ་ཕམ་མི་འབྱུང་མཁན་གཅིག་ཀྱང་མེད་སྟབས། ད་ནས་བཟུང་སྟེ་དྷ་སའི་མདོ་སྨད་ས་གནས་རྒྱུན་ལས་ཁང་དང་ཀླུ་མཁར་བྱམས་ཀྱི་བར་འབྲེལ་བ་ཅི་ཡང་མེད། དེ་བཞིན་དྷ་སའི་རང་ཁོངས་མདོ་སྨད་པ་ཚང་མས་ལག་པའི་ཕྱི་ནང་ཤེས་པ་གནང་སྟེ་ཀླུ་མཁར་བྱམས་དང་གློ་ཉེ་བ། རྒྱབ་སྐྱོར་ཡོད་པ་ལྟ་བུའི་གྲོགས་འདྲིས་ཀྱི་རྣམ་འགྱུར་གང་ཡང་མི་སྟོན་པ་རང་སར་རང་ཚུགས་ཟིན་རྒྱུའི་དམ་བཅའ་མི་ལྷོད་པར་ཞུ་རྒྱུ། ༣༽ ཀླུ་མཁར་བྱམས་ཀྱིས་ད་བར་མཚན་སྨོད་རབ་དང་རིམ་པ་བྱས་པ་ཁག་དང་། ལྷག་པར་དབྱིན་ཇི་ཞིག་ལ་མྱ་ངན་རྩོམ་ཡིག་ཡིན་ཁུལ་གྱིས་ལོ་༡༡༣ ལ་བཞུགས་དགོས་པའི་མི་དེ་ཁྱེད་ཡིན་ཞེས་ཟུར་ཟ་དེའི་རིགས་ནི་བོད་མིའི་ཆིག་སྒྲིལ་གཏོར་གཞི། བོད་མིའི་རྩ་དོན་ལ་རྒྱབ་འགལ། རྒྱ་ནག་གཞུང་དང་དོལ་ཚོགས་ཀྱི་བྱེད་ལས་དང་གཅིག་པ་ཡིན་པས་ཁོ་པའི་བྱ་སྤྱོད་དེར་དགྲ་ཁ་གཏད་ཀྱིས་ངོ་རྒོལ་མཐའ་གཅིག་ཏུ་ཞུ་རྒྱུ་ཡིན་ལ། དེ་ནི་དགྲ་བོའི་བྱེད་ལས་ཚང་བ་ཞིག་ཡིན་པའི་ངོས་འཛིན་ནན་པོ་ཞུས་པ་ཡིན། ༤༽ ཀླུ་མཁར་བྱམས་ཀྱིས་བོད་ཀྱི་རྩོམ་རིག་སྒྱུ་རྩལ་སྙན་ངག་སོགས་ལ་ཁ་གཡར་ཏེ་ཁོའི་ངོ་ལོག་རྩོམ་ཡིག་དེ་འགེབ་ཐབས་བྱས་པ། མི་མང་ནང་གླེང་གཞི་བསྐྲུན་པ། དངོས་ཡོད་གནས་ཚུལ་མི་ཤེས་མཁན་ཚོར་མགོ་སྐོར་གཏོང་བ་སོགས་ཀྱིས་གསལ་བཤད་ཡིན་ཁུལ་གྱི་བྱ་སྤྱོད་དེར་དེ་བས་ཀྱང་ངོ་རྒོལ་ཡོད་ཅིང་། དེའི་སྟེང་ཁོའི་དམིགས་ཡུལ་དང་ཧམ་རྫུན། ཁོངས་གཏོགས་གང་ཡིན་སོགས་གསལ་པོ་ཆགས་སོང་བས་འཆལ་གཏམ་དེར་དུས་དང་རྣམ་པ་ཀུན་ཏུ་ངོ་རྒོལ་མཐའ་གཅིག་ཏུ་ཡོད་ལ། རིག་གནས་ལོག་སྤྱོད་ཀྱི་རྣམ་པ་དེར་དེ་བས་ཀྱང་ངོ་རྒོལ་མཐའ་གཅིག་ཏུ་ཡོད། ༥༽ བོད་ཀྱི་ཆོས་བརྒྱུད་བླ་ཆེན་ཁག་དང་དགེ་བཤེས་མཁན་པོ་རྣམ་པ། མཁས་དབང་དང་རྩོམ་པ་པོ་སོགས་ཀྱིས་ཁོང་གི་བྱ་སྤྱོད་ལས་གསུམ་མི་མང་ལ་དུས་ནས་དུས་སུ་གསལ་བཤད་ཡོང་བའི་འབོད་སྐུལ་ཞུ། ༦༽ ངེད་ཅག་ས་གནས་རྒྱུན་ལས་རྣམས་མི་དཀྱུས་མ་ཞིག་ཡིན་ཡང་རང་མི་རིགས་ལ་འཁྲི་བའི་འོས་འགན་བོད་མི་དྲག་ཞན་ཚང་མར་ཡོད་སྟབས་བོད་ཀྱི་རྕ་དོན་ལ་གནོད་མཁན་གྱི་ཀླུ་མཁར་བྱམས་ལ་དངོས་ཤུགས་གང་རུང་ནས་མཛའ་འབྲེལ་སྤུ་ཙམ་ཡང་མི་འཛིན་ཞིང་ངོ་ལོག་གི་སྤྱོད་པར་དགྲ་ཁ་གཏད་ཀྱིས་དུས་ནས་དུས་སུ་གདོང་ལེན་མཐའ་གཅིག་ཏུ་ཞུ་རྒྱུ་ཡིན་ཞེས་འཁོད་འདུག །
གསར་འགོད་པ་ཆོས་ཉིད་འོད་ཟེར།


text:
མཛད་པ་པོ་ལམ་མཁྱེན་རྒྱལ་པོ།
དམིགས་མེད་ཐུགས་རྗེའི་གཏེར་ཆེན་དཔལ་མགོན་བླ་མ་འཇམ་དཔལ་དབྱངས་དང་དབྱེར་མེད་པའི་ཞབས་ལ་གུས་པ་ཆེན་པོའི་ཕྱག་འཚལ་ཞིང་སྐྱབས་སུ་མཆིའོ། །ཚེ་རབས་ཀུན་ཏུ་ཐུགས་རྗེས་བཟུང་ནས་སྒོ་གསུམ་བསམ་སྦྱོར་མཐའ་དག་བཟང་སྤྱོད་རྒྱ་མཚོར་ཡོངས་སུ་རྫོགས་པར་བྱིན་གྱིས་བརླབ་ཏུ་གསོལ། །རྣམ་གྲོལ་ཞི་དབྱིངས་ཡེ་ཤེས་ཉི་གཞོན་རྒྱས། །ཐུགས་རྗེས་འོད་ཟེར་མོས་བློར་འཚམས་པར་འཇུག །བདག་ལྟའི་མུན་བསལ་མཁྱེན་གཉིས་བློ་པད་འབྱེད། །སངས་རྒྱས་སྐུ་དངོས་དཔལ་ལྡན་བླ་མར་འདུད། །གང་གི་རྣམ་ཐར་གཏིང་བྲལ་རྒྱ་མཚོའི་འཇིང༌། །སོ་སྐྱེས་བྱིས་བློས་གཞལ་བྱའི་ཡུལ་མིན་ཡང༌། །མཛད་ཚུལ་རྩྭ་རྩེའི་ཆུ་ཐིག་ཙམ་གྱིས་ཀྱང༌། །མཐོང་ཐོས་དྲན་རེག་འབྲེལ་ཚད་དོན་ལྡན་ཉིད། །འགྲོ་ཁམས་མ་ཟད་བར་དུ་ཐུགས་སྐྱེད་ཀྱིས། །གདུལ་བྱར་ངོ་མཚར་འགོག་མེད་ཆུ་ཟླའི་གར། །དཔལ་མགོན་བླ་མའི་ཕྲིན་ལས་ནུབ་མེད་འཕེལ། །འགྲོ་བསོད་རྫིང་བུར་འཕེལ་སྒྲིབ་ཉི་ཟླ་བཞིན། །རེ་ཞིག་གཟུགས་སྐུ་ཉི་གཞོན་མི་མངོན་པར། །འོད་གསལ་ཆོས་ཀྱི་དབྱིངས་སུ་སྙོམས་ཞུགས་ཚེ། །ངོ་མཚར་གཏམ་གྱི་ལོ་རྒྱུས་ས་བོན་གྱིས། །བློ་ལྡན་གུས་པ་འཕེལ་ཕྱིར་ཅུང་ཟད་འབྲི། ། རྩོམ་ཡིག་འདིའི་འཕྲོ་ཀློག » »
1,187 total views, no views today


text:
ཕྱི་ལོ་ ༢༠༡༦ ཟླ་ ༧ ཚེས་ ༦ རེས་གཟའ་ལྷག་པ།
༄༅། །དེ་རིང་ནི་བོད་ཁ་བ་གངས་ཅན་ལྗོངས་ཀྱི་སྐྱེ་འགྲོ་རྣམས་ཀྱི་ལྷ་སྐལ་རྒྱལ་ཀུན་སྙིང་རྗེའི་རང་གཟུགས་འཕགས་མཆོག་སྤྱན་རས་གཟིགས་དབང་མི་ཡི་རྣམ་པར་རོལ་པ། ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག བོད་མི་ཡོངས་ཀྱི་མགོན་སྐྱབས། བླ་ན་མེད་པའི་དབུ་ཁྲིད། སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་སྔོན་གྱི་ཐུགས་བསྐྱེད་སྨོན་ལམ་དང་། གདུལ་བྱའི་རྣམ་དཀར་བསོད་ནམས་ཀྱི་འབྲས་བུ་དུས་སུ་སྨིན་པ་ལས། བོད་ཤིང་ཕག་ཟླ་ ༥ ཚེས་ ༥ དང་། ཕྱི་ལོ་ ༡༩༣༥ ཟླ་ ༧ ཚེས་ ༦ ཉིན་བོད་མདོ་སྨད་སྐུ་འབུམ་སྟག་མཚེར་དུ་ལྷ་བླའི་ལུང་བརྟག་འཁྲུལ་བྲལ་བསླུ་མེད་རྡོ་རྗེའི་བཀའ་ལུང་བཞིན་ངོ་མཚར་རྨད་དུ་བྱུང་བའི་མཚན་ལྟས་བཟང་པོ་དུ་མ་དང་བཅས་སྐུ་བལྟམས་ནས་ཕྱི་ལུགས་དགུང་གྲངས་ ༨༡ དང་། རང་ལུགས་དགུང་གྲངས་ ༨༢ ལ་ཕེབས་པའི་༸སྐུའི་འཁྲུངས་སྐར་སྲུང་བརྩི་ཟབ་རྒྱས་ངང་ཞུ་བཞིན་པ་ལྟར། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ནམ་ཡང་གཞལ་བར་མི་ནུས་པའི་ཐུགས་རྗེ་དང་། བཀའ་དྲིན་ཡིད་ལ་དྲན་བཞིན། གུས་ཕྱག་སྔོན་དུ་ཕུལ་ཏེ་གཞིས་བྱེས་བོད་མི་ཡོངས་ཀྱི་ཚབ་ཞུས་ཏེ་དགའ་དད་སྤྲོ་གསུམ་གྱི་ངང་ནས་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན།
མགོན་པོ་གང་ཉིད་ནི་རྒྱལ་བློན་པཎ་གྲུབ་སོགས་སྤྲུལ་སྒྱུར་བསམ་གྱིས་མི་ཁྱབ་པས་མཐའ་ཡས་པའི་གདུལ་བྱ་རྣམས་མངོན་མཐོ་དང་ངེས་ལེགས་ཀྱི་ལམ་བཟང་པོར་བཀྲི་བར་མཛད་པའི་འཕྲིན་ལས་ཀྱི་འཇུག་པ་ས་གསུམ་ཀུན་ཏུ་ཁྱབ་ཅིང་བརྗོད་ཀྱིས་མི་ལངས་ཤིང། ༸རྒྱལ་མཆོག་ལྔ་པ་ཆེན་པོས་བོད་ལྗོངས་ལུགས་ཟུང་གསེར་གྱི་འཁོར་ལོ་མངོན་པར་བསྒྱུར་ཏེ་གངས་ལྗོངས་ཆབ་སྲིད་ཀྱི་གདུགས་དཀར་ཡུག་གཅིག་གི་གྲིབ་བསིལ་འོག་སྐྱེ་འགྲོ་མཐའ་དག་བདེ་བར་བཀོད། ལྷག་པར་༸རྒྱལ་མཆོག་བཅུ་བཞི་པ་ཆེན་པོ་གང་ཉིད་སྙིགས་དུས་སྐྱེ་འགྲོ་སྤྱི་དང་། གངས་ཅན་ཆོས་ལྡན་ཞིང་དུ་གཉན་འཕྲང་ཆེ་བའི་དུས་སྐབས་འདིར་སྐུ་ཡི་བཀོད་པ་བཟུང་སྟེ། མཚན་དཔེའི་དཀྱིལ་འཁོར་ཡོངས་སུ་རྫོགས་ཤིང་གསན་བསམ་སྒོམ་གསུམ་དང། འཆད་རྩོད་རྩོམ་གསུམ་སོགས་ཐུན་མོང་དང་ཐུན་མོང་མ་ཡིན་པའི་ཤེས་བྱའི་གནས་མཐའ་དག་མཁྱེན་ཅིང་སྟོན་པའི་ངེས་པ་དོན་གྱི་གངས་ཅན་མཁས་པ་ཀུན་གྱི་གཙུག་རྒྱན་དུ་གྱུར།
ཕྱི་ལོ་ ༡༩༤༩ ལོར་བོད་ཤར་ཕྱོགས་ས་མཚམས་སུ་རྒྱ་དམར་གྱིས་བཙན་འཛུལ་བྱ་འགོ་བཙུགས་ནས་བོད་ཀྱི་ཆབ་སྲིད་གནས་སྟངས་ཧ་ཅང་མི་བརྟན་ཅིང་ཛ་དྲག་དང་དཀའ་ངལ་ཅི་ཆེའི་གནས་སུ་ལྷུང་བའི་ཉག་ཕྲ་བའི་སྐབས་དེར་བོད་ལྗོངས་ལྷ་མི་ཡོངས་ཀྱིས་མ་བགྲོས་བསམ་པ་གཅིག་མཐུན་གྱིས་གསོལ་བ་ཕུར་ཚུགས་སུ་བཏབ་པས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དགུང་གྲངས་བཅུ་དྲུག་ལས་མ་ཕེབས་ཀྱང་བོད་ལྗོངས་ལུགས་ཟུང་ཆབ་སྲིད་གསེར་གྱི་འཁོར་ལོ་ཕྱག་མཚན་དུ་བཞེས་འཕྲལ། བོད་ཀྱི་ཆབ་སྲིད་འཛིན་སྐྱོང་གི་འགྲོ་ལུགས་གང་ཅི་རང་དབང་མང་གཙོར་འགྱུར་ཐབས་སྤྱི་ཚོགས་ལེགས་བཅོས་ཀྱི་སྡེ་ཚན་ཟུར་བཙུགས་ཀྱིས་ཆབ་འབངས་རྣམས་བདེ་བར་འཚོ་སྐྱོང་ཕྱག་བཞེས་བཀའ་དྲིན་བསྐྱངས། འོན་ཀྱང་རྒྱ་དམར་བཙན་འཛུལ་དམག་དཔུང་གིས་བོད་ལྗོངས་ཡོངས་རྫོགས་བཙན་འོག་ཏུ་བཅུག་པར་བརྟེན་ཕྱི་ལོ་ ༡༩༥༩ ལོར་མགོན་པོ་མཆོག་ཁྱིམ་མཚེས་རྒྱལ་ཁབ་རྒྱ་གར་འཕགས་པའི་ཡུལ་དུ་སྲིད་དོན་སྐྱབས་བཅོལ་ལ་མ་ཕེབས་ཐབས་མེད་བྱུང་བ་དང་། རྒྱ་གར་དུ་༸ཞབས་སོར་འཁོད་ཉིད་ནས་རྒྱ་གར་གྱི་དབུ་འཁྲིད་རིམ་པར་འབྲེལ་ལམ་ཞུ་སྐུལ་མཛད་སྐྱོང་དང་འབྲེལ་བའི་བཙན་བྱོལ་བོད་མིའི་སྒྲིག་འཛུགས་རྨངས་ནས་གསར་འཛུགས་ཀྱིས་གང་གི་ཞབས་རྗེས་སུ་བསྙེགས་འབྱོར་བོད་མི་ཁྲི་ཚོ་མང་པོར་ཐུགས་བརྩེ་བྱམས་གཟིགས་ཆེན་པོས་རིས་མེད་ཆོས་བརྒྱུད་ཆེན་པོ་བཞི་དང་། གཡུང་དྲུང་བོན་བཅས་པར་རང་རང་སོ་སོའི་བཀའ་སྲོལ་ཆོས་སྤྱོད་ཉམས་བཞེས་བཤད་སྒྲུབ་ཀྱི་བྱ་བ་ཐམས་ཅད་ཉམས་མེད་རྒྱུན་འཛིན་ཐུབ་པའི་བསྟི་གནས་དང་། གཞིས་ཆགས་དང། སློབ་གྲྭ ལག་ཤེས་བཟོ་རིགས། ཚོང་འཁོས་འདུ་འགོད་སོགས་གང་ལ་དེ་འོས་རྒྱ་ཆེ་ཕྲ་ཚུགས་ཀྱི་མཛད་བཟང་བཀའ་དྲིན་སྐྱོང་བར་མཛད།
བོད་དོན་དཀའ་རྙོག་སེལ་ཐབས་སུ་བོད་རྒྱ་གཉིས་སྨན་དབུ་མའི་ལམ་གྱི་སྲིད་བྱུས་ནི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཕྱི་ལོ་ ༡༩༧༤ ལོོ་ནས་རིམ་པ་བཞིན་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་བགྲེས་གཞོན་དང། བཀའ་བློན་རྣམ་པ། གཞུང་ཞབས། མང་ཚོགས་ཀྱི་སྐུ་ཚབ་མཚོན་པའི་འཐུས་མི་བཅས་པར་གོ་བསྡུར་དང་། ཕྱི་ལོ་ ༡༩༧༩ ལོར་སྐབས་དེའི་རྒྱ་དམར་གྱི་དབུ་ཁྲིད་ཏིང་ཞའོ་ཕིང་གིས་བོད་རང་བཙན་ཕུད་དེ་མིན་གྱི་གནད་དོན་ཐམས་ཅད་གྲོས་མོལ་གྱི་ལམ་ནས་ཐག་གཅོད་གནང་ཆོག་ཅེས་གྲོས་འགོ་བཏོན་པ། ཕྱི་ལོ་ ༡༩༩༧ ཟླ་ ༩ ཚེས་ ༡༨ ཉིན་བོད་མི་མང་སྤྱི་འཐུས་ལྷན་ཚོགས་སུ་སྤྱི་མོས་གྲོས་ཆོད་ལམ་ནས་གཏན་ལ་ཕབ་ཅིང། བསྐྱར་ནན་ཡང་ནན་བགྱིས་པའི་བོད་མིའི་སྒྲིག་འཛུགས་ཀྱི་སྲིད་བྱུས་ལངས་ཕྱོགས་ཤིག་ཏུ་གྱུར་པ་དང་། འཛམ་གླིང་རྒྱལ་ཁབ་མང་པོའི་སྲིད་གཞུང་གིས་གཙོས་སྤྱི་སྒེར་གང་ས་ནས་རྒྱབ་སྐྱོར་གང་ལེགས་ཐོབ་བཞིན་པ་མ་ཟད། ལྷག་པར་རྒྱ་ནག་ནང་གི་ཤེས་ཡོན་ཅན་སོགས་མི་སྣ་ཆེས་མང་པོས་དགའ་མོས་རྒྱབ་སྐྱོར་ཐོབ་དང་འཐོབ་བཞིན་ཡོད་པ་སོགས་ནི་མགོན་པོ་གང་ཉིད་ཀྱིས་དེང་གི་དངོས་ཡོད་གནས་སྟངས་དང་བསྟུན་པའི་བོད་རྒྱའི་དཀའ་རྙོག་སེལ་ཐབས་ཀྱི་དགོངས་པ་གཙོར་བཟུང་གནང་བའི་གྲུབ་འབྲས་ཤིག་ཏུ་གྱུར་ཡོད།
ལྷག་པར་བོད་ལྗོངས་ཆབ་སྲིད་མང་གཙོའི་ལམ་བཟང་དུ་བསྒྱུར་གནང་མཛད་སླད། ཕྱི་ལོ་ ༡༩༦༠ ཐམ་པར་བོད་མི་མང་སྤྱི་འཐུས་ལྷན་ཚོགས་གསར་འཛུགས་མཛད་པ་ནས་ཕྱི་ལོ་ ༢༠༡༡ ལོར་བོད་མིའི་འཕྲལ་ཕུགས་བདེ་རྩ་ཁོ་ནར་དགོངས་བཞེས་བླ་མེད་ཀྱིས་མི་ལོ་ ༤༠༠ མ་ཟིན་ཙམ་གྱི་དགའ་ལྡན་ཕོ་བྲང་པ་ཆེན་པོའི་ཆབ་སྲིད་དང་འཛིན་སྐྱོང་གི་སྐུ་དབང་ཡོངས་རྫོགས་མི་མང་གིས་ཐད་ཀར་འོས་འདེམས་བྱས་པའི་འགོ་འཁྲིད་རྣམས་ལ་རྩིས་སྤྲོད་མཛད་པའི་བར་དུ་བཙན་བྱོལ་བོད་མིའི་སྒྲིག་འཛུགས་འདི་ཉིད་དེང་རབས་མང་གཙོའི་ལམ་ལུགས་ཡང་དག་ཅིང་སྲ་བརྟན་ཞིག་ཏུ་བསྒྱུར་གནང་མཛད་པ་སོགས་མགོན་པོ་མཆོག་གི་ཆོས་སྲིད་ཀྱི་རླབས་ཆེན་མཛད་འཕྲིན་མཐའ་ཡས་པའི་བཀའ་དྲིན་རྣམས་བདག་ཅག་བོད་མི་ཡོངས་ཀྱིས་དུས་ནམ་ཡང་གཞལ་ཐབས་མེད་པ་ཞིག་ཡིན།
གཞན་ཡང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་འཛམ་གླིང་ནང་ཆེས་སྙན་གྲགས་ཡོད་པའི་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཚོན་གཟེངས་རྟགས་བརྒྱ་ཕྲག་བརྒལ་བ་དང་། དེ་བཞིན་རྒྱལ་ཁབ་མང་པོའི་ནང་ཆིབས་བསྒྱུར་གྱི་མཛད་བཟང་རྨད་དུ་བྱུང་བ་བསྐྱངས་དང་སྐྱོང་བཞིན་ཡོད། དེ་ཡང་འཛམ་གླིང་སྐྱེ་འགྲོ་སྤྱི་དང་། ཁྱད་པར་བོད་དང་བོད་མིའི་ཆེད་མཛད་འཁུར་ཆེན་པོ་གསུམ་བཞེས་དང་བཞེས་བཞིན་པ་སྟེ། མགོན་པོ་གང་ཉིད་འགྲོ་བ་མི་ཞིག་ཡིན་པའི་ཆ་ནས། འགྲོ་བ་མིའི་རྒྱུད་ཀྱི་བཟང་སྤྱོད་གོང་མཐོར་སྤེལ་ཐབས་མཛད་རྒྱུ་དང་། མགོན་པོ་གང་ཉིད་ནང་པའི་ཆོས་པ་ཞིག་ཡིན་པའི་ཆ་ནས། ཆོས་ལུགས་ཕན་ཚུན་དབར་མཐུན་འབྲེལ་གོང་མཐོར་གཏོང་གནང་མཛད་རྒྱུ། མགོན་པོ་གང་ཉིད་བོད་མི་ཞིག་ཡིན་པ་དང་། ལྷག་པར་བོད་ཕྱི་ནང་དུ་ཡོད་པའི་བོད་མི་ཡོངས་ཀྱིས་ཡིད་ཆེས་བློ་གཏད་ཆེན་པོ་ཞུ་བཞིན་ཡོད་པའི་ཆ་ནས་བོད་ཀྱི་རྩ་དོན་ལ་ཐུགས་ཁུར་དང། བཙན་འོག་ལ་གནས་པའི་བོད་མི་ཚོའི་རང་དབང་གི་མགྲིན་ཚབ་པ་བཅས་གནང་སྟེ་འཇིག་རྟེན་སྤྱི་ཡོངས་ལ་འཁྲི་བའི་ཐུགས་འགན་གསལ་སྟོན་གྱི་ངེས་དོན་གྱི་སྤྱི་ནོར་བླ་ན་མེད་པ་དེ་ཆགས་ཡོད།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ངོ་མཚར་ཆེ་བའི་མཛད་འཕྲིན་གཞན་ཞིག་ནི། ད་ལྟ་འཇིག་རྟེན་འདིར་ཚན་རིག་ལ་གཡོལ་ཐབས་མེད་པའི་ཤུགས་རྐྱེན་ཆེན་པོ་ཞིག་ཁྱབ་གདལ་འགྲོ་བཞིན་པའི་དུས་འདིར། ནང་ཆོས་དང་ཚན་རིག་དབར་སྔར་མེད་འབྲེལ་ལམ་གསར་བཏོད་བསྐྱངས་ཏེ་ཕན་ཚུན་དཔྱད་པ་གཏིང་ཟབ་ཀྱི་བགྲོ་གླེང་ཡང་ཡང་གོ་སྒྲིག་གི་ཐུགས་འཁུར་རྒྱུན་སྲིང་དུ་བསྐྱེད་བཞེས་མཛད་པ་ལ་བརྟེན་ནས་རང་བློ་གཟུ་བོར་གནས་པའི་སྙན་གྲགས་ཅན་གྱི་ཚན་རིག་མཁས་ཅན་རྣམས་ཀྱིས་ནང་བསྟན་གྱི་ཚན་རིག་ལ་དཔྱད་པ་གཏིང་ཟབ་བགྱིས་མཐར་འཛམ་གླིང་འདིར་བདེ་སྐྱིད་ལྡན་པའི་སྤྱི་ཚོགས་ཤིག་བསྐྲུན་པར་སེམས་ཀྱི་བདེ་སྐྱིད་གཙོ་བོ་ཡིན་པའང་ནང་ཆོས་སམ་ནང་ཆོས་ཀྱི་ཚན་རིག་གིས་སྒྲུབ་ཐུབ་པའི་ངེས་ཤེས་བརྙེད་ཐུབ་པ་བྱུང་དང་འབྱུང་བཞིན་ཡོད་པའི་ཆ་ནས་འཛམ་གླིང་འདིར་ཞི་བདེ་དང་བྱམས་སྙིང་རྗེ་ལྡན་པ་ཞིག་འགྱུར་ཐུབ་པའི་ཕན་པ་རླབས་ཆེན་གྱི་མཛད་འཕྲིན་རྒྱས་བཞིན་ཡོད།
ཉེ་བའི་ཆར་ཨ་རིའི་ནང་༸ཞབས་སོར་བཀའ་དྲིན་བསྐྱངས་ཏེ་མངའ་སྡེ་ལྔ་ཡི་ནང་འཛམ་གླིང་ནང་འཚེ་མེད་ཞི་བ་དང། བྱམས་བརྩེ། ཀུན་ཁྱབ་འགན་འཁུར་གྱི་དགོངས་པ་ཉམས་བཞེས་ཁྱབ་སྤེལ་གཏོང་གནང་གི་མཛད་བཟང་དང་། ལྷག་པར་ཨ་རིའི་རྒྱལ་ས་ཝ་ཤིང་ཌོན་ཏུ་ཨ་རིའི་གྲོས་ཚོགས་ཀྱི་ཚོགས་གཙོ་དང་། གྲོས་ཚོགས་འཐུས་མི། གནད་ཡོད་མི་སྣ། གཞུང་འཛིན་དང་ཕྱོགས་འགལ་ཚོགས་པ་གཉིས་ཕྱོགས་ནས་གུས་བཀུར་ཆེ་བསྟོད་ཞུས་པ་དང། གྲོས་ཚོགས་ངོས་ནས་ཀྱང་བོད་ཀྱི་ཆོས་དང་རིག་གཞུང། སྐད་ཡིག་སོགས་སྲུང་སྐྱོབ་སླད་བོད་མིའི་འཐབ་རྩོད་ལ་རྒྱབ་སྐྱོར་གནང་དགོས་ཀྱི་སྐུལ་མ་གནང་བ་སོགས་དོན་ཕན་ལྡན་པའི་རྒྱབ་སྐྱོར་ཤུགས་ཆེ་ཐོབ་ཡོད། ལྷག་པར་ཕྱི་ལོ་ ༢༠༡༦ ཟླ་ ༦ ཚེས་ ༡༥ ཉིན་རྒྱ་ནག་གཞུང་གིས་བརྒྱུད་ལམ་འདྲ་མིན་ཐོག་ནས་དགག་བྱ་དང་གནོན་ཤུགས་སྤྲད་མིན་ལ་མ་ལྟོས་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང། ཨ་རིའི་སྲིད་འཛིན་སྐུ་ཞབས་བྷ་རག་ཨོ་བྷ་མ་རྣམ་གཉིས་ཕོ་བྲང་དཀར་པོའི་ནང་མཇལ་འཕྲད་གནང་སྟེ་སྲིད་འཛིན་མཆོག་གིས་༸གོང་ས་༸སྐྱབས་མགོན་ཆེན་པོ་མཆོག་གི་བྱམས་བརྩེ་གོང་འཕེལ་གྱི་འབད་རྩོལ་ལ་གུས་བརྩི་དང་འབྲེལ་བའི་ཡི་རངས་བསྔགས་བརྗོད་གནང་བ་དང་། དབུ་ཁྲིད་རྣམ་གཉིས་ཀྱི་དབར་བོད་ནང་གི་གནས་སྟངས་དང་། བོད་ཀྱི་ཆོས་དང་། རིག་གཞུང་། བོད་མིའི་འགྲོ་བ་མིའི་ཐོབ་ཐང་བཅས་ཀྱི་ཐོག་བཀའ་བསྡུར་གནང་ཡོད་པ་མ་ཟད། སྲིད་འཛིན་མཆོག་གིས་དབུ་མའི་ལམ་གྱི་སྲིད་བྱུས་ལ་རྒྱབ་སྐྱོར་གནང་བ་དང་སྦྲགས། ༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཚབ་དང་རྒྱ་ནག་གཞུང་དབར་འབྲེལ་མོལ་བསྐྱར་མཐུད་དགོས་པའི་རྒྱ་གཞུང་ལ་རེ་འདུན་བཏོན་པ་བཅས་ནི་༸གོང་ས་༸སྐྱབས་མགོན་ཆེན་པོ་མཆོག་གིས་བོད་དོན་བདེན་མཐའ་གསལ་ཐབས་སླད་དུས་རྟག་ཏུ་ཐུགས་འཁུར་མཛད་བཞེས་ཀྱི་བཀའ་དྲིན་བསྐྱངས་དང་སྐྱོང་བཞིན་པའི་གྲུབ་འབྲས་ཤིག་ཏུ་གྱུར་ཡོད་པས་དེ་རིང་གི་གོ་སྐབས་འདི་བརྒྱུད་གཞིས་བྱེས་བོད་མི་ཡོངས་ཀྱི་ཚབ་ཞུས་ཏེ་ཐུགས་རྗེ་བཀའ་དྲིན་བླ་མེད་དུ་ཆེ་ཞེས་ཞུ་རྒྱུ་ཡིན།
མགོན་པོ་གང་ཉིད་ཀྱིས་འཛམ་གླིང་ཁོར་ཡུག་སྤྱི་དང་། ལྷག་པར་བོད་ཀྱི་ཁོར་ཡུག་ཐོག་ཐུགས་འཁུར་བཞེས་དང་བཞེས་བཞིན་པ་ལྟར། བོད་ཀྱི་ཁོར་ཡུག་ནི་རྒྱ་གར་དང་། རྒྱ་ནག་གཙོ་བོར་གྱུར་པའི་ཨེ་ཤི་ཡ་གླིང་ཆེན་ཡོངས་ཀྱི་ཁེ་ཕན་དང་འབྲེལ་བ་ཡོད་པའི་གནད་དོན་ཞིག་ཡིན་ལ། མི་ལོ་སྟོང་ཕྲག་མང་པོའི་རིང་བོད་མི་ཚོས་སོ་སོའི་སྲོལ་རྒྱུན་རིག་གཞུང་གི་ཐོག་ནས་བོད་ཀྱི་རང་བྱུང་ཁོར་ཡུག་ལ་གནོད་འཚེ་མེད་པར་གཅེས་སྐྱོང་བྱས་ཡོད་ཀྱང་། རྒྱ་ནག་དམར་གཞུང་གིས་ཧམ་བཟུང་བྱས་པ་ནས་བཟུང་བོད་ཀྱི་ཁོར་ཡུག་ཁྱོན་ཡོངས་ལ་ཉེན་འགན་མི་བཟོད་པའི་གཏོར་བཤིག་ཚོད་མེད་བཏང་དང་གཏོང་བཞིན་ཡོད། ཉེ་སྔོན་མདོ་སྨད་བསང་ཆུ་རྫོང་ཨ་མཆོག་གོང་སྔོན་བླ་རིར་གཏེར་ཁ་སྔོག་འདོན་བྱས་པར། ས་གནས་མི་མང་གིས་ཞི་རྒོལ་སྐད་འབོད་ཀྱི་ལས་འགུལ་སྤེལ་བར་རྒྱ་ནག་གཞུང་གིས་དམག་མི་ཕོན་ཆེ་གཏེར་ཁ་སྔོག་ཡུལ་དུ་བཏང་སྟེ་དྲག་གནོན་རྡུང་རྡེག་གིས་ཡུལ་མི་མང་པོོར་རྨས་སྐྱོན་ཚབས་ཆེན་དང། སྨན་ཁང་དུ་ཉེན་སྐྱོབ་བྱེད་དགོས་པའི་གནས་སྟངས་ཛ་དྲག་ཅན་དུ་གྱུར་ཡོད། ཉེ་ཆར་མཚོ་ལྷོ་བོད་རིགས་རང་སྐྱོང་ཁུལ་ཟེར་བའི་ས་གནས་སྲིད་གཞུང་གིས་མི་རིགས་དབྱེ་འབྱེད་ཀྱིས་མཚོ་སྔོན་པོའི་མཐའ་སྐོར་གྱི་བོད་རིགས་ཡུལ་མི་ཚོས་ཡུལ་སྐོར་བར་སྣེ་ལེན་བྱེད་སའི་གུར་ཕུབ་མི་ཆོག་པའི་བཙན་བཀའ་བཏང་སྟེ་དམག་མི་དང་། ཉེན་རྟོག་པས་གང་བྱུང་རྡུང་བརྡེག་བཏང་སྟེ་རྨས་སྐྱོན་ཚབས་ཆེན་བཟོས་ཡོད། དེ་བཞིན་སྡེ་དགེ་སྨན་ཤོད་དུ་རྒྱ་རིགས་ཚོང་པ་ཚོས་ཤིང་ནགས་རི་ངོས་སུ་ལྕགས་རྙི་བཙུགས་ཏེ་རི་དྭགས་གླ་བ་ལྐོག་གསོད་བྱེད་བཞིན་པ་ཤེས་རྟོགས་བྱུང་འཕྲལ་ས་གནས་གཞུང་ལ་ཞུ་གཏུགས་བྱས་ཡོད་ཀྱང་ཡ་ལན་ཇི་བཞིན་བྱས་མེད་པའི་གནས་ཚུལ་བྱུང་འདུག རྒྱ་གཞུང་གིས་བོད་ནང་གི་བོད་མི་ཁོར་ཡུག་སྲུང་སྐྱོབ་པ་དང་། རིག་གཞུང་རྒྱུན་འཛིན་གནང་མཁན་སོགས་རྒྱུ་མཚན་ཁ་གསལ་ཡོད་མེད་ལ་མ་ལྟོས་པར་རང་སྣང་གང་འདོད་ཀྱིས་འཛིན་བཟུང་བཀག་ཉར་གྱིས་དམ་དྲག་བྱས་དང་བྱེད་བཞིན་པ་ལྟར། ཉེ་ཆར་ཕྱི་ཟླ་ ༦ ཚེས་ ༢༥ ཉིན་ཟི་ལིང་གནམ་གྲུ་བབ་ཐང་དུ་རྒྱུ་མཚན་ཁ་གསལ་གང་ཡང་མེད་པར་བོད་ཀྱི་གློག་བརྙན་འཁྲབ་འཁྲིད་པ་གྲགས་ཅན་དང་། རྩོམ་པ་པོ་ཡིན་པའི་སྐུ་ཞབས་པདྨ་ཚེ་བརྟན་ལགས་འཛིན་བཟུང་བཀག་ཉར་གྱིས་རྡུང་རྡེག་བཏང་སྟེ་ཁོང་གི་སྐུ་གཟུགས་གནས་སྟངས་ཛ་དྲག་ཆགས་ཏེ་སྨན་ཁང་དུ་སྐྱེལ་དགོས་ཆགས་ཡོད་པ་ལྟ་བུ་ཡིན། མདོར་ན་བོད་ནང་རྒྱ་ནག་གཞུང་གིས་ཡར་རྒྱས་ལ་བསྙད་པའི་ལས་གཞི་ཇི་སྙེད་ཅིག་སྤེལ་དང་སྤེལ་བཞིན་པའི་མཇུག་འབྲས་སུ་འཛམ་གླིང་སྤྱི་དང་། ཁྱད་པར་ལྷོ་ཤར་ཨེ་ཤི་ཡ་དང་བྱེ་བྲག་ཏུ་བོད་ཀྱི་སྣོད་བཅུད་ལ་གནོད་སྐྱོན་ཚབས་ཆེ་འབྱུང་ངེས་པས་ཚང་མས་ཐུགས་སྣང་མི་ཆུང་བ་གནང་གལ་ཤིན་ཏུ་ཆེ་བའི་༸རྒྱལ་བའི་འཁྲུངས་སྐར་སྲུང་བརྩི་ཞུ་བའི་དུས་སྐབས་དང་བསྟུན་ནས་འབོད་སྐུལ་ནན་ཏན་ཞུ་རྒྱུ་ཡིན།
བར་ལམ་བཙན་བྱོལ་བོད་མིའི་སྒྲིག་འཛུགས་ཀྱི་སྲིད་སྤྱི་གཉིས་ཀྱི་འོས་བསྡུ་ཆེན་མོའི་ལས་རིམ་ནང། བོད་མིའི་ཡ་རབས་བཟང་སྤྱོད་དང་འགལ་བའི་ནང་ཁུལ་འཐེན་རྩོད་རིགས་གང་ཙམ་བྱ་ཐལ་བྱུང་ཡོད་ནའང། ད་ཆ་སྲིད་སྤྱི་གཉིས་ཀྱི་འོས་བསྡུ་ཟིན་ཏེ་རང་རང་ལས་དོན་ཐོག་དངོས་སུ་ཞུགས་བཞིན་པ་དང་། མང་ཚོགས་ངོས་ནས་ཀྱང་མང་གཙོའི་ལྟ་གྲུབ་ཀྱི་ལམ་སྲོལ་བཞིན་ཕྱར་གྲུ་མཉམ་འདེགས་ཞུ་བཞིན་པ། གཞི་རྩའི་བོད་མི་ཚང་མས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་སློབ་དགོངས་དོན་མཐུན་ལམ་གཟོང་ཁ་གཅིག་བསྒྲིལ་གྱི་རྣམ་པ་མངོན་གསལ་ལ་བརྟེན་ཉེ་སྔོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཨ་རི་ལྷོ་ཁེ་ལི་ཧྥོར་ནི་ཡའི་ཁུལ་གནས་སྡོད་བོད་མི་ཚོར་བཀའ་སློབ་སྩལ་སྐབས། ད་ཆ་འོས་བསྡུའི་སྐབས་དང་འབྲེལ་བའི་གནས་ཚུལ་ཚང་མ་འཇགས་ཡོད་པས་ནམ་མཁའ་གཡའ་དག་དང་། ས་གཞི་རྡུལ་དག་ཡིན། བློ་བདེ་པོ་བྱས་ནས་སྡོད་ཅེས། བཀའ་བཟང་འཐོབ་ཡོད་པར་དགའ་སྤྲོ་དཔག་མེད་དང་བཅས་སླད་ད་དུང་བོད་མི་སྤྱི་བོ་གནམ་བསྟན་ཡོངས་ཀྱིས་བོད་མིའི་ཡ་རབས་བཟང་སྤྱོད་མི་ཉམས་གཅེས་འཛིན་དགོས་རྒྱུ་དང་། མཐུན་ལམ་རྡོག་རྩ་གཅིག་སྒྲིལ་ངང་མགོན་པོ་གང་གི་རླབས་ཆེན་གྱི་དགོངས་གཞི་ལྟར་ཤར་བསྐྱོད་ཐུབ་པའི་དམ་བཅའ་བརྟན་བཟུང་ཞུ་རྒྱུ་ནི་བོད་ཀྱི་དུས་སྐབས་གཉན་འཕྲང་ཅན་འདིར་ཚང་མས་དམ་འཛིན་གནང་དགོས་པ་དོན་གྱི་སྙིང་པོ་ཞིག་ཡིན་པས་ཀུན་གྱིས་ཡིད་གཟབ་གནང་གལ་ཆེ་བའི་འབོད་སྐུལ་ནན་ཏན་ཞུ་རྒྱུ་ཡིན།
བྱེས་འབྱོར་བོད་མི་རྣམས་རྒྱ་གར་འཕགས་པའི་ཡུལ་གྱིས་གཙོས་པའི་ཕྱི་རྒྱལ་ཡུལ་གྲུ་ཁག་ཏུ་སྐྱབས་བཅོལ་ཞུས་ཏེ་མི་ལོ་ ༥༧ ལྷག་སོང་ཟིན་པ་དང། ལྷག་པར་རྒྱ་གར་ནི་ང་ཚོའི་ཕ་ཡུལ་གཉིས་པ་ལྟ་བུར་གྱུར་ཏེ་རྒྱ་གར་དབུས་སའི་གཞུང་མང་ཡོངས་ནས་བོད་མིར་རོགས་མགོན་དང། ཕན་གྲོགས་རྒྱ་ཆེ་གནང་བའི་བཀའ་དྲིན་རྣམས་དུས་རྟག་ཏུ་དྲན་ཤེས་ཐུབ་པའི་ངང་རྒྱ་གར་གཞུང་མང་གཉིས་དང། དེ་མཚུངས་བོད་དོན་ལ་རྒྱབ་སྐྱོར་གནང་མཁན་གྱི་རྒྱལ་སྤྱིའི་སྲིད་གཞུང་ཁག་དང། དབུ་འཁྲིད་རྣམ་པ། བོད་དོན་རྒྱབ་སྐྱོར་ཚོགས་པ་དང་མི་སྒེར་བཅས་ཚང་མར་ད་རེས་དུས་དྲན་གྱི་གོ་སྐབས་འདི་བཟུང་སྟེ་བཀའ་དྲིན་རྗེས་དྲན་དང་ཐུགས་རྗེ་ཆེ་ཞུ་རྒྱུ་ཡིན།
མཐའ་དོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་༸སྐུ་ཚེ་༸ཞབས་པད་བསྐལ་བརྒྱར་བརྟན་ཅིང་ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས། བོད་མི་མང་སྤྱི་འཐུས་ལྷན་ཚོགས་ནས་ཕྱི་ལོ་ ༢༠༡༦ ཟླ་ ༧ ཚེས་ ༦ ལ།།